Afrashim Avahaarakohli Jamaaiy Hingaa Meehunge Mauloomath Haamakohfi - Vaguthu\nޑރ.އަފްރާޝީމް އަލީ އަވަހާރަ ކޮށްލަން ރޭވި "ޖިހާދީ ޖަމާޢަތް" ހިންގުމުގައި އިސްކޮށް ތިބި މީހުންގެ މައުލޫމާތު ރިޔާސީ ކޮމިޝަންގެ ރިޕޯޓްގައި ހާމަކޮށްފިއެވެ.\nރިޕޯޓްގެ ހުލާސާ އެއް މިއަދު ކުރިއަށްދާ ރައްޔިތުންގެ މަޖިލިސް ޖަލްސާގައި ވަނީ އިއްވާފައެވެ. ރައްޔިތުންގެ މަޖިލިސް ރައީސް މުހައްމަދު ނަޝީދު އިއްވި ހުލާސާގައި ވިދާޅުވީ އަފްރާޝީމް އަވަހާރަކޮށްލަން ރޭވި ޖިހާދީ ޖަމާޢަތް ހިންގުމުގައި އިސްކޮށް ތިބީ ދަފްތަރު ނަމްބަރު 471 މުހައްމަދު މަޒީދު އާއި ތ.އޮމަދޫ އަތިރީގޭ ސާމިތު މުހައްމަދު ކަމަށެވެ.\nމަޒީދު އާއި ސާމިތަކީ ރިލްވާން ވަގަށް ނެގުމުގައި ވެސް ތުހުމަތުކުރެވޭ ޖަމާއަތުގެ މީހުންނެވެ. މަޒީދަކީ ސަލްޓަންޕާކު ބޮމުގެ ހަމަލާ އަށް ފަހު ޕާކިސްތާނަށް ގޮސް އެތަނުގައި އުޅުނު އަލްގާއިދާގެ އިސް މީހަކާ ބައްދަލުކޮށް، އެ ޖަމާއަތުގެ މަސައްކަތް ރާއްޖޭގައި ކުރަމުން އަންނަ މީހެއް ކަމަށް ރިޔާސީ ކޮމިޝަނުން ވިދާޅުވެއެވެ.\nސާމިތު ވަނީ ރިލްވާން ވަގަށް ނަގައި މަރާލުމާ ބެހޭ ގޮތުން މީހުންނާ ވާހަކަ ދައްކާފައި ކަމަށް، ކޮމިޝަނުން ރިލްވާނާ ގުޅޭ ގޮތުން ނެރުނު ރިޕޯޓްގައި ވެސް ވިދާޅުވެފައި ވެއެވެ.\nރިޕޯޓްގައި ވިދާޅުވެފައި ވަނީ މި އަޒްލީފާއި ހުމާމް އަދި ޝާންއާއި ކުޑަކުއްޖާގެ އިތުރުން އިތުރު ބަޔަކު މިމަސައްކަތުގައި އަމަލީ ގޮތުން ބައިވެރިވި ކަމަށް ބެލެވުނު ނަމަވެސް އެމީހުން އަފްރާޝީމްގެ މަރަށް ފަހު ރާއްޖެ އިން ބޭރަށް ހަނގުރާމައަށް ގޮސްފައި ވާތީ މައްސަލަ ތަޙްޤީޤު ކުރުމަށް ދަތިތަކެއް ހުރި ކަމަށެވެ.\nނޮވެމްބަރު 17, 2019 09:58\nމިހާރު މި މަސައަކަތް ކުރަނީ ދީނީ މީހުން ގެ ބޮލުގައި މިކަންކަން އަޅުވާން. ހަޤީގަތަކީ އެޔެއްނޫން. މިކަން ކުރީ ސިޔާސީ ބަޔެއްކަން އެކަން ހިނގިއިރު ދުނިޔޭގަ ބުއްދި ސަލާމަތުން ތިބި ބަޔަކަށް ވިއްޔާ އެނގޭވަރަށް ކަންކަން ލޯމަތީ ހިނގި. މަރާލުމުގެ ކުރިން އަންހެން މަންޖެޔެއް ފޮނުވައިގެން ބްލެކް މެއިލް ކުރާނެ ކަމެއް ކްރިއޭޓް ކުރަން އުޅުނީ ކޮންބަޔެއްބާ. މިގޮތަށް ކިތަންމެ ވާހަކަޔެއްވެސް ދެއްކިދާނެ. އަހަރުމެން ތުހުމަތު ކުރަނީ ދީނީ މީހުނަކަށް ނޫން. ދީންވެރިޔަކު މީހަކު ނުމަރާނެ. އިސްލާމް ދީން ފުނޑާލަން ތިކުރާ މަސައްކަތް ހުއްޓާލާ. މާތްﷲ ކަލޭމެނަށް މުސީބާތެއް ނުޖައްސަވަނީސް ތަޢުބާ ވާން އުޅޭ. މާތްﷲ ކަލޭމެންނަށް ލިބިފައިވާ ވެރިކަމުގެ ބާރާ މަޖްލީހުން 65 ގޮނޑީގެ ބާރު ނެންގެވުމަކީ މާދުރުގައި އޮތް ކަމެއްނޫ . ކަލޭމެންނަށް މިއަދު ތިޔަ ބާރުވެރިކަން ދެއްވާފަ ތިތިބީ ކަލޭމެން އިމްތިޙާން ކުރުމަކަން ދަންނާތީ.\nނޮވެމްބަރު 17, 2019 10:37\nމުޅި ރިޕޯރޓް ގައި ދޮގޮމައުލޫމާތު. ޢެމްޑީއެން ގެ ރިޕޯރޓަކީ ރަގަޅު ރިޕޯރޓެއް ކަމުގައި ދެއްކުމައް ކިރާ މަސައްކަތް. ނަޝީދު އާއި ސުވާލު ނޮކޮއް ނަޝިދު ދެއްކި އެއްވެސް ވާހަކަ އެް ބެލުމެއްނެތި ދީނީ ބައެއްގެ ބޮލައް ކަނޑާލީ ނަޝީދު އާއި އިންޑިއާ ރޯގެ އެޖެންޓް މިކަމުގައި ބައިވެރިވި. މިހެން ބުނާ ސަބަބަކީ ނަޝީދު ބުނެފައިވަނީ " އެމީހާ އަފްރާޝީމް މަރާލި ރޭ ރާއްޖެން ފުރައިގެން ގޮސްފައިވާ ކަމާ އެކަންކުރީ ރާއްޖޭން ބޭރުމީހެއް" އެހެން ކަމުން ނަޝީދު އަމިއްލަ އިއިތިރާފެއް މިއީ\nނޮވެމްބަރު 17, 2019 10:40\nމިމީހުނަކަށް ނޯވޭ ރަގަޅުއެއްގޮތެއްވެސް ؟\nނޮވެމްބަރު 17, 2019 10:54\nއެމަރުހޫމުގެ ނިމިދިޔުން ބޭނުންކޮށްގެން، އެކި މީހުން އެކި ވާހަކަ ދައްކައިގެން މިދުނިޔެމަތީގައި އަމިއްލަ ފައިދާއަށް މަސައްކަތްނުކުރޭ. އިޚުލާސްތެރިވޭ. އެމަރުޙޫމުގެ ޢާއިލާއަށްވެސް ލިބޭނީ ހިތްދަތިކަން. ޔާﷲ މިކަމުގައި ޙައްޤު އަދަބު ލިބެންވާފަރާތްތަކަށް ޙައްޤު ޢުޤޫބާތް ދެއްވާންދޭވެ. އަދި މަރުޙޫމްގެ ޢާއިލާއަށް ކެތްތެރިކަމާއި ޙައްޤު މިންވަރުކޮށްދެއްވާންދޭވެ. ﷲއީ އެންމެ މޮޅަށް ދެނެވޮޑިގެންވާ އިލާހު..\nނޮވެމްބަރު 17, 2019 11:46\nއަފްރާސީމް މަރާލި ޖަމާޢަތަށް ކިޔަނީ އެމް. ޑީ ޕީ ޖަމާއަތް ހިންގަނީ އަންނި. މީ ވަރަށް ސާފުކޮށް އެނގެންއޮތްކަމެއް. ރިޕޯޓުންވެސް. ފަސްއަޅަން ކޮންމެހެން މޮޅުވާހަކަ ދައްކާނެކަމެއްނެތް\nނޮވެމްބަރު 17, 2019 12:06\nކުރީގެ ފޮރިން މިނިސްޓާ ޑރ އަހުމަދު ޝަހީދުގެ އިތުބާރު ނެއްކަމުގެ ވޯޓް ނަގަން މަޖިލިހަށް އޭރުގެ މެމްބަރު ޑރ އަފުރާޝީމް ހުށަހެޅުމާއި ގުޅިގެން ޑރ ޝަހީދު އިސްތިއުފާ ދީފައިވަނިކޮށް ބަޔަކު މީހުން ޑރ އަފުރާޝީމާއި މެދުގައި ރުޅިވެރިކަން އިސްކުރީ ކީއްވެތޯ؟\nނޮވެމްބަރު 17, 2019 12:31\nބޭން އެމްޑީއެން ...\nނޮވެމްބަރު 17, 2019 12:41\nޟމަށަށްވެސް ވަރައް ހީވޭ ތީގަ އަންނީގެ އަތެއް ވާހެން އެހެންވެދޯ މިޔޮއްހުރިހާދުވަހު ނޭންގޭ ހަގީގަތް ކީއްވެބާ މިހާރު މިކަލޭގެޔަށް މިއިނގެނީ.?\nނޮވެމްބަރު 17, 2019 13:13\nމި ކޮމިޝަން ހަދާ ރިޕޯޓް ނެރުމުގެ އެންމެ އިސް ބޭނުމަކީ މޑޕ މީހުން އޭ ކިޔައިގެން އަފްރާޝީމްގެ މަރުގަ، ދައްކަމުންދާ ވާހަކަ ހުއްޓުވުން. ނުހުއްޓޭނެ. ހަޤީޤަތް އަދި އިގޭނެ.\nނޮވެމްބަރު 17, 2019 14:18\nސަލްޓަންޕާކް ގެ ބޮމުގެ މައްސަލާގް ހައްޔަރު ކޮށް އަދަބު ލިބުނު އެކަކުރަ ނަސީދަ ކީ ؟\nނޮވެމްބަރު 17, 2019 20:16\nވަރަށް ސާފުކޮށް މި ބުނަނީ ތިޔަ ހުރިހާ ކަމެއްގެ އެންމެ އަޑީގަ ހުރީ ވަގު ޔާމީނު. ޢޮޅުވާލަން ނޫލެބަލަ. ތިޔަ ޔާމީނުގެ ނުލަފާކަން މުޅި ދުނިޔެ ދަންނާނެ. ކަމުން ރެކެން ނޫޅެބަލަ. ރައްޔިތުންގެ ލާރިން ޚަރަދުކޮށްގެން ދިވެހި ދަރިޔެއްގެ ފުރާނަ ދުއްވާލީ.\nނޮވެމްބަރު 17, 2019 21:04\nއަންނި ބުނިދޯ އަފްރާޝީމް ޝަހީދުން ރާއްޖެއިން ބޭރަށް ފުރައިގެން ދިޔަކަމަށް މީނާ އަށް ހުރިހާ ކަމެއްވެސް އެގޭނެ!!!!!\nނޮވެމްބަރު 19, 2019 13:51\nތިޔަ މަރުގެ މޭސްތިމޭސްތިރި އޭނީ މަޖިލިސްގެ ރައީސް ގެ ގޮނޑިއަށް އަރާ\nނޮވެމްބަރު 20, 2019 14:41\nޢިންޑިއާ ގެ ހާމުދުރުންނާ ގުޅިގެން ކެނެރީގެ ނުކިޔަވާ ނުލަފާ ސޮރު ހިންގި ޖަރީމާއެއް...ރައްޔިތުން މަޑަކުން ނުތިބޭނެ.މަޖިލިސް ވެސް އުވާލެވޭނެ.އިބޫ އިސްތިއުފާ ވެސް ދޭނެ.ިހިސްޓްރީ އިސް އެބައުޓް ޓު ރިޕީޓް ...🕺\nނޮވެމްބަރު 22, 2019 10:36\nހަގީގަތުގަ އަންނި އެހެން ބުނިި އެހެންވީމާާ މިކަން ތަހުގީގު ކުރެވެން ޖެހޭނެ މިކަމަކީ ވަރަށްސީރިއަސް ކަމެއް.\nނޮވެމްބަރު 22, 2019 21:04\nމިއީހަމަ ވަރަށް ބޮޑަށް އޮޅުވާލާފައިވާ ރޭވުމެއް .މިރިޕޯޓް ގެ މައްޗަށް ތަހުގީގު ހިންގާ ނަސީދުގެ އިއުތިރާފް ހޯދޭނޭ ޒަމާނެއް އައުމަށް ދުއާކުރަން މާތްﷲ މިކަމަށް މަގުފަހި ކުރައްވަވާށި އާމީން.\nނޮވެމްބަރު 22, 2019 21:48\nއެމްޑީޕީން އުސްފަސްގަނޑު ހިސާރު ކޮށްގެން އުޅުނު އިރު މަރަލާންޖެހޭ މީހުންގެ ލިސްޓް އުސްފަސްގަނޑުގަ ހުރި ވާހަކަ އޭރު ކިޔާ އުޅުނު އަދި ކިޔާ މަރާލަން ޖެހޭ ކޮންމެ މީހެއްގެ ބޯކޮޅުބަލަން އަންހެނަކާ ހަވާލުކޮށްގެން އުޅުނުވާހަކަ ވީއިރު ސަލަފާ މިކަމާ އޮތީ ކޮންގުޅުމެއް ؟\nނޮވެމްބަރު 22, 2019 21:52\nމިމީހުންނާ ގުޅުން އޮތީވެސް ނަސީދު އާ ނޫންތަ ؟އެއީ މިމީހުނާއެކު ހެންވޭރު ދޯނި އެހިލާތަނުގާ ގޮއްވި ބޮމުގެ މައްސަލާގަ ނަސީދު ހައްޔަރު ނުކުރޭތަ ؟\nނޮވެމްބަރު 24, 2019 20:25\nމަރްހޫމްވަނީ ޝަހީދުވެފަ. އިތުރުން ފިތުނަހެދުމަށްވުރެ އުމުރަށް ތިޔަބާބު ލައްޕަވާބާއްވާ. ތިޔަ ވާހަކަ ހަދަހަދައިގެން ދެއްކިޔަސް އެއްވެސްބަޔަކަށް އަދަބެއްކީއްކުރަން ރައްދެއްވެސް ދެވޭނީކިނޫން. މަރާލުމުގަ ބައިވެރިވިމީހުނާ ފައިސާދިން މީހުން އޮތީއިނގެން. ދެންއެކިދުހު އެކި މީހުންނޭކިޔާނެކަމެއްނެތް. ޥަހީދަށް ނުވި ޔާމީނަށްނުވި ސޯލިހަށްނުވި. ނިމުނީ


Hohalha in kudhin salaamai kuri Ingireysi daivarun bodu vazeeru ge ge kolhah | Mihaaru\nތައިލެންޑުގެ ހޮހަޅައިން ކުދިން ސަލާމަތް ކުރި އިނގިރޭސި ޑައިވަރުންގެ ޓީމާ އެކު ބޮޑު ވަޒީރު މެއި (މ) ފޮޓޯއަކަށް ހުއްޓިވަޑައިގެން.\nހޮހަޅައިން ކުދިން ސަލާމަތްކުރި އިނގިރޭސި ޑައިވަރުން ބޮޑު ވަޒީރުގެ ގެކޮޅަށް\n25 ޖުލައި 2018 - 12:31\nބޮޑު ވަޒީރުގެ ރަސްމީ އޮފީސް ޑޯނިން ސްޓްރީޓްގައި ރޭ ބޭއްވި ރޭގަނޑުގެ ފަރިއްކޮޅެއްގައި ބައިވެރިވި ޑައިވަރުންގެ ތެރޭގައި ހޮހަޅައިން ކުދިން އެންމެ ފުރަތަމަ ހޯދި އިނގިރޭސި ޑައިވަރު ޖޯން ވޮލަންތެން ހިމެނެ އެވެ.\n"ޖޯން، ބުނެފައި ވަނީ އޭނާ އަކީ ބަތަލެއް ނޫން ކަމަށް. އެކަމަކު އަހަރެމެން އެންމެންނަށް ތިޔައީ ބަތަލުން،" ބޮޑު ވަޒީރު މެއި ވިދާޅުވި އެވެ. "މިއީ އާދަޔާޚިލާފް އޮޕަރޭޝަނެއް."\nހޮހަޅައިން ކުދިން ސަލާމަތް ކުރުމުގައި އުޅެނިކޮށް މަރުވި ތައި ނޭވީ ސީލްގެ ކުރީގެ ޑައިވަރު ސަމަން ކުނާން އަށް ބޮޑު ވަޒީރު މެއި ވަނީ އިހްތިރާމް އަދާކޮށްފަ އެވެ.\n"އޭނާ މަރުވީ އެހެން ބައެއްގެ ފުރާނަ ސަލާމަތް ކުރަން އުޅެނިކޮށް. އެއީ ތިޔަ ހުރިހާ ޑައިވަރުންނަށް ވެސް ކުރިމަތިވެފައި އޮތް ނުރައްކަލެއް،" މެއި ވިދާޅުވި އެވެ.\nވޮލަންތެން ބުނީ ހޮހަޅައިން ކުދިން ސަލާމަތް ކުރުމުގެ އޮޕަރޭޝަނުގައި ބައިވެރިވުމަކީ އެ މީހުންނަށް ވެސް ލިބުނު އުފަލެއް ކަމަށެވެ. އަދި ހޮހަޅައިގައި ތިބި ކުދިން އޭނާ އާއި ރިކް ސްޓެންޓަން އަށް ފުރަތަމަ ފެނުމާ އެކު ވަރަށް ބޮޑު ހިތްހަމަޖެހުމެއް ލިބުނު ކަމަށާއި އެ ވަގުތުން ފެށިގެން ވިސްނީ އެ ކުދިން ސަލާމަތް ކުރާނެ ގޮތަކާ މެދު ކަމަށެވެ.\n"އެ ކުދިން ސަލާމަތުން ހޮހަޅައިން ނެރެވުމުން ދެން ލިބުނު ހިތްހަމަޖެހުމާއި އުފާ މާބޮޑު،" އުމުރުން 47 އަހަރުގެ ވޮލެންތަން ބުންޏެވެ.\nއެ ރަސްމިއްޔާތުގައި ތައިލެންޑުން އިނގިރޭސި ވިލާތަށް ކަނޑައަޅާފައި ހުންނަ ސަފީރު ޕިސާނޫ ސުވަނަޖަތާ ބައިވެރިވެވަޑައިގެންނެވި އެވެ.\nބްރިޓިޝް ކޭވް ރެސްކިއު ކައުންސިލުން ބުނީ އަށް ކޭވް ޑައިވަރުންނާއި ހޮހަޅައިން މީހުން ސަލާމަތް ކުރާ ތިން މީހުންގެ ޓީމެއް ތައިލެންޑަށް ފޮނުވި ކަމަށެވެ.


galehiri: އަތިރަގޭ އަލިމަނިކުފާނުގެ ޖަގަޑާ 3\nއަތިރަގޭ އަލިމަނިކުފާނުގެ ޖަގަޑާ 3\nމާފު ލިބުނު މީހުން އައްޑުއަށް ފުރުން\nފަނޑިޔާރުގެއިން ކުށެއްނެތް ކަމަށް ކަނޑައެޅި މީހުންނާއެކު ފުރުމަށްޓަކައި އޮޑި ތައްޔާރުވެއްޖެއެވެ. މި ދަތުރުގައި އޮޑީގެ މާލިމީ އަކީ ހުޅުދޫ ހުސައިން މަނިކުފާނެވެ. މީނާއަކީ އަދީބާއި ރާޒީއާއި އަލީ ހުސައިނާއި ރަމްލާގެ ބައްޕައެވެ. މާލިމީ ހުސައިނަކީ އުމުރުގެ ގޮތުން އަލިމަނިކުފާނަށް ވުރެ ދޮށީ މީހެކެވެ. އެހެންނަމަވެސް މާލިމީ ހުސައިނަށްވުރެ ނުފޫޒާއި އެނޫންވެސް ގޮތްގޮތުން އަލިމަނިކުފާނުގެ ދަރަޖަ އުުލިގެންވެއެވެ. މިސަބަބަށްޓަކައި މާލިމީ ހުސައިން ހުރީ އަލިމަނިކުފާނުގެ ފުރިހަމަ ކޮންޓްރޯލްގެ ދަށުގައެވެ. އައްޑޫއަށް ފުރުމުގެ ސަރުކާރު އިޒުނަ ލިބުމާއެކު ލަސްތަކެއްނުވެ ފުރައިފިއެވެ. އެކަކު އަނެކަކަށް މާގިނަ ވާހަކަ ދެއްކުމެއް ނެތެވެ. މާލިމީ ތަފާތުވިޔަސް އަދިވެސް އޮޑީގައި އޮތީ އަލިމަނިކުފާނުގެ ބާރެވެ. އޭނާވެސް އޮޑީގައި އިނެވެ. އެކަމަކު ފަޅުވެރިންނާއި މުއާމަލާތު ކުރުމެއް ނެތެވެ.\nދަތުރުކޮށްފައި ގޮސް ހުވަދު އަތޮޅު މާވާރުލާ ކަނޑުން ވަންނަނިކޮށް މުގުރު ބުރި އާއި ލަޓިބުރިތަކެއް ހިފައިގެން ހުވަދޫ ފާރަވެރިންގެ ބަޔަކު އައިސް އޮޑިއާއި ކާރިކޮށްފައި ސުވާލު ކޮށްފިއެވެ. ސުވާލަކީ ތިޔައީ ކޮން އަތޮޅެއްގެ ކާކުގެ އޮޑިއެއްހެއްޔެވެ. އޮޑިން ޖަވާބުދިނެވެ. މިއީ އަތިރަގޭ އަލިމަނިކުފާނުގެ އޮޑިއެވެ. މީގައި ތިބީ އޮޑީގެ ފަޅުވެރީންނެވެ. ހުވަދޫ ފާރަވެރިން އެންގީ އޮޑި އާއިގެން ހުވަދުއަތޮޅު ވެރިކަންކުރާ ރަށް ހަވަރުތިނަދޫ އަށް ދިއުމަށެވެ.\nއޮޑި ގޮސް ހަވަރުތިނަދޫ ގައި ބަނދަރު ކުރުމާއެކު ރަށު މީހުން އަލިމަނިކުފާނު ކޮބައިހޭ ކިޔައިގެން އޮޑިއަށް އަރައި އޭނާ ދަމާ ނެރެ ހިމަރޯނުން ބަދެގެން ގެންގޮސްފިއެވެ. ތިނަދޫގައި އެވެރިން ކުރި ތަހުގީގެއް ކުރުމަށްފަހު ޖެހިގެން އައި ދުވަހު އަލިމަނިކުފާނު ދޫކޮށްލައިފިއެވެ.\nއަލިމަނިކުފާނުގެ ބާރުތައް ނިގުޅައިގަތުން\nތިނަދޫގައި އޮތީ ސުވައިދީބުގެ ވެރިކަމެވެ. ހުވަދު އަތޮޅުގެ އެންމެ އިސް ވެރިޔަކީ ހިރިހަމާތި ކަލޭފާނެވެ. މީނާއަކީ ހުޅުދޫ މީހެކެވެ. އެހެންކަމުން އަލިމަނިކުފާނާއި ދޭތެރޭ ކުލުނު އުފެދިގެން މީނާގެ ދަރި އަބްދުﷲ ޚަތީބަށް އަންގައިގެން އަލިމަނިކުފާނު ދޫކޮށްލީއެވެ. އަލިމަނިކުފާނު މިނިވަންކުރިޔަސް އޮޑީގެ މީހުންނަށް ސުވައިދީބު ސަރުކާރުގެ ފަރާތުން އެންގުމެއް އެންގިއެވެ. އެ އެންގުމަކީ މިއޮޑިއަކީ އަލިމަނިކުފާނުގެ އޮޑިއެއް ކަމަށް ވިޔަސް މިދަތުރުގެ ބާކީ އޮތްބައިގައި އޮޑީގެ އެއްވެސް ކަމެއްގައި އަލިމަނިކުފާނުގެ ބަހަށް ކިޔަމަން ނުވުމެވެ. އަދި ޚާއްސަކޮށް އޮޑީގެ ނިޔަމިކަމާއި ގުޅޭ އެއްވެސް ކަމެއްގައި އަލިމަނިކުފާނު ނުބެއްސުމަށާއި މާލިމީ ހުސޭނު ބުނާ ގޮތަށް ދަތުރުކުރުމަށް އަމުރު ކުރިއެވެ. މިއެންގުން އަންގަނީ ސުވައިދީބުގެ ރައްޔިތުންގެ ސަލާމަތާއި ރައްކާތެރިކަމަށްޓަކައި ކަމަށް ވެސް ބުންޏެވެ.\nއަލިމަނިކުފާނުގެ މުދާ ނިލަންދޫއަށް ބޭލުން\nއަލިމަނިކުފާނުގެ ބަހަށް ތަބާނުވުމަށް ތިނަދޫން އަމުރުކުރުމުގެ ކުރިން އަލިމަނިކުފާނު އޮތީ މިދަތުރުގައި އޭނާ ނިންމަންވާ އެންމެފަހު ނިންމުން ނިންމައިފައެވެ. ހުވަދޫއަށް ވަދެވުމާއެކު އެންމެ ފުރަތަމަވެސް ނިލަންދޫއަށް ކައިރިކޮށްފައި އޮޑީގައި ހުރި އަލިމަނިކުފާނުގެ އަމިއްލަ މުދާ ވަނީ ނިލަންދޫ އަށް ބާލައިފައެވެ. ނިލަންދޫގައި އަލި މަނިކުފާނުގެ އެއްބަފާ ދައްތައަކު އުޅެއެވެ. އެއީ ނިލަންދޫ މީހަކާ ކައިވެނިކޮށްގެން ދިރިއުޅޭ އަތިރަގޭ ދޮންމަނިކަ އެވެ. ނިލަންދޫއަށް ބޭލި މުދާ ހަވާލުކުރީ މިދައްތައާއެވެ. މިކަމެއް ކުރީ އައްޑޫގައި އަލިމަނިކުފާނަށް ވެސް އަދި އޭނާގެ މުދަލަށް ވެސް ރައްކާތެރިކަމެއް ނޯންނާނެކަން އޭނާއަށް ޔަގީން ވުމުންނެވެ.\nމާލިމީ ހުސައިންގެ ނިޔަމިކަމުގައި އޮޑި ދަތުރު ކޮށްފައިގޮސް އައްޑޫ މާކަނޑުން އަތޮޅަށް ވަދެއްޖެއެވެ. އަތޮޅަށް ހަމަވަނުމާއެކު އާރްއޭއެފްގެ އެންމެ ބޮޑު ދުންބައްތެލި އޮޑި ކާރިއަށް މަޑުކޮށްފިއެވެ. އެ ބައްތެލީގައި ސުވާދީބު ސަރުކާރުގެ ރައީސް ހިތަދޫ އަބްދުﷲ އަފީފު އިންނެވިއެވެ. އަލިމަނިކުފާނު އާރްއޭއެފްގެ ބައްތެއްޔަށް ފޭބުމަށް އަފީފު އަމުރުކުރެއްވިއެވެ. އަލިމަނިކުފާނު ފޭބުމުން އޭނާ ގޮވައިގެން އަފީފު ވަޑައިގެންނެވީ ހިތަދޫ އަށެވެ. އަލިމަނިކުފާނުގެ އޮޑީގެ ފޮޓޯ ނެގީ އެދުވަހު އާރުއޭއެފް ދުންބައްތެލީގައި ހުރި އިނގިރޭސި ސިފައިންގެ ފޮޓޮގްރާފަރެވެ. ހިތަދޫ ބަނދަރަށް ބައްތެލި ކާރިކުރުމާއެކު ހިތަދޫ ބަޔަކު ގޮސް އަލިމަނިކުފާނުގެ ދުވަސް ދުއްވާލަން ދިމާކުރިއެވެ. ކޮންމެވެސް މިންވަރަކަށް އަލިމަނިކުފާނަށް އަނިޔާ ލިބުނު ކަމަށް ވެސް ކިޔަތެވެ. އަފީފު އެންގެވީ އަލިމަނިކުފާނަށް އެއްވެސް ގެއްލުމެއް ދީގެން ނުވާނެކަމަށާއި އަލިމަނިކުފާނު ހުންނާނީ ސުވާދީބުގެ ރައީސްގެ ސީދާ ބެއްލެވުމުގެ ދަށުގައި ކަމަށެވެ. އެއްވެގެން އުޅުނު މީހުން އަފީފުގެ މި އަމުރާއި ގުޅިގެން އެނބުރި އެމީހުންގެ ގޭގެއަށް ހިގައްޖެއެވެ.\nގިނައިރުތަކެއް ނުވަނީސް މީދޫން ދޯންޏެއް އަތުވެއްޖެއެވެ. އެ ދޯނީގައި އިސްމީހަކަށް ހުރީ އައިމިނަގެ ދަރިޔާ އެވެ. މީނާގެ އެދުމަކަށްވީ މީދޫ ރައްޔިތުންނާއި އަލިމަނިކުފާނު ހަވާލުކޮށްދިނުމެވެ. ދަރިޔާ މިތާކަށް ފޮނުވީ މީދޫ ނާފިޒު އެވެ. ބޭނުމަކީ އަފީފުގެ ރައްކާތެރިކަން އަލިމަނިކުފާނަށް ލިބުނަ ނުދީ އަލިމަނިކުފާނު މީދޫއަށް ގެންގޮސް ވާނެ އެއްޗެއް ވާން ދޫކޮށް ދެން ދިމާވާ ހުރިހާ ކަމެއްގެ އިލްޒާމު ފެންނާ މަނިކުފާނާއި ދެށިނާގެ އިބްރާހިމް ދީދީގެ ބޮލުގައި އެޅުވުމެވެ. އިރުކޮޅަކުން އަނެއްކާވެސް އެހެން ދޯންޏެއް މީދޫން އަތުވެއްޖެއެވެ. އެ ދޯންޏަކީ އަލިމަނިކުފާނުގެ ބަފައިބެގެ ދޯނި ކަމަށްވިޔަސް އޭގައި އަލިމަނިކުފާނާ ދެކޮޅު މީހުންނާއި އެއްކޮޅު މީހުންވެސް ތިއްބެވެ. އިސްކޮށް ތިބީ އިސްމެހެލިކަލޭގެ އަހައްމަދާ އާއި ކޮއްކޯގެ މަނިކުފާނާއި ބަންކެއުވަލިގޭ އަހުމަދު ބެއްޔާއި ދޮންބީގެ އިބިރިހިމް މަނިކާ އެވެ.\nއަލިމަނިކުފާނު ގޮވައިގެން އަފީފު ހިތަދޫއަށް ވަޑައިގެންނެވިއަސް އޮޑި ނުހިފަހައްޓައެވެ. އޮޑި ދިޔައީ ހުޅުދޫ ބަނދަރަށެވެ. އެއީ މީދޫއަށް ވުރެ އަލިމަނިކުފާނު ހުޅުދޫ އަށް ގަދަވާނެ ކަމަށް ބަލައިގެންނާއި މާލިމީއަކަށް ހުރި ހުސޭނަކީ ވެސް ހުޅުދޫ މީހަކަށް ވުމުންނެވެ. އޮޑި ހުޅުދޫގައި ބަނދަރުކުރުމުން އިސްމެހެލި ކަލޭގެ އަހައްމަދާ އޮޑިއަށް އެރި އިރު އެންމެ ފުރަތަމަ ފެނުނު ކަމަށް ވަނީ އަލިމަނިކުފާނުގެ ތާކިހާ އެވެ. މީނާއަކީ ވަރަށް ލާނެތް މިޒާޖުގެ މީހެކެވެ. ތާކިހާ ނަގައި ބޮލުގައި އަޅައިގެން ހުރެ ތިމަންމީ އަލިމަނިކުފާނު ކަމަށް މީގެ ފަހުން ބަލާށޭ ބުނިކަމަށް ވެއެވެ. އޮޑީގައި ތިބި މީދޫ މީހުން މި ދޯންޏަށް ފައިބައިގެން މީދޫ އަށް ހިގައްޖެއެވެ.\nއަލިމަނިކުފާނުގެ ގެ ތަޅައިލުން\nއަލި މަނިކުފާނުގެ އޮޑި ހުޅުމީދޫގައި ބަނދަރުކުރީ ހިޖުރައިން 1378 ވަނައަހަރުގެ ރަމަޒާން މަހުގެ ތިންވަނައަށްވީ ހުކުރު ދުވަހު އެވެ. އެއީ މީލާދީ ސަނަތުން 1959 ވަނަ އަހަރެވެ. އޮޑިން ދަތުރުކުރި މީދޫ މީހުންގެ ތެރެއިން މާލޭގައި ހައްޔަރު ނުވެ ރަށަށް ދެވުނު މީހުންގެ ކިބައިން ކަންތައް އޮޅުން ފިލައި އަލިމަނިކުފާނު ދިން ކޮޅު ކެހި ސާފުވެ އަދި އެތައް ބަޔަކަށް ނުހައްގުން ލިބުނު އަނިޔާ އޮޅުން ފިލުމުން އަލިމަނިކުފާނާއި ދޭތެރޭ ރައްޔިތުންގެ ރުޅިވެރިކަން އިންތިހާއަށް ހިގައްޖެއެވެ.\nހުރިހާ ފިރިހެނުން ހުކުރުނަމާދުން ފައިބައިގެން ދިޔައީ އަލިމަނިކުފާނުގެ ގެއަށެވެ. އެދިޔަގޮތަށް ގޮސް އެމީހަކަށް ޖެހުނު ދިމާލަކުން ގެއަށް ހަމާލާދީފިއެވެ. އަލިމަނިކުފާނަށް ވަފާތެރި މީހުންގެ ތެރެއިން ދޮންބީގެ ބެއްޔާ އާއި ހަސަންބާގެ މުހައްމަދު ފުތާގެ ހިތްވަރުން ކުޑައިރުކޮޅަކަށް މި ހަމަލާތައް އޮބަހައްޓައިގެން ގެ ދިފާއުކުރިއެވެ. މިތަން ދެކޭން ގަނޑުވަރު ކަލޯބެއްޔާ ހުރެފައި މޮޅު ތަދުބީރެއްކޮށް ދޮންބީގެ ބެއްޔާގެ ފުރަގަހުން އޭނާގެ ގައިގައި ބައްދައި ބެއްޔާ މައިތިރިކޮށްފިއެވެ. އެވަގުތު އެހެން ބަޔަކު ގޮސް އަވަސް އަވަހަށް ބެއްޔާ ބަނދެލައިފިއެވެ. ހަސަންބާގެ މުހައްމަދު ފުތާ ވެސް މައިތިރިކުރީ މިގޮތަށެވެ. އެދެމީހުން ބަނދެލެވުނީމާ ދެން ގެ ތެޅުމަށް ހުރަސް އަޅާނެ ފަހުލަވާނަކު ނެތެވެ.\nއެހިސާބުން ވާދޫގެ މޫސާކަލޯ ހެދިގޮތަކީ ފުންމައިގެން ގޮސް ގޭގެ ފުރާޅު މައްޗަށް އަރައި އީޓުތައް ތަޅަން ފެށީއެވެ. މިތަން ދެކޭން ތިބި މީހުން މޮލަކީ ބޭ ކުރި ކަމަކީ އީޓު ތަޅާނިންމާލީއޭ ކިޔައިގެން ލަވަ ކިޔަމުން ގެންދިޔައެވެ. ލަސްތަކެއް ނުވެ ގެ ތަޅައި ސުންނާފަތިކޮށް ބިމާއި ހަމަކޮށްފިއެވެ. ބަދިގޭގައި ހުރި ސާމާނުތައްވެސް ތަޅައި ފުނޑުފުޑު ކޮށްފިއެވެ. މިކަން ހިނގިއިރު އަލިމަނިކުފާނުގެ ކުދިންގެ ތެރެއިން މުހައްމަދު ވަހީދު ފިޔަވައި ހުރިހާ ކުދިން ދިރިއުޅެނީ އެކުދިންގެ މާމަގެ ކައިރީގައި ފަޅަގަނޑިގޭގައެވެ. އޭރު ވަހީދާ، އިބްރާހިމް ވަހީދު، އަހުމަދު ވަހީދު، އަބްދުﷲ ވަހީދު އަދި ހަފުސާ މިއެންމެހާ ކުދިން މީދޫގައި ތިއްބެވެ. އަލިމަނިކުފާނުގެ އަންހެނުން ފާތުމައިދި ދިރިއުޅެނީ އަލިމަނިކުފާނުގެ ގޭގައެވެ. އެ ގެ ތަޅާލަން ވަދެ ފާތުމައިދި ނަމާދުގޭގައި ކިޔަވަން ހުއްޓާ ގަދަބާރުން އޭނާ މަގުމައްޗަށް ނެރުނީ އިސްމެހެލި ކަލޭގެ އަހައްމަދާ އެވެ. ގެ ތަޅައިލުމުގެ ކުރިން ތައްޓާއި އަންނައުނާއި އެބާވަތުގެ ގެންދަން ފަސޭހަ ތަކެތި ލޫޓުވުމުގެ ބުރެއްވެސް ދިޔައެވެ. ރަން ހުރިކަން އެގޭތީ އެތަކެތި ފެނޭތޯ ވެސް އުޅުނެވެ. އެކަމަކު މިފަދަ ދުވަހެއް އަތުވެދާނެ ކަމަށް އަލިމަނިކުފާނު އަބަދުވެސް ގަބޫލުކުރާތީ ރަންރިހީގެ ޖަމާ ހުރީ އަމާނާތެއްގެ ގޮތުން ހުޅުދޫ އެޅެހިށިގޭ އަބްދުލް މުހުސިނާއި ހަވާލުކޮށްފައެވެ. ބުނެވޭ ގޮތުގައި ބަފައިބެ އިބްރާހިމް ދީދީ އާއި ފެންނާ މަނިކުފާނުވެސް ތިބީ އަލިމަނިކުފާނުގެ ގެ ތަޅާލުމަށް ނުސީދާގޮތުން ވާގިދީގެންނެވެ. މިކަން ހުއްޓުވާކަށް އެއިން މީހަކު ކަމެއް ނުކުރެއެވެ.\nރައްޔިތުން ނުކުމެ މިކަމެއް ކުރިއިރު އޭގެ ތެރެއިން އެންމެ އިސްކޮށް ހުރިކަމަށް ގިނަ މީހުން ބުނާ މީހަކީ އެޅެބެއްޔާގެ އަބްދުﷲ ދީދީއެވެ. ދެން އެޅެގޭ މަޖީދެވެ. އެޅެބެއްޔާގެ ހަސަން ދީދީ އޭނާގެ އަންހެނުން ތުނޑާގެ ފާތުމައިދި އެމީހުންގެ ދޮށީ ދަރިފުޅު ޖުނައިދަށް ބަލިވެ އިންދައި މަންޒަރު ބަލަން ގޮވައިގެން ނުކުމެ ހުއްޓައި އިސްމެހެލިކަލޭގެ އަހައްމަދާ އައިސް ބުނެފިއެވެ. މިތަނުގައި ހިމޭނުން ހުންނަންޏާ އެއީ ރައްޔިތުންނާއި ދެކޮޅު މީހެކެވެ. ތިމަންނައަކީ ރައްޔިތުންނާއި ދެކޮޅު މީހެއްނޫނޭ ހަސަން ދީދީ ހަމަ ބުނުމާއެކު އޭނާގެ އަތުގައި ހިފާ ދަމަމުން އަލިމަނިކުފާނުގެ ގެއަށް ވައްދައިފިއެވެ. އޭރު ގޭގެ ފާރެއް ވައްޓަން ވެގެން ބަޔަކު ދަގަނޑުހޮޅިއެއްގައި ހިފަހައްޓައިގެން ތިއްބެވެ. ހަސަން ދީދީ ގޮސް ހިފީ ދަގަޑުހޮޅީގެ ކޮޅުގައެވެ. މި ހިފުމެއް ހިފިތަނާ ފާރުން ބައެއް މަތިން ވެއްޓިގެން އައިސް ހޮޅީގެ އަނެއް ކޮޅުގައި ޖެހި ހަސަން ދީދީ ހުރިކޮޅު މައްޗަށް އެރި ވަގުތު ހޮޅިން ޖެހުނީ ހަސަންދީދީގެ ކަންކަށިމަތީގައެވެ.\nހަސަންދީދީ އަކީ އަލިމަނިކުފާނުގެ ގެ ތެޅުމުގެ ތެރޭގައި އަނިޔާ ލިބުނު ހަމައެކަނި މީހާއެވެ. ހަސަންދީދީ އަށް ލިބުނީ ވަރަށް ވެސް ބޮޑު އަނިޔާއެކެވެ. ހެއެއްވެސް ނެތެވެ. ވަގުތުން ނަގައިގެން ދިޔައީ އަންހެނުންގެ ބައްޕަގެ ގެ އެޅެގޭ އިބްރާހިމް ދީދީގެއަށެވެ. ހަސަން ދީދީ ހޭ އެރި އިރު އޭނާގެ ބޭބެ އެޅެބެއްޔާގެ އަބްދުﷲދީދީ ކާރީގައި ހުއްޓެވެ. އޭނާ ކުރެން ހަސަން ދީދީ ސުވާލު ކުރިއެވެ. އަލިބެއްޔާގެ ގެ ތަޅާލަން ތިމަން ދިޔައިން ހެއްޔެވެ. އަސްތާ ކޮއްކޯއޭ ތިޔަ ޒާތުގެ ވިޔާނުދާ ވާހަކަ ނުދައްކައި ހިމޭނުން އޮންނާށޭ ބުނެ އަބްދުﷲ ދީދީ ޖަވާބު ދީފިއެވެ. ހަސަން ދީދީގެ ދަތްޕިލާ އޭރު އޮތީ ފުނޑު ފުނޑު ވެފައެވެ. މި ޒަޚަމްތަކުން ފަސޭހަވީ ގަމުގެ ހަސްފަތާލަށް ގޮސްގެން ވަރަށް ގިނަ ދުވަހުންނެވެ.\nދުނިޔޭގެ ކަން ހިނގާ މަގަކީ މިއެވެ. މި ހަސަންދީދީއަކު މިހައިރު ދިރިއުޅެނީ އަލިމަނިކުފާނުގެ ވަހީދާއާއި ކައިވެނިކޮށްގެން އެގޭގައެވެ. އަލިމަނިކުފާނުގެ ގޭގައެވެ. މިހައިރު އެހުރި ގެޔަކީ ކުރީގެ ގެ ތަޅާލުމުން ފަހުން ރާނައި ފައްކާކުރި ގެއެކެވެ. ހަސަންދީދީގެ 8 ކުދިންގެ ތެރެއިން ހަގަށްތިބި ފަސް ކުދިންގެ މާފަޔަކީ އަލިމަނިކުފާނެވެ.\nއަލިމަނިކުފާނު ދެކެ މީދޫ ރައްޔިތުން އައި ރުޅިއަކީ ހައްގު ރުޅިއެކެވެ. އެކަން އަލިމަނިކުފާނުވެސް ގަބޫލު ކުރިއެވެ. އަލިމަނިކުފާނު ކަންތައް ކުރިގޮތުން މީދޫގެ ޒުވާނުންގެ ތެރެއިން ދެ މީހަކު މަރުވެ އިތުރު އެތައް ބަޔަކަށް އޮތީ އަނިޔާ ލިބިފައެވެ. އެއީ ނުވާކަމަކަށް ހެދޭނެ ގޮތެއް ނެތެވެ. އަތޮޅުގައި އޮތީ ސުވައިދީބު ވެރިކަމެވެ. އެހެންކަމުން އަލިމަނިކުފާނުގެ ގެ ތަޅާލަން ދިޔަ މީހުންނާ ދެކޮޅަށް ދައުވާކުރާނެ މީހަކު ނެތި އަދި ދައުވާ ކުރެވޭނެ މާހައުލެއްވެސް ނެތި އެކަން އެހިސާބުން ނިމުނީއެވެ.\nއަލިމަނިކުފާނަކީ ރަށުގެ ވެރިމީހާގެ ދަނބި ދަރިއެވެ. އެހެންވެ އޭނާއަށް ރައްކާތެރިކަން ލިބުނެވެ. އެ ރައްކާތެރިކަމަކީ ފެންނާ މަނިކުފާނާއި ދެށިނާގެ އިބްރާހިމް ދީދީ އާދޭސްކޮށްގެން އަފީފު ވަޑައިގެން އަލިމަނިކުފާނު ހިތަދޫއަށް ގެންދެވުމެވެ. މީދޫގެ ޖަގަޑާ މައިތިރިވަންދެން އަލިމަނިކުފާނު ހުރީ ހިތަދޫގައެވެ. މި ގެންދެވުމެއް އަފީފު ނުގެންދެވިނަމަ މީދޫ ރައްޔިތުން ތިބީ އަލިމަނިކުފާނުގެ ދުވަސް ދުއްވާލާ ގޮތަށެވެ.\nގެ ތަޅައިލިކަމަށް ވިޔަސް ފުރާނަ ސަލާމަތްވުމުން އަލިމަނިކުފާނު ހުރީ އުފަލުންނެވެ. މިކަމަކީ ފުރާނަ ސަލާމަތްވުން ދުރު ނުރައްކާތެރިކަމުގެ ކޮޅުނެތްކޮޅުގެ ހާދިސާއެއްކަން އަލިމަނިކުފާނަށް ކަށަވަރުވެގެންވެއެވެ. އަލިމަނިކުފާނުގެ ގެ ރައްޔިތުން ނިކުމެ ތަޅައިލީމާ އެކަން ފެންނާ މަނިކުފާނާއި ދެށިނާގެ އިބްރާހިމް ދީދީގެ ބޮލުގައި އެޅުވުމަށް އެ ދެމީހުންގެ ކޮއްކޮ ނާފިޒު މަސައްކަތް ކުރިކަން ސާބިތުވެއެވެ. މިކަން ސާބިތުވަނީ ނާފިޒު މާލެއަށް ފޮނުވާފައި ހުރި ސިޓީތައް ފަހުން ފެނުމާއި އެ ސިޓީތަކުގައިވާ މައިގަޑު ވާހަކަ އޭރު މާލޭގައި ނެރޭ ވިޔަފާރި މިއަދު ނޫހުގައި ޝާއިއުކޮށްފައިވާތީ އެވެ. ކޮންމެއަކަސް ފެންނާ މަނިކުފާނާއި ދެށިނާގެ އިބްރާހިމް ދީދީ މި ގެ ތަލާލުމުގައި ދައުރެއް އަދާކުރިކަން އަދި ނޫންކަން ސާބިތު ކުރެވޭނެ ގޮތެއް ނެތެވެ. އެކަމަކު އެ ދެމީހުން މަސައްކަތްކޮށްގެން އަލިމަނިކުފާނުގެ ފުރާނަ ސަލާމަތް ކުރި ކުރުމަކީ ސާބިތު ކުރެވެން އޮތް ކަމެކެވެ. އަލިމަނިކުފާނުގެ އޮޑިއަށް ވީގޮތަކީ މިދަތުރު ނިންމާފައި ހުޅުދޫ ބަނދަރުގައި ދުވަސްކޮޅަކު ބޭއްވުމަށްފަހު ހުޅުދޫ އަށް އެހެލީ އެވެ. އޮޑި ހަލާކުވެ ނެތިގެން ދިޔައީ އެގޮތަށް އެހެލާފައި ހުއްޓައެވެ. (ނިމުނީ)


Male' Ge Councilorun Huvaa Kurun Onlinekoh Baavvaa Gothah Badhalu Kohfi - Vaguthu\nމާލޭގެ އަދަދު މަދު، ނަމަވެސް އަދި އުފަލެއް ނެތް -5ގަޑިއިރު ކުރިން\nމާލޭގެ ކައުންސިލަރުން ހުވާ ކުރުން އޮންލައިންކޮށް ބާއްވާ ގޮތަށް ބަދަލުކޮށްފި\n1 މަސް ކުރިން ( މެއި 16, 2021 )\nމާލެ ސިޓީ ކައުންސިލަރުންނާއި މާލެ ސިޓީގެ އިންތިޚާބީ ކައުންސިލަރުންނާ ބައްދަލު ކުރައްވަނީ - ފޮޓޯ: މާލެ ސިޓީ ކައުންސިލް\nމާލެ ސިޓީގެ އިންތިޚާބީ ކައުންސިލަރުން މަގާމުގެ ހުވާ ކުރުމުގެ ރަސްމިއްޔާތު ސަލްޓަން ޕާކްގައި ބާއްވަން ނިންމި ނިންމުން ބަދަލުކޮށް އޮންލައިންކޮށް އެ ރަސްމިއްޔާތު ކުރިއަށް ގެންދަން ނިންމައިފިއެވެ.\nމާލެ ސިޓީ ކައުންސިލުން ރޭ ނެރުނު އިއުލާނެއްގައިވާ ގޮތުން، އެ ރަސްމިއްޔާތު ބާއްވަން ނިންމާފައި އޮތީ މާދަމާ ހެނދުނު 9:00 ޖަހާއިރު ސަލްޓަން ޕާކްގައެވެ.\nނަމަވެސް މާލޭގެ އިންތިޚާބީ މޭޔަރު އަދި އިދިކޮޅު ޕީޕީއެމްގެ ނައިބު ރައީސް ޑރ. މުޙައްމަދު މުއިއްޒު ކުރެއްވި ޓްވީޓެއްގައި ވިދާޅުވީ މާލެ ސިޓީ ކައުންސިލް ހުވާ ކުރުން މާދަމާ ހެނދުނު 9:00 ޖަހާއިރު އޮންނާނީ އޮންލައިންކޮށް ކަމަށެވެ.\nމުއިއްޒު "ވަގުތު" އަށް ވިދާޅުވީ، ކުރިން ސަލްޓަން ޕާކްގައި ބާއްވަން ނިންމާފައިވީ ނަމަވެސް މިހާރު އޮންލައިންކޮށް ކުރިއަށް ގެންދާ ގޮތަށް ބަދަލު ކޮށްފައިވާ ކަމަށެވެ. ސަބަބަކީ މާލެ ސަރަހައްދުގައި ކޮވިޑް-19 ގެ ބަލިމަޑުކަން ފެތުރެމުން އަންނާތީއެވެ.\nMale City Council huvaakurun onnaanee online koh. Maadhamaa hendhunu 9:00am IA.\n— Dr Mohamed Muizzu (@MMuizzu) May 16, 2021\nދައުލަތުގެ މީޑިއާ، ޕީއެސްއެމް މެދުވެރިކޮށް އަދި މާލެ ސިޓީ ކައުންސިލްގެ ފޭސްބުކް ޕޭޖްގައި އެ ރަސްމިއްޔާތު ލައިވް ކުރާނެ ކަމަށް އެނގިފައިވެއެވެ.\nއިންތިޚާބީ ކައުންސިލްތަކެއް ރަށްރަށުގައި ގާއިމް ކުރާ ގޮތަށް ލާމަރުކަޒީ ނިޒާމެއް ރާއްޖެއަށް ތައާރަފްވި ފަހުން، ފުރަތަމަ ތިން ކައުންސިލް އިންތިޚާބުގައި ވެސް މާލެ ސިޓީގެ މެޖޯރިޓީ އޮތީ އެމްޑީޕީއަށެވެ. އެކަމަކު މިދިޔަ މަހުގެ 10 ވަނަ ދުވަހު ބޭއްވި ކައުންސިލް އިންތިޚާބުގައި ޕީޕީއެމަށް ފުރަތަމަ ފަހަރަށް މާލޭގެ މެޖޯރިޓީ ވަނީ ލިބިފައެވެ. މޭޔަރުގެ ގޮނޑި ހިމެނޭހެން ޕީޕީއެމަށް 12 ގޮނޑިއެއް ލިބުނެވެ. އެމްޑީޕީއަށް ހަ ގޮނޑި، އަދި ޖޭޕީއަށް ވެސް ގޮނޑިއެއް ލިބުނެވެ.\nމެއި 16, 2021 14:52\nކޮބާ ކޯއްޗަކަށް މި ވީ މި މީހުނަށް ލާހިކު ކުޅަދާނަ ވެގެން ނުވާނެ ކުލަގަދަ ކޮށް މިރަސްމީއްޔާތު ބާއްވާލާކަށް . ކެކެކެކެކ\nމެއި 16, 2021 16:14\nކޮބާހޭ ވޯޓުލީ ދުވަހު މަސައްކަތް ކުރި ކުދިންގެ އެލަވަންސް. މަސް ވެގެން ދެމަސް ވަނީ މިހާރު\nލިބުނު ބޮޑު ޗުއްޓީއާ އެކު ބަދަލުކޮށްލި ލުބްނާގެ މުޅި ހަޔާތް


Dhe ministarunnaai Adhurey ge vaahaka\nހޯމް މިނިސްޓަރު އިމްރާން އަބްދުﷲ އަދި ޓޫރިޒަމް މިނިސްޓަރު އަލީ ވަހީދު\nކޮވިޑް-19 އިގެ ބަލިމަޑުކަން ރާއްޖޭގައި ވަރަށް ބޮޑަށް ފެތުރިފައިވާއިރު ބަލިމަޑުކަން އިތުރަށް ފެތުރުނަ ނުދޭން ސަރުކާރުން ގެންދަނީ ވަރުގަދަ އަދި ރަނގަޅު ފިޔަވަޅުތަކެއް ވެސް އަޅަމުންނެވެ. ރައީސް އިބްރާހިމް މުހައްމަދު ސޯލިހު ވަނީ ގައުމުގެ ހުރިހާ ކަމެއް ނިންމުމުގެ ބާރު ސިއްހީ ތަޖުރިބާކާރުންގެ އަތްމައްޗަށް ދޫކޮށްލައްވާފަ އެވެ. ނަމަވެސް ސަރުކާރުން އަޅާ ފިޔަވަޅުތައް ލަސްވާ ކަމުގެ ޝަކުވާތައް ފުރަތަމަ ދުވަހުން ފެށިގެން ދިޔައީ ކުރަމުންނެވެ. އަދި ސިއްހީ މާހިރުންގެ އެންގެވުންތަކާ އެއްގޮތަށް ބައެއް ދިމަ ދިމާއިން ފިޔަވަޅު ނާޅާކަމުގެ ތުހުމަތު ވެސް އޮވެ އެވެ. އަދި ރަނގަޅު ފިޔަވަޅުތަކެއް އަޅައި ކަންކަން ވަރުގަދަކޮށްފައިވި ނަަމަވެސް އެ ފިޔަވަޅު އެޅުން ލަސްވެފައިވާ ކަމަށް ބުނާ ބަޔަކު ވެސް އުޅެ އެވެ.\nމި އަޑުތަކުގެ ތެރެއިން ކުއްލިއަކަށް އައީ އެހެން ވާހަކައެކެވެ. ސަރުކާރުގެ ފިޔަވަޅުތަކާއި ކޮވިޑް މެނޭޖް ކުރަމުން ގެންދާ ގޮތަށް އިދިކޮޅުގައި އޮތް ދެ ޕާޓީގެ ލީޑަޝިޕްގެ ރުހުން އޮތް ވާހަަކަ އެވެ. ސަރުކާރުގެ މަސައްކަތަށް އިދިކޮޅުން ވެސް 100 ދީފައިވާ ކަމުގެ ވާހަކަ އެވެ. ހޯމް މިނިިސްޓަރާއި ޓޫރިޒަމް މިނިސްޓަރަށް އިދިކޮޅު ލީޑަރުން ގުޅުއްވާ ތައުރީފު ކުރައްވާ ވާހަކަ އާއި ސިޔާސަތުތަކަށް އަތް ޖައްސަވާ ވާހަކަ އެވެ. އަދި ފާޑެއް ކިޔަން ރައީސް އަބްދުﷲ ޔާމީން އަބްދުލްގައްޔޫމް ކިތަންމެ ބޭނުންފުޅުވެ ވަޑައިގަތަސް ސަރުކާރުގެ މަސައްކަތް ރަނގަޅުކަމުން ފާޑެއް ކިޔާލާނެ އެއްވެސް ޖާގައެއް ނެތް ކަމަށް އިދިކޮޅުން ގުޅުއްވާ ލީޑަރުން ވިދާޅުވާ ވާހަކަ އެވެ.\nމި ވާހަކަތައް ދެއްކެވީ ހޯމް މިނިސްޓަރު އިމްރާން އަބްދުﷲ އާއި ޓޫރިޒަމް މިނިސްޓަރު އަލީ ވަހީދެވެ. އިދިކޮޅުން އެ ދެ ބޭފުޅުންނަށް ގުޅައި ސަރުކާރަށް ސަނާ ކިޔާ ކަމަށް އިމާރާނާއި އަލީ ވަހީދު ވިދާޅުވެ އެވެ.\nމި ފަހުން އެންއީއޯސީން ބޭއްވި ނޫސްވެރިންގެ ބައްދަލުވުމެއްގައި ބައިވެރިވެ ވަޑައިގެން ހޯމް މިނިސްޓަރު އިމްރާން އަބްދުﷲ ދެއްކެވި ވާހަކަތައް މެއި 1، 2015 ގައި ބޭއްވި ބޮޑު އެއްވުމުގައި ދެއްކެވި ސިޔާސީ ވާހަކަތަކާއި ދާދި އެއްގޮތަށެވެ. އެ ދުވަހުވެސް އެއްކޮށް އުޅުއްވެވީ އިމްރާނާއި އަލީ ވަހީދެވެ.\nނިއުސް ކޮންފަރެންސްގައި ދެ ވަޒީރުން ދެއްކެވި ވާހަކަތަކާ ގުޅިގެން ސަރުކާރު ހިންގާ މައި ޕާޓީ އެމްޑީޕީގެ އެކްޓިވިސްޓުންގެ ތެރެއިން ބަޔަކު ތިބީ ވަރަށް ބޮޑަށް ރުޅިގަދަވެފަ އެވެ. އަދި ކޮންމެ ދުވަހަކު ސޯޝަލް މީޑިއާގައި އެފަދަ އެތައް ވާހަކަތަކެއް އެ މެންބަރުން ގެންދަނީ ހިއްސާ ކުރަމުންނެވެ. އެ މީހުން ވާހަކައަކީ ކަންކަން ރަނގަޅުވަނީ ކޮންމެހެން އިދިކޮޅު ކޮންގްރެސް އާއި ޕީޕީއެމްގެ ލީޑަރުންގެ ތެރެއިން ބޭފުޅަކު ރަނގަޅޭ ވިދާޅުވުމުން ހެއްޔެވެ؟ އަދި އިމްރާނާއި އަލީ ވަހީދު ތިއްބަވަނީ އިދިކޮޅު ރުއްްސަންތޯ ސުވާލުކޮށް ވެސް އެ ފަރާތްތަކުން ގެންދަނީ ވަރަށް ބޮޑަށް ފާޑުކިޔަމުންނެވެ.\n"ބަލަ ވަޒީރުކަމުގައި ތި ތިއްބެވީ އަބްދުއްރަހީމް ހިތްހަމަޖެހޭ ގޮތަށް ކަންތައްތައް ކުރަންތަ؟ ކަންކަން ރަނގަޅަށްދާނަމަ ހުރިހާ ރައްޔިތުން ވެސް ގަބޫލު ކުރާނެ ރަނގަޅަށްދާ ކަމަށް. އޭރުން އިދިކޮޅުގެ ރުހުުން ނޫނީ ނުރުހުން އޮތްތޯ ބަލާކަށް ނުޖެހޭނެ... އިދިކޮޅުގެ ތާއީދު އޮތް ކަމަށް ދައްކަން މަސައްކަތް ކުރާނެ ކަމެއް." އެމްޑީޕީގައި ވަރަށް ހިދުމަތްތެރި ބޭފުޅަކު ފާޅުކުރެއްވި ހިޔާލެއްގައި ވެއެވެ.\nއިދިކޮޅު ލީޑަރު، ރައީސް ޔާމީން ހުންނެވީ ޖަލުގަ އެވެ. މިވަގުތު އިދިކޮޅު ލީޑު ކުރައްވަނީ ޕީއެންސީގެ ރައީސް އަބްދުއްރަހީމް އަބްދުﷲ އެވެ. އިދިކޮޅު ދެ ޕާޓީގެ ބޭފުޅުން ކުރިޔަށް ދަނީ ވެސް އެގޮތަށެވެ.\nސަރުކާރަށް އިދިކޮޅުގެ ތާއީދު އޮތް ކަމަށް ދެ ވަޒީރަކު ވިދާޅުވުމުން ހުރިހާ އެންމެންގެ ނަޒަރު ވެސް ހުއްޓުނީ އަބްދުއްރަހީމާ ދިމާއަށެވެ. ކުރިން 2005 އިން ފެށިގެން ރައީސް ޔާމީނާއެކު ސިޔާސީ މަސައްކަތް ކުރައްވަމުން ގެންދަވާ އަބްދުއްރަހީމްގެ ސިޔާސީ މިސްރާބު ބަދަލުވެ، ދައްކަމުންދިޔަ ވާހަަކަތަކުގެ ރާގު ބަދަލު ކުރެެއްވީތޯ ގިނަ ބަޔަކު ސުވާލު ކުރަން ފެށި އެވެ.\nއެ ސުވާލުތަކަށް އަބްދުއްރަހީމް ވަގުތުން ޖަވާބު ވެސް ދެއްވި އެވެ. އޭނާ ވިދާޅުވި ގޮތުގައި ސަރުކާރު އޮތީ ކޮވިޑްގެ ބަލިމަޑުކަން އައުމުގެ ކުރިންވެސް ފެއިލްވެފަ އެވެ. އަދި ކޮވިޑާއެކު ކުރިމަތިވަމުންދާ ގޮންޖެހުންތަކުން އަރައިނުގަނެވި، އަދި އަރައިގަންނާނެ ގޮތެއް ވެސް ނޭންގި ސަރުކާރު ދަނީ ވެސް އިތުރަށް ފޭލިވަމުންނެވެ.\n"އެންމެ ފުރަތަމަ ވިދާޅުވީ އިގްތިސޯދަށް މާބޮޑު ލޮޅުމެއް ނާންނާނޭ. ބޯޑަރު ބަންދުކުރަންޖެހޭ ހާލަތެއް ނާންނާނޭ. މުސާރަތައްް ކުޑައެއް ނުކުރާނަމޭ. މަޝްރޫއުތަކެއް ހުއްޓައެއް ނުލާނަމޭ، ކިހިނެތްތޯވީ؟ އެ ހުރިހާ ކަމެއް މިއަދު އެ ތިއްބެވީ ބަދަލު ކޮށްގެން. އެެހެން އެވީ ސިއްހީ މާހިރުންގެ އިރުޝާދަށް ހަގީގަތުގައި އަމަލު ނުކުރެވުނީމަ." އަބްދުއްރަހީމް ވިދާޅުވި އެވެ.\nއަބްދުއްރަހީމް ވިދާޅުވި ގޮތުގައި އަމިއްލަ ކަމެއްގައި އަލީ ވަހީދަށް އޭނާ ގުޅުއްވި އެވެ. އަދި ރައީސް ޔާމީނާއި ގުޅުންހުރި ކަމެއްގައި އިމްރާން އަބްދުﷲ އާއި ފޯނުން ވާހަކަފުޅު ދެެއްކެވި އެވެ. ނަމަވެސް ދެ ވަޒީރުން ވެސް ހަގީގަތް އޮޅުވައިލައްވާ އިދިކޮޅުގެ ތާއީދު އޮތް ކަމަށް ދައްކަން މަސައްކަތް ކުރެއްވީ އެވެ.\nއަބްދުއް ރަހީމް ވިދާޅުވި ގޮތުގައި އޭނާ އަލީ ވަހީދަށް ގުޅުއްވެވީ ކޮވިޑާ ގުޅިގެން މީހުން ކަރަންޓީން ކުރަން ފެށި ދުވަހު އޭނާގެ ބޭފުޅަކު ރާއްޖެ ވަޑައިގަތުމުން ކަރަންޓީނަށް ގެންދާތީ ކަރަންޓީނުގެ ކަންކަން ހަމަޖެހިފައިވާ ގޮތެއް ސާފު ކުުރައްވާށެވެ. އެވަގުތު އެކަމުގެ ތެރޭ އިސްވެ އުޅުއްވާތީ ފެނުނީ ވެސް އަލީ ވަހީދެވެ.\n"އެއީ އަމިއްލަ ހައިސިއްޔަތުން އަޅުގަނޑު ކުރި މުއާމާލާތެއް. އެއީ ނުފޫޒެއްގެ ބޭނުން ކޮށްގެން ކަމެއް ކުރަން ކުރި ކޯލެއް ވެސް ނޫން. އެއީ އަލަށް ކަރަންޓީން ކުރަން ފެށި ރެެއަށްވެފައި އެކަން ހަމަޖެހިފައިވާ ގޮތެއް އާއިލާއިން ބަލަން ބޭނުންވާތީ... އެންމެ ފަހުން ޒާތީ އެ މުއާމަލާތުގެ ކަންކަންވެސް ސިޔާސީ ބޭނުމަށް ހިފައި އަޅުގަނޑުގެ ދަރިފުޅާމެދު ވެސް ވަރަށް ރަނގަޅަށް ކަންތައް ކުރެއްވިކަމަށް އެ ވިދާޅުވީ. އަޅުގަނޑު ދައްކަން ބޭނުން ނުވިތަން މިހާ ހިސާބުން މި ޖެހެނީ ދައްކަން. އެ ދުވަހު އަޅުގަނޑުގެ ދަރިފުޅަށް ފޮނުވި ސިމްކާޑު އަދިވެސް ނުލިބޭ. ކިހާ ރަނގަޅުތޯ؟"\nއޭނާ ވިދާޅުވި ގޮތުގައި ލޮކްޑައުންގެ ތެރޭގައި ރައީސް ޔާމީނާ ބައްދަލު ކުރަން ބޭނުންވެގެން އެކަމާ އިމްރާނަށް ދެންނެވި އެވެ. ނަމަވެސް މި ހާލަތުގައި އެކަން ނުކުރެވޭނެ ކަމަށް މިނިސްޓަރު އިމްރާން އެންގެވުމުން އެކަން ގަބޫލު ކުރައްވާ ކަމަށް ދެންނެވުމަކީ އެއީ ސަރުކާރުގެ ސިޔާސަތުތައް ރަނގަޅުވެގެން އިދިކޮޅުން އެ ވާހަކަ އިމްރާންގެ އަރިހުގައި ދެންނެވުން ކަމަށް ވާނެ ގޮތެއް އެނގިވަޑައެއް ނުގަންނަވަ އެވެ.\n"ދަންނަވަންތޯ އިމްރާންގެ ހައްދަވާފާނެ ކިތަންމެ ބޮޑު ދޮގެއް ވެސް. މަގާމު ދިފާއު ކުރުމަށްޓަކައި ދީންވެސް ގުރުބާން ކޮށްފާނެ،" އަބްދުއް ރަހީމް ވިދާޅުވި އެވެ.\nއޭނާ ވިދާޅުވި ގޮތުގައި ސަރުކާރުން ރައްޔިތުންނަށް ކޮށްދޭންޖެހޭ އެއްވެސް ކަމެއް ކޮށްދެމުން ނުދާއިރު ސަރުކާރުގެ ފިޔަވަޅުތައް ރަނގަޅު ކަމަކަށް އިދިކޮޅަކުން ނުބުނާނެ އެވެ. އެހެންވިއްޔާ ކުއްލިއަކަށް ސަރުކާރުން އަޅަމުންދާ ފިޔަވަޅުތަކަށް އަދި ކުރަމުންދާ މަސައްކަތްތަކަށް އިދިކޮޅުގެ ތާއީދު އޮތްކަން ދައްކަން މަސައްކަތެއް އިމްރާނާއި އަލީ ވަހީދު ދެއްކެވީ ކީއްވެގެން ހެއްޔެވެ؟\nރައީސް އަބްދުﷲ ޔާމީން ރައީސް މުހައްމަދު ނަޝީދު ޕީޕީއެމް + ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު އެމްއެންޑީއެފް އަބްދުއްރަހީމް އަބްދުﷲ އަދާލަތު ޕާޓީ އިމްރާން އަބްދުﷲ ޖުމްހޫރީ ޕާޓީ އިދިކޮޅު ފަރާތްތައް މިނިސްޓްރީ އޮފް ޓޫރިޒަމް މިނިސްޓްރީ އޮފް ހެލްތު މިނިސްޓްރީ އޮފް ހޯމް އެފެއާޒް ޕީޕަލްސް ނޭޝަނަލް ކޮންގްރެސް - ޕީއެންސީ ކޮވިޑް-19


(14 ޑިސެމްބަރ 2021 އާ ގުޅޭ)\n"ނޭނގޭތަ އަހަރެންގެ ދަރިއަކު ހުންނަކަމެއް." ޒެހެންގެ ވާހަކަ ހޫރައިން ހުއްޓުވާލިއެވެ.\n"މީހެއްގެ އަނތްބެއްތަ؟." ހިމޭންކަމުގެ ވަގުތުކޮޅަކަށް ފަހު ޒެހެން ސުވާލުކުރިއެވެ.\nއެނދުމަތިން ފުރޮޅިލާފައި ޒެހެން ތެދުވިއެވެ. ބޮލުގައި އިސްތަށިގަނޑާއެކު ކަނާއަތްތިލަ ހިންގާލިއެވެ. ދެން ގެނެސް ހަމަ އެ އަތުން ތުނބުޅީގައި ފިރުމާލައިފިއެވެ. ޔުނިވަރސިޓީގައި ހުރެފައި އޭނާ ނުކުތީ އަސަރު ނަމާދަށް ގޮވާ އަޑު އިވިގެންނެވެ. މިސްކިތަށް ގޮސްފައި ގެއަށް އައި ގޮތަށް އޭނާ އޮތީ ކޮޓަރީގައެވެ. ގަޑިންވީއިރެއް ބަލާލުމަށް އެނދުމަތިން ފޯނު ހޯދާލިއެވެ. ހައެއް ޖަހަން ދިހަމިނެޓަށް ވަނީއެވެ. ކޮޅަށް ތެދުވި ގޮތަށް ލައިގެން ހުރި "ޖޮގިން ޕޭންޓްސް"ގެ ވާކޮޅަށް ދަމާލައި އުނަގަނޑަށް ހެޔޮވަރު ކޮށްލާފައި ޒެހެން ކޮޓަރިން ނުކުތެވެ. ސިޓިންރޫމު ތެރެއިން އައިސް ބެލްކަންޏަށް ނުކުތެވެ. ރެއިލިންގައި އަތްއަޅުވާލައިގެން ހުރެ ދުރު ބަލަން ފެށިއެވެ. ހަށިފުރާ ނޭވާއެއް ޒެހެން ލިއެވެ. ހޫރައިންގެ ޚިޔާލުތަކުން އޭނާގެ ސިކުނޑި ވަރުބަލިވެއްޖެއެވެ.\n"ޖަވާބެއް ނުދިނަސް އެނގިއްޖެ. ތި ދެ ލޮލުން ވެސް ފެނުނު. ކީއްވެތަ އަހަންނަށް ފުރަގަސްދެނީ. ކޮންކަމާ ތިހާ ޖެހިލުންވާންވީ. ފިރިހެނަކު ހިތްކިޔައިގެން އެކަން ހާމަކުރުން އެއީ ފާފައަކީތަ؟. އަހަރެން ކިހިނެއް ހޫރައިނަށް ޔަގީންކަންދޭނީ. ތިކުއްޖާއަކީ ކައިވެނިކުރާ ފަދަ ސިފަތަކެއް ހުރި ކުއްޖެކަން ބުނެދޭން ކިހިނެއް ހަދަންވީ." ޒެހެންގެ ހިތް ވާހަކަދެއްކިއެވެ. ކައިރީގަ ހޫރައިން ހުރި ފަދައިންނެވެ.\n"ތީ މީހެއްގެ އަނތްބެއްނަމަ އެންމެ ފުރަތަމަ ބަހަނާއަކަށް ދެއްކީހީ އެ ސަބަބު. ދަރިފުޅު އަންނާނީ އޭގެ ފަހުގާ. އަހަރެން ކުރި ސުވާލަށް ޖަވާބުނުދެވިފަ ހުރީ އެހެންވެ. ތީ މީހެއްގެ ހައްގެއްނޫން... ދަރިއަކު އެބަހުރި... އެކަމަކު މީހެއްގެ ހައްގެއްނޫން." ޒެހެންއަށް ފަހު ބަސްތައް ހިތުގައި ތަކުރާރުކޮށްލެވުނެވެ.\nހިމޭންކަމުގައި ހުރި ހޫރައިން ހަލުވި ފިޔަވަޅުގައި ޒެހެންގެ ކުރިމަތިން ދިޔަ މަންޒަރު ލޯ ކުރިމަތިން ފިލައިގެން ނުދެއެވެ. ހޫރައިން އެހާ ފަސްޖެހެނީ ކީއްވެކަމެއް ޒެހެން ވިސްނާވިސްނާ ވެސް ދެނެގަންނާކަށް ނޭނގުނެވެ. އެހާ ބަސްމަދު އަންހެންކުއްޖެއްގެ ފުށުން ކަމެއް އޮޅުން ފިލުވާނެ ގޮތެއް އޭނާއަކަށް ނުވިސްނެއެވެ. ޒެހެން އިސްވެ ވާހަކައެއް ފެށި ނަމަވެސް ހޫރައިން އެއްޗެކޭ ބުނަނީ އޭނާ ހިތައް އެރިއްޔާއެވެ. އެންމެ އަންހެންކުއްޖެއްގެ ސަމާލުކަން ލިބޭތޯ އަމިއްލަ އުސޫލުތަކާ ޚިލާފުވާން ޖެހިދާނޭ ޒެހެން ހިޔެއްނުކުރެއެވެ. ހޫރައިންއާ ގަޔާވެވެނީކަން އެނގެން ފެށުމާއެކު ޒެހެން އެ އިހްސާސްތަކާމެދު ނުހަނު ބޮޑަށް ވިސްނިއެވެ. ހޫރައިންގެ ޠަބީޢަތާއި އޭނާގެ ގޮތް ޒެހެން ދެނެގަންނަން މަސައްކަތްކޮށްފައިވަނީ އަޅާފައި ހުންނަ ހެދުމުގެ ދާއިރާގެ ތެރެއިންނެވެ. އެ އަންހެންކުއްޖާއަކީ ކޮންކަހަލަ އަންހެންކުއްޖެއްކަން ޒެހެން ލަފާކުރީ އެފަދައިންނެވެ. ހޫރައިންގެ ބަސްމަދުކަމާއި އެ އަންހެންކުއްޖާގެ ހުންނަ އަބުއި ގޮތަކީ ވެސް އަޅާފައި ހުންނަ ހެދުމާ ގުޅިފައިވާ އާދަތަކެއް ކަމުގައި ޒެހެން ގަބޫލުކުރެއެވެ. ފަހަރެއްގައި ހޫރައިން އަޅާ ހެދުމާއި ގުޅުމެއްނެތް އެހެން ކަމެއް ފޮރުވިފައި އޮވެދާނޭ ޒެހެންގެ ހިތައް އެއްފަހަރު ވެސް ނާރައެވެ.\nފިކުރުތަކުން ސިކުނޑީގެ ހާސްކަން އިތުރުވީވަރަކަށް ޒެހެންއަށް ރަނގަޅު ގޮތް ނިންމަން ދަތިވިއެވެ. ހޫރައިންގެ ނުގަބޫލުގައި އެ ހިތް ފަތަހަ ނުކުރެވޭނެކަން ޒެހެންއަށް އެނގެއެވެ. ވީއިރު އޭނާ އެކަން ނުވާނޭ ނިންމާ ހިތްވަރު އެލުވާލަންވީ ހެއްޔެވެ. ނޫނީ އުންމީދާއެކު އެ ހިތް ލިބޭތޯ އަދިވެސް މަސައްކަތް ކުރަންވީ ހެއްޔެވެ. ހަރުވާޅުގެ އަރިމަތީ ޖީބުގައި އޮތް ފޯނު ރިންގުވާން ފެށީ އެވަގުތެވެ. އިސްކުރީނުން ފެންނަން އޮތީ ރާއްޖޭން ބޭރުގަ ނަންބަރެކެވެ. ފޯނުކޯލު ނެގި ގޮތަށް ކަންފަތާއި ޒެހެން ފޯނު ކައިރިކޮށްލައިފިއެވެ.\n"މޯނިންގ ވީ ދޯ." ޒެހެން ބުނެލިއެވެ. އެއާއެކު ފިރިހެންވަންތަ ބަރު އަޑެއްގެ ހުނުން އިވިލިއެވެ.\n"ސެކްސީ ޓީޗަރ..." ފޯނުގެ އަނެއްކޮޅުން ގުޅައިގެން ހުރި ޒުވާނާ ބުނެލިއެވެ. މިފަހަރު ހީނލީ ޒެހެންނެވެ.\n"މާ ބުރައީތަ؟. ހަފްތާއަކު އެއްފަހަރު އެހެންޏާ ގުޅާލާނެ... އަންކަލްއަށް ވެސް ޚަބަރެއްނުވާކަމަށް ވަނީ."\n"އަދިވެސް މާލެ އަންނަ ހިޔާލެއް ނުކުރަންތަ؟. ކޭޑީ ހުރިނަމަ އަހަންނަށް ބިޓެއް ސެޓުކުރަން އުނދަގުލެއްނުވާނެ" ޒެހެން ބުނެލިއެވެ.\n"އަންހެނެއްގެ ކަންތައް ލައިގަތީތަ؟ އެހެންވެތަ ޚަބަރެއް ނުވަނީ... ސެޓު ނުވެގެންތަ ތިއުޅެނީ." އެ ޒުވާނާގެ އަޑުގައި ސީރިއަސްކަމެއް ނެތެވެ.\n"ކޭޑީހާ އަހަރެން ކާމިޔާބެއްނޫނޭ. ކޭޑީމެން އަންހެންކުއްޖަކަށް ބަލާލާއިރަށް ވެސް ސެޓުވޭ. އަހަރެން ފަހަތުން ދުވާއިރު ވެސް މިއުޅެނީ މިކަން ނުވެގެން." ޒެހެންގެ ވާހަކަ އަހާފައި އެ ޒުވާނާ ނިކަން ބާރަށް ހޭންފެށިއެވެ.\n"އަދިވެސް ނުބުނަމެންނު. ކޮންއިރަކުން މާލެ އަންނަނީ؟. ހަންނާންބެ ގަބޫލުނޫނީތަ؟" ޒެހެން އަހާލިއެވެ.\n"އަދި ނުވޭ. އަހަރެން މާލެ ދާއިރާއަށް ބައްޕަ ކައިވެނީގެ ވާހަކަ ދައްކާނެ. އަދި ކައިވެންޏެއް ކުރާކަށް ބޭނުމެއްނޫން. މި ޒަމާނުގަ ކާކުތަ އާއިލާއިން ދައްކާ މީހަކާ އިންނާނީ. ބައްޕަ ހީވަނީ ކޮންޓްރޯލް ފްރީކެއްހެން. އަހަރެންގެ ލައިފްގެ ހުރިހާކަމެއް ކޮންޓްރޯލް ކުރަން... އޭތް! ތި ގޭ ކޮންޕެނީއާ މާޖްވާ ވާހަކައެއް ބައްޕަ ދެއްކި. އެކަމާ އަހަރެން ހަވާލުވާން ބައްޕަ ބޭނުންވޭ. ޒެން ކޮމްޕެނީއާ ޖޮއިންވާ ހިޔާލުނުކުރާއިރު އަހަރެންގެ ޝައުގެއްނެތް... ފަހަރެއްގަ ޒެން ހުރިނަމަ އަހަރެން އެކަމުގައި ބައްޕައާ ބައިވެރިވާނަން."\n"އަހަރެން އެކަމުގެ ތެރެއަށް އަދި ވަންނަން ބޭނުންނޫނީ. މަންމަ ވެސް ބާރެއް ނާޅާ... މިހާ ދުވަހު ވެސް ދޮންބެ އެންނު އެ ބަލަހައްޓަނީ ބިޒްނަސް. އަހަރެން ވަޒީފާގައެއްނު މިހުރީ."\n"ތީ ކަމުދާ ވަޒީފާއެއްނޫން. ކިޔަވައިގެން ގޮސް ޓީޗަރަކަށް ނޫނީ ނޭނގުނުތަވާން."\nޒެހެންގެ އެ ފޯނުކޯލު ދިގުވިއެވެ. އަހަރުތަކެއް އެކުގައި އުޅޭން ޖެހުމުން ދެމެދުގައި އޮތީ އެންމެ ގާތް ރަޙުމަތްތެރިޔާއޭ ބުނާހާ ވަރުގަދަ ގާތް ގުޅުމެކެވެ. އެކަމަކު މިޒާޖުގެ ގޮތުން ދެ ޒުވާނުންނަކީ ވަރަށް ހިޔާލު ތަފާތު ދެ މީހުންނެވެ. އުމުރެގެ ގޮތުން ބެލިނަމަވެސް ޒެހެންއަށްވުރެ އެ ޒުވާނާ ދޮށްޓެވެ.\nފޯނުކޯލު ނިމުންއިރު ޒެހެންގެ މޫނުގައިވީ ހިނިތުންވުމެކެވެ. އިހު ހުރި ހާސްކަމުގެ އަސަރެއް ނެތެވެ. ހުރިހާ ކަމެއް އެކުވެރިޔާއާ ހިއްސާ ނުކުރި ނަމަވެސް ދެމެދުގައި ދެކެވުނު އެކި ވާހަކަތަކުން ޒެހެން ހުރީ ހިތްހަމަޖެހިފައެވެ. އަނދިރިވަމުން އައި އުދަރެހަށް ޒެހެން ބަލާލިއެވެ. އެތެރެއަށް ވަންނަމުން ބެލްކަނީގެ ބޮކި ދިއްލާލިއެވެ. ދަމާދޮރު ލައްޕާ ތަޅުލާފައި ޒެހެން ހިނގައިގަތީ ކޮޓަރިއާ ދިމާއަށެވެ. ހާސްކަން ކުޑަވީ ނަމަވެސް ހޫރައިންގެ ހިޔާލުތައް އޭނާއާ ދުރަކަށް ނުދެއެވެ. ފަރުވާކުޑަވެފައިވާ ވާޖިބުތައް އަދާކުރުމަށް ޒެހެންގެ ހިތްވަރަކަށް ހޫރައިންގެ ހިޔާލުތައް ވިއެވެ. އޭނާ ކޮޓަރިއަށް ވަދެ ވުޟޫކޮށްލައިގެން ނުކުތީ މިސްކިތައް ދާށެވެ. މަޣްރިބު ނަމާދަށެވެ. ކުރީންނަމަ އޭނާއަށް ޖަމާއަތުގައި ފުރިހަމައަށް ބައިވެރިވެވޭ ހަމައެކަނި ނަމާދަކީ ހުކުރު ނަމާދެއެވެ. އެ ދުވަހު ޚުތުބާގެ އަޑު އަހަންށާއެކީ ކުރީބައިގަ މިސްކިތަށް ގޮސް އިންނާނެއެވެ. ވޭތުވެ ދިޔަ ދެތިން ދުވަހު އޭނާގެ އެ އާދައަށް ބަދަލު އަތުވެއްޖެއެވެ. ކުލާހެއްގައި ގަޑި ނަގައިދޭން ހުންނަ ވަގުތެއްގައި ނޫނީ އޭނާ ނަމާދު ދޫކޮށްނުލައެވެ. ސިކުނޑިއާއި ހިތުގައި އެންމެ ފުރަތަމަ އިސްކަމެއް ނަމާދަށްދޭން ފަރުވާތެރިވާން ފަށައިފިއެވެ.\n"މީ ކިހިނެއްވެފަ އޮތް މީހެއް؟" ފަރުވާދޭ ކޮޓަރިއަށް ތަހާނީ ވަން ވަގުތު އެ ތަނުން އެނދެއްގައި ޒެހެން އޮއްވާ ފެނިކަން އަހާލީ މޭޒު ދޮށުގައި އިން ޝާފީގެ ކައިރީއެވެ. އޭނާ ކައިރިއަށް ޒާތެއްގެ ހިންޏެކެވެ.\n"އޭނާ ހަމައެއްނޫން." ޝާފީ ބުނެލިއެވެ.\n"އެޔޯ..." ޝާފީ ސަމާސާކުރަނީކަން އެނގިހުރެ ވެސް ތަހާނީގެ މޫނުން ފާޅުކޮށްލީ ހައިރާންކަމެވެ.\n"ރަހީމް ނެތްކަން ނަސީބެއް. އޭނާ އިންނަމަ މީނާގެ މޮޔަކަމަށް ފާޑުކީސް."\n"ރަހީމަކަށް ނުވިސްނޭނެ. އެކަކަށްވެސް ނުވިސްނޭނެ... އަހަރެންގެ ލޮލުން ބަލައިފިނަމަ މި ހިތަށް މިވާގޮތް ކަލޭމެންނަށް އިހްސާސްކުރެވި އެނގިދާނެ. އެކަމަކު އެއީ ކިހިނެއްވާނެކަމެއް. ދެމީހަކަށް އެއްކަމެއް އެއްގޮތަކަށް ނުފެނޭ. ވީއިރު އަހަރެންގެ ލޮލުން ދުށްނަމަވެސް ކަލޭމެންނަށް އަހަރެންގެ އިހްސާސްތަކެއް ނޭނގޭނެ. ބޭކާރުކަމެއް." މޭމަތީ ދެއަތުގެ އިނގިލިތައް ގުޅުވާލައިވާ ދެއަތް ބާއްވާލައިގެން މަތިން ފެންނަ ފަންގިފިލާއަށް ނަޒަރު ހުއްޓާލައިގެން އޮވެ ޒެހެން ވާހަކަދެއްކިއެވެ. ޝާފީގެ ހުނުމުގެ އަޑު އަނެއްކާ ވެސް އިވިގެން ދިޔައެވެ.\n"ހޫރްއާ ހެދި ޒެން ހަމަ ސީރިއަސްތަ؟." ގޮނޑީގަ އިށީނދެ ޒެހެންއާ ދިމާއަށް ގޮނޑި އަނބުރާލާފައި ތަހާނީ ސުވާލުކުރިއެވެ. އޭނާއަށް އެ ދެ ފިރިހެނުންގެ ވާހަކަ ފަހުމްވާގޮތްވީއެވެ. ހާއްސަކޮށް ޒެހެންގެ ވާހަކަ ހުރި ގޮތުންނެވެ. ހޫރައިންއާ މެދު ޒެހެން ޝައުގުވެރިވާކަމީ ތަހާނީއަށް ވެސް އެނގިފައި އޮތް ކަމެކެވެ.\n"އާން... އެކަމަކު އޭނާ އަހަރެން ފުރޭތައަކަށް ހަދައިފި." ޒެހެންގެ ވާހަކައާއެކު އިހުނަށްވުރެ ޝާފީގެ ހުނުން ބާރުވިއެވެ.\n"މޮޔަވެގެން ފަހަތުން ދުވަންޏާ ވާނީ ތިހެން." ޝާފީ ބުންޏެވެ.\n"ޒެން... ހޫރައިންގެ ރަނގަޅު ރީޒަންއެއް އޮތީކަމަށް ވެދާނެ." ތަހާނީގެ ހިޔާލު ފާޅުކޮށްލިއެވެ. އެއާއެކު ޒެހެން އަރިއަކަށް ޖެހުނެވެ. ތަހާނީއާ ނަޒަރު ސީދާކޮށްލިއެވެ.\n"ބުނީމަ ދޯ އަހަންނަށް އެނގޭނީ. އަހަރެން މިހުރީ އަޑުއަހަން. އެކަން އެނގޭނެ. ގަބޫލުކުރެވޭ ކަމެއްނަމަ އަހަރެން ދެކޮޅެއް ނުހަދާނަން." ޒެހެންއަށް ބުނެވުނެވެ.\n"ތިހާ ޑެސްޕަރޭޓްވާކަށްނުވޭ. އޭނާއަށް މީހުންނަށް އިތުބާރުކުރަން ފަސޭހަނޫނީ ކަމަށްވެދާނެ. ދިރިއުޅުމުގައި ކަމެއްދިމާފައި ހުރިއްޔޭ އަހަރެންގެ ހިތްބުނޭ. މީހާ ހުންނަ ގޮތަކުން އޭނާ ތަހައްމަލުކުރާ ކަންކަމެއް ނޭނގޭނެ. ޒެންއާ ފުރަތަމަ ބައްދަލުވި ދުވަހު އޭނާއަށް ޕެނިކް އެޓޭކެއް ޖެހުނުކަން ހަނދާންނެތުނީތަ؟. މީހަކު ފެނިގެން ނޯމަލް އިންސާނަކަށް އެވަރުވާނެތަ؟. ތިންކް އަބައުޓް އިޓް. އަހަންނަށް ހީވާ އެއްޗެއް ބުނަންތަ؟.... އަވަސްއަރުވާލާފައި އުޅޭނަމަ އޭނާ ޒެންގެ މަގްސަދާމެދު ސުވާލު އުފެދޭނެ. އަހަންނަށް ފެންނަނީ އޭނާއަށް ޓައިމް ދޭން. ޒެން އެކްސެޕްޓްކުރަން... އިތުބާރު ކުރެވެންފެށީމަ ޒެންގެ ފީލިންގްސްއާމެދު އޭނާ ވިސްނާނެ. އޭރުން އޭނާ ޒެންއަށް ސާފުކޮށް ޖަވާބެއް ދީފާނެ... އެކަމަކު ޖަވާބު އަންނާނީ ކިހިނެއްކަމެއް ބުނަން ދަތި. އަހަންނަކަށް ވެސް ފިއުޗާ ޕްރިޑިކްޓެއް ނުކުރެވޭ. އެހެންވީމަ އޭނާ ޒެން ގަބޫލުކުރާނެކަމެއް ހަގީގަތުގަ ނޭނގޭ ބުނާކަށް."\n"އޭނާގެ އެކްސްއާ އަހަރެން ވައްތަރީ ކަންނޭނގެ." ތަހާނީގެ ވާހަކައާ މެދު ވިސްނަން އިރުކޮޅަކު އޮވެފައި ޒެހެން ބުންޏެވެ. ދެން ތެދުވެ އެނދުގައި އިށީނެވެ.\n"ހޫރް ބުނި އޭނާއާ ބެހޭ ގޮތުން އަހަންނަށް އެއްވެސް އެއްޗެއް ނޭނގެއޭ. އަހަރެން އެނގެން ބޭނުމޭ ބުނީމަ ދެން ނުބުނި އެއްވެސް އެއްޗެއް. ހޫރް ނޫނީ ކާކު ހުރީ ހޫރްއާ ބެހޭ ގޮތުން ކިޔައިދޭން." ވިސްނަން އިނދެ މަޑުމަޑުން ޒެހެންއަށް ބުނެލެވުނެވެ.\n"ހަސީނާ... އެއީ ހޫރްގެ ވަރަށް ގާތް މީހެއް. ޒެންގެ ތި މިޝަންއަށް ހޫރްގެ ކައިރީގަ އުޅޭ މީހުންނާ ގުޅުން އުފެއްދުން މުހިންމު. އޯލް ދި ބެސްޓް... އައި ރޫޓް ފޯ ޔޫ." ތަހާނީ ވަގުތުން ބުންޏެވެ.\n"ތާނީ... ޔޫ އާ އަ ސްވީޓްހާޓް." ޒެހެން ބުނެލިއެވެ.\n"ދެން ނުވީމަ އެހެންކަމަކާ އުޅޭންވެއްޖެއެއްނު. އެހެންނޫނަސް ޒެންއަކާ ނުވެސް ގުޅޭ. އަހަރެން އަޑުއެހިން މާދަމާ މިކޮޅަށް ހާއްސަ ކުއްޖަކު އަންނަން އުޅޭ ވާހަކައެއް. ތި މޮޔަކަން ހުއްޓާލާފައި އެކަމާ އުޅޭން މަށަށް ފެނޭ." ޝާފީ ބުނެލިއެވެ. ނަމަވެސް ޒެހެންގެ މޫނުން ކުޑަ ވެސް ޝައުގުވެރިކަމެއް ފާޅެއް ނުވިއެވެ.\n"ޝީ އިޒް އަ ފްރެންޑް." ޒެހެން ބުންޏެވެ.\n"އޯ... އެހެންވީމަ އަޑު އަހާފަ ދޯ އޮތީ." މާނަވީ ގޮތަކަށް ޝާފީ ބުނެލިއެވެ.\n"ކާކު އަންނަނީ؟." ވާނުވާ ނޭނގިފަ އިން ތަހާނީ ސުވާލުކުރިއެވެ.\n"ރަހުމާ. އިންގްލިޝް ޑިޕާޓްމެންޓަށް." ޝާފީ އެއްވަރަކަށް ހިނިއައިސްފަ އިނދެ ބުނެލިއެވެ.\nއަތުކުރީ އޮތް ގަޑިއަށް ޒެހެން ބަލާލިއެވެ. ދާންވެއްޖެކަމުގައި ޒެހެން ބުނެލިއެވެ. އެނދުން ފުންމާލުމާއެކު އޭނާ އެ ތަނުން ނުކުންނަން ހިނގައިގަތެވެ. ތަހާނީ އިނީ އިތުރަށް އޮޅުން ފިލުވާ ހިތުންނެވެ. ޝާފީ ވަގުތުން ދަނީތޯ އަހާލިއެވެ. ދެ އެކުވެރީން ކައިރީ ދާން ޖެހިއްޖެއޭ ކިޔާލާފައި ޒެހެން ނުކުތީއެވެ. ޝާފީގެ ތުންފަތް އިހުނަށްވުރެ ބޮޑަށް ދެމިލިއެވެ. ރަހުމާގެ ނަންގަތުމާއެކު ޒެހެން އެތަނުގައި އިންނަން ބޭނުންނުވީކަން އޭނާއަށް އެނގެއެވެ.\nކޮމްޕިއުޓާ އިސްކުރީނަށް ހަމްދޫނުގެ ނަޒަރު ހުއްޓިފައި ވިއެވެ. ސާވާގައި ހުރި ކުށްވެރީންގެ ފޮޓޯތަކެއް ހުޅުވައިގެން އޭނާ ބަލަނީއެވެ. އޭރު ކުރިމަތީ އޮތް ކީބޯޑު ނިވާވެފައި އޮތީ ހުޅުވާފައި އޮތް ކަރުދާސް ފައިލުންނެވެ. އޭގައި ހުރި ރިޕޯޓުތައް ވެސް އޭނާ ބަލަމުންދިޔައެވެ. އިހަށްދުވަހު ހިނގާފައި އޮތް ބޮޑު ފޭރުމާ ގުޅިގެން އެއްކުރެވިފައި ހުރި މައުލޫމާތުތަކެވެ. އަމިއްލައަށް ނޯޓު ތައްޔާރުކުރަމުން އޭނާ ދިޔައެވެ. ފައިލް ލައްޕާލީ އޭނާގެ މަސައްކަތް ނިމުނު ފަދައަކުންނެވެ. އެގްޒެކެޓިވް ބޮޑު ގޮނޑިއަށް ހަށިގަނޑު ދޫކޮށްލުމާއެކު ފުންނޭވާއެއް ހަމްދޫނު ލިއެވެ. ކަމަކާ ވިސްނަން އިނދެފައި އޭނާ ކުއްލިއަކަށް ހަށިގަނޑު ސީދާކޮށްލިއެވެ. ސާވާގައި ފައިލްކުރެވިފައި ހުރިތަނުން އޭނާ ހުޅުވީ ތަންކޮޅެއް ކުރީގެ ފައިލެކެވެ. އެއިން މާބޮޑު ތަފްސީލުތަކެއް ނެތެވެ. މޭޒުމަތީ ހުރި އިންޓަކަމްއިން ކުއްޖަކަށް ގުޅާލުމާއެކު އޭނާގެ ކެބިންއަށް އައިސް ދިނުމަށް ބުންޏެވެ. އެކުއްޖާ އަންނަންވާއިރަށް މޭޒުމަތީ ހުރި ނޯޓްޕެޑުން ކަރުދާސްކޮޅެއް ނަގައި އަހަރާއި ފައިލް ނަންބަރު ހަމްދޫނު ލިޔެލިއެވެ.\n"ޔެސް ސަރ..." ކެބިންއަށް ވަން އަހުމަދު ބުނެލިއެވެ.\n"ދޭއްޖަހާއިރު އޮތް މީޓިންއަށް ބޭނުންވާ ޑްރާފްޓް މިގަޑީގަ ގެނެސްދީ. ފޮޓޯތަކާއެކީގަ އިނގޭ... މިޓީން ނިންމާފަ އަންނަންވާއިރަށް މީގަ މިއޮތް ފައިލް ހޯދާލަ ބާއްވާތި." ހަމްދޫނު ލިޔުނު ކަރުދާސްކޮޅު އަހުމަދު އަތަށް ދިއްކޮށްލިއެވެ.\n"އޯކޭ ސާރ." ބޯޖަހާލަމުން އަހުމަދު ބުނެލިއެވެ. އޭނާ ނުކުމެ ދޮރު ލައްޕާލަންދެން ހަމްދޫނު ބަލަން އިނެވެ.\n"ހޫރައިން..." މަޑުމަޑުން ހަމްދޫނު އެ ނަން ކިޔާލިއެވެ.\nރިއްސަމުންދިޔަ ބޮލުގެ ސަބަބުން ހޫރައިން ނިތްކުރީގަ ފިރުމާލިއެވެ. ޒެހެންގެ ހިޔާލުތައް އޭނާއަށް އުނދަގޫކުރަނީއެވެ. އޭނާ ކުރި ސުވާލަށް ދޭނޭ ޖަވާބެއް ނެތުމުން ފޫހިކަމާއެކުވެފައިވި ރުޅިއެއް ނަފްސަށް ވެރިވެފައި ވެއެވެ. ތިންފަތް ފިއްތާ ހޫރައިން ބާރުކޮށްލިއެވެ. އެ އަނގައިން އޭނާއަކީ މީހެއްގެ އަނތްބެކޭ ބުނެލަން ހޫރައިން ބޭނުންވިއެވެ. އެހެންބުނަން އޭނާގެ ތުންފަތް ހަރަކާތް ވެސް ކުރިއެވެ. އޭރު ހޫރައިންގެ ގަސްދަކަށްވީ ޒެހެން އޭނާއަށް ބަލާގޮތް ބަދަލުވާށެވެ. މީހެއްގެ އަނތްބަކާމެދު ހިތުގައި އިހްސާސްތަކެއް ދިރުވާނޭ ފަދަ ޒުވާނެއްހެން ޒެހެން ހީނުވާތީއެވެ. އެހެންވިޔަސް ހޫރައިންއަށް ދޮގެއް ހަދަން ނުކެރުނީއެވެ. ބޮޑު އޮޅުވާލުމަކަށް ފުރުސަތުދޭން ބިރުގަތީއެވެ. ހިމޭންކަމަށްވުރެ ފުރިހަމަ ޖަވާބެއް އެވަގުތު އޭނާއަށް ނުވިސްނުނީއެވެ. ޒެހެންގެ ކުރިމަތީން ދިޔައީ އޭނާއާ ވާހަކަދައްކަން ހޫރައިންއަށް ނޭނގެނެތީއެވެ. ޒެހެންއާމެދު ހޫރައިންގެ ހިތުގައި ވަރުގަދަ ޖަޒުބާތުތަކެއް ނުހިނގައެވެ. އެހެންވިޔަސް މިހާރު ޒެހެން ފެނުމުން ކުރީގަ ޖެހިލުންވާވަރަށް ޖެހިލުމެއްނުވެއެވެ. ކުރިމަތީގަ މަޑުކުރަން ކެރެނީ އެހެންވެއެވެ.\n"ހިނގާ ދަމާ." ހޫރައިންގެ ކައިރިން އިވުނީ ހަސީނާގެ އަޑެވެ.\nހިޔާލުތަކުގައި ބަނދެވިފައި ހުރެ ހަސީނާއާއެކު ހޫރައިން ހިނގައިގަތެވެ. ޔުނިވަރސިޓީގެ ގޭޓުން ނުކުމެ އެމީހުން މިސްރާބު ޖެހީ ގެއާ ދިމާއަށެވެ. ހޫރައިންގެ ގެއަށެވެ. ސުމައްޔާއަށް ގުޅާފައި ހަވީރު ސަޔަށް ހެދިކާ ހިފައިގެން ދަންކަމުގައި ހަސީނާ ބުންޏެވެ. އޭނާ މަގުމަތިން ހެދިކާ ވިއްކާ ގެއަކުން ހެދިކާ ވެސް ގަތީއެވެ.\n"މަންމާ." ހަސީނާމެންނާ ކައިރިކޮށްލި ޖީއެން ސައިކަލުގައި އިން ޒުވާނާ ގޮވާލިއެވެ.\n"ހަމްދޫނު... ގެއަށްތަ ތިދަނީ." ހިނގުން މަޑުކޮށްލުމާއެކު ހަސީނާ ވާހަކަދެއްކިއެވެ. އެއާއެކު ހަމްދޫނު ވެސް ސައިކަލު މަޑުކޮށްލައިފިއެވެ.\n"އާން. ވަރަށް ބަނޑުހައިވެގެން މިދަނީ." ހަމްދޫނު ވާހަކަދެއްކިއިރު ހަސީނާގެ ކައިރީ މޫނުއަޅާފައި ހުރި އަންހެންކުއްޖާއަށް ނަޒަރެއް ދިނެވެ. އެއީ ހޫރައިންބާއޭ އޭނާގެ ހިތަށް އެރިއެވެ. ޔަގީންކުރަން ދަތިވިއެވެ. ހޫރައިން ހުރީ އިސްއޮބާލައިގެންނެވެ.\n"މިދަނީ ހޫރްއާއެކު އެގެއަށް. ދަރިފުޅު އަންނަންވީނު... ސައިބޯއެއްޗެހި ހިފައިގެން މިދަނީ." ހަސީނާ ބުންޏެވެ.\n"ހޫރައިންތަ މިހުރީ." މަންމަގެ ވާހަކަ އިވިފައި ހަމްދޫނު އަހާލިއެވެ. އެހިނދު ހޫރައިންގެ ނަޒަރު ހަމްދޫނާ އަމާޒުކޮށްލައިފިއެވެ. މަޑުމަޑުން ބޯޖަހާލީ ކޮށްލި ސަލާމެއް ފަދައިންނެވެ.\n"ތި އަންނަނީތަ؟." ހަސީނާ ޔަގީންކޮށްލަން އަހާލިއެވެ.\n"އާން. ދައްތަ ކައިރިއަށް ވަދެލާފަ ދާނީ." ހޫރައިންއަށް ބަލަން އިނދެ ހަމްދޫނު ބުންޏެވެ. ދެން އޭނާ ސައިކަލު ދުއްވާލައިފިއެވެ. ހަސީނާއާއެކު ހޫރައިން ވެސް ހިނގައިގަތީއެވެ.\n"ދަރިފުޅާ ކުރީން ބައްދަލުވިތަ ހަމްދޫނާ." ހަސީނާ އަހާލިއެވެ. ހޫރައިން ހަމައެކަނި ބޯހޫރުވާލިއެވެ. އެގެއަށް ދެފަހަރު މަތިން ހަމްދޫނު އަތުވެއްޖެއެވެ. އެއިން އެއްވެސް ފަހަރަކު ހޫރައިންއަށް ފެންނަ ހިސާބަކަށް ހަމްދޫނު ނާދެއެވެ. އޭނާ މިއަދު އެގެއަށް އަންނަން އެއްބަސްވީ ހަސީނާ ބުނީމާބާއެވެ. ގައިމު ސުމައްޔާ ދަޢުވަތު ނުދީ ނުހުންނާނެކަން ހޫރައިންއަށް އެނގެއެވެ. މީގެ ކުރީން އޭނާ އެގޭ އޮޅިގިރާކުރުމުގެ ވިސްނުމެއް ނުގެންގުޅޭ ފަދައެވެ. އެހެންވެދާނެއެވެ. މަންމަ އެދުނީމާ ބޮލާލާ ޖަހަން ނުކެރުނީއެވެ. ނޫނީ މާބޮޑަށް ހައިވެފައި ހުރީކަމަށް ވެދާނެއެވެ. ހަމްދޫނު ގެއަށް އަތުވެއްޖެނަމަ ހޫރައިންއަށް ޔަގީންވަނީ އޭނާގެ މަންމަ އުފާވާނެވަރެވެ. ހާއްސަކޮށް ހަސީނާގެ ދަރިއަކަށްވީމައެވެ. (ނުނިމޭ)


ފިނޭންސް ރިކްރިއޭޝަން ކުލަބުން ބޭއްވި ހޭންޑް ބޯލް މުބާރާތުގެ ޗެމްޕިއަންކަން ވޭލްޝާކް ޓީމް ހޯދައިފި\nމިނިސްޓްރީ އޮފް ފިނޭންސް އެންޑް ޓްރެޜަރީގެ "ފިނޭންސް ރިކްރިއޭޝަން ކްލަބް" އިން އިންތިޒާމް ކޮށްގެން ބޭއްވި ހޭންޑް ބޯލް މުބާރާތުގެ ޗެމްޕިއަންކަން އެމިނިސްޓްރީގެ ނޭޝަނަލް ބިއުރޯ އޮފް ސްޓެޓިސްޓިކް ތަމްސީލް ކުރި ވޭލް ޝާކް ޓީމު ހޯދައިފިއެވެ.\nފައިނަލް މެޗް4ގޯލް،3ގޯލުން ވެލްޝާކް ކާމިޔާބުކުރީ، ޓީޕެޑް އާއި ވާދަ ކޮށްގެން ވަރަށް ފޯރިގަދަ ކުޅުމަކަށްފަހުގައެވެ. ޓީޕެޑަކީ، ޓްރެޜަރީ އެންޑް ޕަބްލިކް އެކައުންޓްސް ޑިވިޜަން ތަމްސީލްކުރި ޓީމެވެ.\nމިމެޗް ވެލްޝާކް ކާމިޔާބުކުރީ، މެޗް އެއްވަރުވުމުގެ ސަބަބުން، ޕެނަލްޓީ ޖަހައިގެންނެވެ.\nޗެމްޕިއަންކަން ހޯދި ޓީމަށް ތަށްޓާއި އިނާމު ޙަވާލުކޮށްދެއްވީ، މިނިސްޓްރީ އޮފް ފިނޭންސް އެންޑް ޓްރެޜަރީގެ ނާއިބު ޢަބްދުލްޣަފޫރުއ ެވެ. އަދި ރަނަރަޕް ޓީމަށާއި، އެހެނިހެން މަޤާމްތަކަށް ހޮވުނު ފަރާތްތަކަށް އިނާމު ދެއްވީ، ފައިނޭންޝަލް ކޮންޓްރޯލަރ ޚާދީޖާ ޙުސައިން އެވެ.\nމުޅި މުބާރާތުގެ އެންމެ މޮޅު5ކުޅުންތެރިންގެ މަޤާމު ހޯދީ ފާޠިމަތުނިހާން/ ވެލްޝާރކް، ޝިއުނިމާ ބަޝީރު/ ވެލްޝާރކް، ހައްވާސަޕްނާ/ ޓީޕެޑް، މަރިޔަމް ނަޒްލީން/ޓީޕެޑް އަދި އައިމިނަތު ނާހިން/ޕިޕިޑީ އެވެ.\nމިމުބާރާތަކީ މިނިސްޓްރީ އޮފް ފިނޭންސް އެންޑް ޓްރެޜަރީގެ، މުވައްޒަފުންގެ މެދުގައި އެކުވެރިކަން އާލާކޮށް، ބަދަހި ގުޅުމެއް އަލާކުރުމުގެ މަޤުސަދުގައި ކުޅުނު މުބާރާތެއް ކަމަށް އެމިނިސްޓްރީން ބުނެއެވެ.\nމުޅިއެކު6ޓީމް ބައިވެރިވި މި މުބާރާތް ނިމިގެންދިއައީ ވަރަށް އެކުވެރިކަމާއެކުގައި ކަމަށާއި މި މުބާރާތުގެ ސަބަބުން މުވައްޒަފުންގެ މެދުގައި އޮތް އެކުވެރިކަން ވަނީ އިތުރަށް ބަދަހިވެގެން ގޮސްފައި ކަމަށްވެސް އެމިނިސްޓްރީން ބުނެއެވެ.


Covid-19: Oxygen Minngandu Monitor Kohgen Kuree Baigai Bali Dhene Ganevidhaane - Vaguthu\nކޮވިޑް 19 އާއި ގުޅިގެން އެންމެ ބޮޑަށް ދިމާވާ އަލާމާތްތަކަކީ ނޭވާލުމުގެ ނިޒާމަށް ދިމަވާ މައްސަލަތަކެވެ. މިގޮތުން ގިނަ ވޭދަނަ (ކޭސް) ތަކުގައި މިއީ އެންމެ ފުރަތަމަ ފެންނަ އަލާމާތްތަކެވެ.\nމިހާރު އާ ހޯދުންތަކަށް ފަހު ޑޮކްޓަރުން ބުނާ ގޮތުން، އޮކްސިޖަން ހަށިގަނޑުގައި ހުރި ލެވެލް މޮނިޓަރކޮށްގެން ކޮވިޑް 19 ހުރި މީހުން ކުރީބައިގައި ދެނެގަނެވިދާނެއެވެ.\nއޮކްސިމީޓަރ އަކީ ހަށިގަނޑަށް ބޭނުންވާވަރަށް އޮކްސިޖަން ލިބޭކަން ނުވަތަ ނޫންކަން ޔަޤީންކުރަން އެންމެ ކަމުދާނެ އެއްގޮތެވެ. މިހާރު އޮކްސިޖެން ލެވެލްތައް ބެލުމަށް ބޭނުން ކުރާ އާލާތްތަކުގެ ޑިމާންޑްވަނީ ބޮޑުވެފައެވެ.\nއެގޮތަށް އޮކްސިޖަން ޓެސްޓް ކުރުމުން ހަށިގަނޑުގައި އޮކްސިޖަން މަދު މީހުން ދެނެގަނެވޭނެއެވެ. މީހެއްގެ ހަށިގަނޑުގައި އޮކްސިޖަން މަދު ވުމަކީ، ނޭވާލާ ނިޒާމުގެ މައްސަލައެއް ހުރިކަމުގެ ނިޝާނެކެވެ. ޑޮކްޓަރުން ވަނީ މިހާރު ކޮންމެވެސް ވަރަކަށް މި ގޮތަށް އޮކްސިޖަން ބެލުމުގެ މަސައްކަތް ހޮސްޕިޓަލްތަކުގައި ވެސް ކުރަން ފަށާފައެވެ.\nއެހެންނަމަވެސް ޕަލްސް އޮކްސް ބޭނުން ކުރާ އިރު ނޭވާލާ ނިޒާމުގެ އެއްވެސް މައްސަލައެއް ހުރިކަމަށް ޝައްކު ނުވާނަމަ، އޮކްސް ބެނުމެއް ނުކުރާނެއެވެ.\nމި ހާލަތުގައި ވެސް އެންމެ މުހިންމީ ގައިދުރު ކުރުމާއި (ސޯޝަލް ޑިސްޓެންސިން) ، އަތް ދޮވުމާއި، ސެލްފް މޮނިޓަރިން ކަމަށް ވެސް ޑޮކްޓަރުން ބުނެއެވެ. އަދި ކަމާއި ބެހޭ ފަރާތްތަކުގެ އިރުޝާދަށް ބޯލަނބާ ކަމޭއް ހިތުމަށް ވެސް ޑޮކްޓަރުން އިލްތިމާސްކުރެއެވެ.\nކޮވިޑް 19 ގެ ހުރިހާ މައުލޫމާތެއް އަދި އެނގެން ނެތް އިރު، އެ ބައްޔާއި ބެހޭ އާ ހޯދުންތައް ހޯދުމަށް ކަމާއި ބެހޭ ފަރާތްތަކުން ދަނީ ކެނޑިނޭޅި މަސައްކަތް ކުރަމުންނެވެ.


ހަޤީޤީ ހާދިސާ: ދެމަފިރިންގެ ދާނުގައި އޮތް ޖިންނި ހަރުފަ - DhiDaily\nހަޤީޤީ ހާދިސާ: ދެމަފިރިންގެ ދާނުގައި އޮތް ޖިންނި ހަރުފަ\n…..”އަބުއްސާއިބު ވިދާޅުވިއެވެ. އަހަރެން އަބޫ ސަޢީދުލް ޚުދްރީގެ އަރިހަށް، އެކަލޭގެފާނުގެ ގެކޮޅަށް ދިޔައިމެވެ. އަދި (އަބުއްސާއިބު) ވިދާޅުވިއެވެ. އަދި އަހަރެންނަށް ފެނުނީ އެކަލޭގެފާނު ނަމާދުކުރައްވަން ހުންނަވަނިކޮށެވެ. ދެން އަހަރެން އެކަލޭގެފާނު ނަމާދުފުޅުން އަވަދިވެވަޑައިގަންނަވަންދެން އިންތިޒާރުގައި އިނީމެވެ. އެހިނދު ތިމަންނާއަށް އިވުނީ އެގޭގެ ކަނާއިދިމާލުގައި ހުރި ލަކުޑި ތަކެއްގެ ތެރޭން އެއްޗެއް ޙަރަކާތް ކުރާއަޑެވެ. ދެން އަހަރެން އެދިމައަށް ބަލައިލިއިރު ފެނުނީ ހަރުފައެކެވެ. އެހިނދު އަހަރެން އޭތި މަރާލުމަށް އެޔާއި ދިމާލަށް ފުންމައިގެން ތެދުވެގެން ދާން ފެށުމުން، އަހަރެން އިށީނުމަށް އަހަންނަށް އަބޫސަޢީދު އިޝާރާތް ކުރެއްވިއެވެ.\nއެހެންވެ އަހަރެން އިށިނީމެވެ. އަދި އަބޫސަޢީދު ނަމާދުން ނިމިވަޑައިގެން ގޭގައިވާ ކޮޓަރިއަކަށް އިޝާރާތް ކުރައްވައި ވިދާޅުވިއެވެ. “ތިބާއަށް އެކޮޓަރި ފެނޭހެއްޔެވެ.؟” ފަހެ އަހަރެން އާއެކޭ ބުނުމުން ވިދާޅުވިއެވެ. “އެތަނުގައި އަލަށް ކައިވެނިކުރި ޒުވާނަކު އުޅުނެވެ. ވިދާޅުވިއެވެ. ފަހެ އަހަރެމެން ރަސޫލުﷲ ޞައްލަﷲ ޢަލައިހި ވަސައްލަމައާއި އެކު ޚަންދަޤަށް (ޚަންދަޤު ހަނގުރާމައިގައި ބައިވެރިވުމަށް) ދިޔައިމެވެ. އަދި އެޒުވާނާ ދުވަހުގެ މެދެއްހާ ހިސާބު، އޭނާގެ އާއިލާގެ ގާތަށް ދިޔުމަށް ހުއްދައަށް އެދެއެވެ. “ދެންފަހެ އެއްދުވަހު ރަސޫލާ ޞައްލަﷲ ޢަލައިހި ވަސައްލަމަ އޭނާއަށް ހުއްދަ ދެއްވައި ޙަދީޘް ކުރެއްވިއެވެ. “ކަލެއާއި އެކު ހަތިޔާރު ގެންދާށެވެ.\nއެހެނީ ޤުރައިޡާގެ ލަޝްކަރު ކަލެއަށް ހަމަލާ ދީފާނެތީ ތިމަންކަލޭގެފާނު ބިރުވެތިވަމެވެ. ދެން އެޒުވާނާ އޭނާގެ ހަތިޔާރުތައް ހިފައިގެން އެނބުރި ޢާއިލާކައިރިއަށް ދިޔައިރު ފެނުނީ އޭނާގެ އަނބިމީހާ ދެދޮރުގެ ދެމެދުގައި ކޮޅަށް ހުއްޓައެވެ. އެހިނދު އެކަމާ ހިތްހަމަ ނުޖެހި އޭނާގެ ލޮންސި އެކަމަނާގެ ގަޔަށް ޖެހުމަށް ނެގިއެވެ. އެހިނދު އެކަމަނާ ބުންޏެވެ. “ތިބާގެ ލޮންސި އެއްފަރާތް ކުރާށެވެ! އަދި ތިބާގެ ގެއަށްވަދެ، ތިމަންކަމަނާ ބޭރަށް އައިސް ހުންނަން ޖެހުނީ ކީއްވެތޯ ބަލައިބަލާށެވެ!” އެހިނދު އެޒުވާނާ ގެއަށްވަދެ ބެލިއިރު ފެނުނީ އޭނާގެ އެނދުތަންމަތީ ދިގު ބޮޑު ދިރޭ ހަރުފައެއް އޮޅާލާފައި ވަނިކޮށެވެ. އެހިނދު އެޒުވާނާ އޭނާގެ ލޮންސި ހަރުފަޔަށް ހަރާލިއެވެ. ދެން އެހަރުފައާއެކު ލޮންސި ގޯތިތެރެއަށް ޖަހާފައި އޭނާ ނުކުތެވެ.\nނަމަވެސް އެހަރުފަ މަޑުމަޑުން ހިރެމުން ގޮސް އޭނާއަށް ހަމަލާދިނެވެ. އަދި އެތަނުން ކުރިން މަރުވީ ހަރުފަކަމެއް ނުވަތަ އެޒުވާނާކަމެއް އެކަކަށްވެސް ނޭނގެއެވެ. ދެންފަހެ ތިމަންމެން ރަސޫލުﷲ ޞައްލަﷲ ޢަލައިހި ވަސައްލަމަގެ އަރިހަށް އައިސް އެވާހަކަތައް ކިޔައިދީ ދެންނެވީމެވެ. “ތިމަންބޭކަލުންނަށްޓަކައި އެޒުވާނާއަށް ދިރުން ދެއްވާތޯ ދުޢާކޮށްދެއްވާށެވެ.” އެހިނދު އެކަލޭގެފާނު ޙަދީޘްކުރެއްވިއެވެ. “ތިޔަބައިމީހުންގެ އަޚާއަށް ފާފަ ފުއްސެވުމަށް އެދޭށެވެ!” އަދި ޙަދީޘް ކުރެއްވިއެވެ. “ހަމަ ކަށަވަރުން އިސްމާމް ވެފައިވާ ޖންނީން މަދީނާގައި ވެއެވެ. ފަހެ ތިޔަބައިމީހުނަށް އޭގެން އެއްޗެއް ފެނިއްޖެނަމަ، ނުކުމެގެން ދިއުމަށް އެޔަށް3ދުވަހު އަންގާށެވެ. ދެން އެޔަށްފަހުވެސް އޭގެން އެއްޗެއް (ގޭތެރެއިން ހަރުފައެއް) ފެނިއްޖެ ނަމަ މަރާލާށެވެ. އެހެނީ އެހެން ވެއްޖެނަމަ ހަމަކަށަވަރުން އެއީ ޝައިޠާނެކެވެ.””\nނޯޓް: މިޙަދީޘް އައިސްފައިވަނީ ޞަޙީޙް މުސްލިމްގައެވެ. ޙަދީޘްގެ އަސްލު:\nوَحَدَّثَنِي أَبُو الطَّاهِرِ، أَحْمَدُ بْنُ عَمْرِو بْنِ سَرْحٍ أَخْبَرَنَا عَبْدُ اللَّهِ بْنُ وَهْبٍ، أَخْبَرَنِي مَالِكُ بْنُ أَنَسٍ، عَنْ صَيْفِيٍّ، – وَهُوَ عِنْدَنَا مَوْلَى ابْنِ أَفْلَحَ – أَخْبَرَنِي أَبُو السَّائِبِ، مَوْلَى هِشَامِ بْنِ زُهْرَةَ أَنَّهُ دَخَلَ عَلَى أَبِي سَعِيدٍ الْخُدْرِيِّ فِي بَيْتِهِ قَالَ فَوَجَدْتُهُ يُصَلِّي فَجَلَسْتُ أَنْتَظِرُهُ حَتَّى يَقْضِيَ صَلاَتَهُ فَسَمِعْتُ تَحْرِيكًا فِي عَرَاجِينَ فِي نَاحِيَةِ الْبَيْتِ فَالْتَفَتُّ فَإِذَا حَيَّةٌ فَوَثَبْتُ لأَقْتُلَهَا فَأَشَارَ إِلَىَّ أَنِ اجْلِسْ . فَجَلَسْتُ فَلَمَّا انْصَرَفَ أَشَارَ إِلَى بَيْتٍ فِي الدَّارِ فَقَالَ أَتَرَى هَذَا الْبَيْتَ فَقُلْتُ نَعَمْ . قَالَ كَانَ فِيهِ فَتًى مِنَّا حَدِيثُ عَهْدٍ بِعُرْسٍ – قَالَ – فَخَرَجْنَا مَعَ رَسُولِ اللَّهِ صلى الله عليه وسلم إِلَى الْخَنْدَقِ فَكَانَ ذَلِكَ الْفَتَى يَسْتَأْذِنُ رَسُولَ اللَّهِ صلى الله عليه وسلم بِأَنْصَافِ النَّهَارِ فَيَرْجِعُ إِلَى أَهْلِهِ فَاسْتَأْذَنَهُ يَوْمًا فَقَالَ لَهُ رَسُولُ اللَّهِ صلى الله عليه وسلم ” خُذْ عَلَيْكَ سِلاَحَكَ فَإِنِّي أَخْشَى عَلَيْكَ قُرَيْظَةَ ” . فَأَخَذَ الرَّجُلُ سِلاَحَهُ ثُمَّ رَجَعَ فَإِذَا امْرَأَتُهُ بَيْنَ الْبَابَيْنِ قَائِمَةً فَأَهْوَى إِلَيْهَا الرُّمْحَ لِيَطْعُنَهَا بِهِ وَأَصَابَتْهُ غَيْرَةٌ فَقَالَتْ لَهُ اكْفُفْ عَلَيْكَ رُمْحَكَ وَادْخُلِ الْبَيْتَ حَتَّى تَنْظُرَ مَا الَّذِي أَخْرَجَنِي . فَدَخَلَ فَإِذَا بِحَيَّةٍ عَظِيمَةٍ مُنْطَوِيَةٍ عَلَى الْفِرَاشِ فَأَهْوَى إِلَيْهَا بِالرُّمْحِ فَانْتَظَمَهَا بِهِ ثُمَّ خَرَجَ فَرَكَزَهُ فِي الدَّارِ فَاضْطَرَبَتْ عَلَيْهِ فَمَا يُدْرَى أَيُّهُمَا كَانَ أَسْرَعَ مَوْتًا الْحَيَّةُ أَمِ الْفَتَى قَالَ فَجِئْنَا إِلَى رَسُولِ اللَّهِ صلى الله عليه وسلم فَذَكَرْنَا ذَلِكَ لَهُ وَقُلْنَا ادْعُ اللَّهَ يُحْيِيهِ لَنَا . فَقَالَ ” اسْتَغْفِرُوا لِصَاحِبِكُمْ ” . ثُمَّ قَالَ ” إِنَّ بِالْمَدِينَةِ جِنًّا قَدْ أَسْلَمُوا فَإِذَا رَأَيْتُمْ مِنْهُمْ شَيْئًا فَآذِنُوهُ ثَلاَثَةَ أَيَّامٍ فَإِنْ بَدَا لَكُمْ بَعْدَ ذَلِكَ فَاقْتُلُوهُ فَإِنَّمَا هُوَ شَيْطَانٌ ” . (صحيح مسلم/كتاب السلام/ باب قَتْلِ الْحَيَّاتِ وَغَيْرِهَا. (صحيح مسلم: 2236) )


Rhea kibain emmen maafah ehdhen jeheyne: Huma\nރިއާ ކިބައިން އެންމެން މައާފަށް އެދެން ޖެހޭ: ހުމާ\nސުޝާންތު ސިންގް ރާޖްޕޫތުގެ މަރުގެ މައްސަލަ ބެލުމުގެ ތެރެއިން ފެނުނު ބައެއް ހެކިތަކުގެ މައްޗަށް ރިއާޔަތްކޮށް އޭނާގެ ލޯބިވެރިޔާ ރިއާ ޗަކްރަބަތީ ހައްޔަރު ކޮށްފައި ހުންނަތާ 28 ދުވަހަށް ފަހު އިންޑިޔާގެ ބޮމްބޭގެ ހައިކޯޓުން މިދިޔަ ބުދަ ދުވަހު ރިއާ ވަނީ މިނިވަން ކޮށްފަ އެވެ.\nރިއާ ދޫކޮށްލި ފަނޑިޔާރު ވިދާޅުވެފައިވަނީ ރިއާގެ މައްޗަށް ސުޝާންތު މަރާލި ކަމުގެ ތުހުމަތު ކުރި ކަމުގައި ވިޔަސް އޭނާ އެފަދަ ކަމެއް ކުރި ކަމުގެ އެއްވެސް ހެއްކެއް ނެތް ކަމަށެވެ. އަދި ސުޝާންތަށް ޑްރަގް ފޯރުކޮށް ދެނީ ރިއާ ކަމަށް ދެކެވޭ ވާހަކަތަކުގެ އެއްވެސް ހެއްކެއް ވެސް ނެތް ކަމަށެވެ. އަދި ރިއާ އާއި ޑްރަގް ވިޔަފާރިކުރާ މީހުންނާ އެއްވެސް ގުޅުމެއް އޮތް ކަމަކަށް މިހާތަނަށް ފުލުހުންނަކަށް ހެކި ދެއްކިފައެއް ނެތެވެ.\nސުޝާންތުގެ ޕޯސްޓް މޯޓަމް ހެދި ޑޮކްޓަރުންގެ ޓީމުން ނެރުނު ރިޕޯޓުގައި ބުނެފައިވަނީ ބަޔަކު ގަސްތުގައި އޭނާ މަރާލީ ނޫންކަން ޔަގީން ކަމަށާއި ސުޝާންތު މަރުވީ އަމިއްލައަށް ކަމާ މެދު ޝައްކެއް ނެތް މިންވަރަށް ޔަގީން ކުރެވޭ ކަމަށެވެ.\nމީގެ ކުރިން ވެސް ބޮލީވުޑްގެ ވަރަށް ގިނަ ފަންނާނުން ރިއާ އާ އެއްކޮޅަށް ވާހަކަ ދައްކަމުން އައިސްފައި ވެއެވެ. ބުދަ ދުވަހު ރިއާ ދޫކޮށްލުމާ ގުޅިގެން ބަތަލާ ހުމާ ގުރޭޝީ ވެސް ވަނީ ރިއާ އަށް ތާއީދުކޮށް ވާހަކަ ދައްކާފަ އެވެ. އަދި ރިއާ އަށް ފާޑުކިޔައި މަލާމާތްކޮށް އޭނާގެ އަބުރު ކަތިލި މީހުން އޭނާގެ ކިބައިން މައާފަށް އެދެން ޖެހޭނެ ކަމަށް ޓުވިޓާގައި ހުމާ ޝެއާ ކުރި ޕޯސްޓެއްގައި ބުނެފައި ވެއެވެ.\n"ރިއާ ކިބައިން އެންމެން މައާފަށް އެދެން ޖެހޭ. އަދި އޭނާއާ ދިމާލަށް ސުޝާންތުގެ ގާތިލޭ ކިޔައިގެން ގޮވި މީހުންގެ މައްސަލަތައް ތަހުގީގު ކުރެވެން ޖެހޭ. އެމީހުން އެކަން ކޮށްފައިވަނީ ވަރަށް ސިއްރު ރޭވުމެއްގެ ދަށުން. އަންހެން ކުއްޖަކާއި އޭނާގެ އާއިލާގެ އަބުރު ކަތިލައި އެމީހުންގެ މުޅި ދިރިއުޅުން ހަލާކުކޮށްލީ ވަކި އެޖެންޑާއެއްގެ ދަށުން ބަޔަކު ހަމަ ގަސްތުގައި. އެ މީހުން މިއަދު ލަދުގަންނަން ޖެހޭނެ އެކަން އެގޮތަށް ކުރެވުނީތީ،" ހުމާގެ މެސެޖުގައި ބުނެފައި ވެއެވެ.\nޖަލުގައި 28 ދުވަހު ބެހެއްޓުމަށްފަހު ރިއާ ދޫކޮށްލީ ބުދަ ދުވަހުގެ ހަވީރުގެ ވަގުތެއްގަ އެވެ. ނަމަވެސް އޭނާގެ ބޭބެ ޝޯވިކް ޗަކްރަބަތީ އަދިވެސް ހުރީ ޖަލުގަ އެވެ. އޮކްޓޯބަރު 20 އާ ހަމަޔަށް އޭނާ ޖަލުގައި ބަހައްޓަން ކޯޓުން ވަނީ އަމުރުކޮށްފަ އެވެ.\nރިއާ ހައްޔަރުކުރީ އިންޑިއާގެ ނާކޮޓިސް ކޮންޓްރޯލް ބިއުރޯ (އެންސީބީ) ގެ ތަހުގީގުގައި ރިއާ ޑްރަގް ހޯދައި އެ ބޭނުންކޮށް އަދި ސުޝާންތު އަށް ވެސް ޑްރަގް ދޭ ކަމަށް ތުހުމަތުކޮށްފަ އެވެ.\nސުޝާންތުގެ މަރުގެ ތަހުގީގުގެ ތެރެއިން އޭނާ ޑްރަގް ބޭނުންކުރާ ކަން ހާމަވީ ހިސާބުން ދެން ގިނަ ބަޔަކު ބުނަމުން ދިޔައީ ސުޝާންތަށް ޑްރަގް ދީ އޭނާ އަބަދު މަސްތުގެ ހާލަތުގައި ބެހެއްޓީ ރިއާ ކަމަށެވެ.\nނަމަވެސް މި ވާހަކަ ތަކުގައި ވެސް އެއްވެސް ހަގީގަތެއް ނެތްކަން ޔަގީން ކުރެވުނީ 2017 ގައި "ކެދާރްނާތު"ގެ ޝޫޓީން ކުރިޔަށް ދިޔައިރު ވެސް ސުޝާންތު ޑްރަގް ބޭނުންކުރި ކަމަށް އެ ފިލްމުގެ ބަތަލާ ސާރާ އަލީ ޚާން ދިން ބަޔާނުންނެވެ. އޭރު އަދި ސުޝާންތާއި ރިއާ ބައްދަލެއް ވެސް ނުވެ އެވެ. ވީމާ ސުޝާންތު ޑްރަގުގެ އަވައިގައި ޖެއްސީ ރިއާ ކަމަށް ބުނާނެ އެއްވެސް ޖާގައެއް ނެތެވެ.\nއަމީތާބު "ޗެހެރޭ" ކުޅެދިނީ ހިލޭ


PPM massalaigai commissionun bandaara naibuge lafayeh hoadhanee | Mihaaru\nޝަރީފް މިއަދު ނޫސްވެރިންނާ ވާހަކަ ދައްކަވަނީ: ޕީޕީއެމްގެ ދަރަންޏަށް ޒިންމާވާނެ ފަރާތަކާމެދު ކޮމިޝަނުގެ މެންބަރުންނަށް އެއްބަސްނުވެވުނު ކަމަށް ވިދާޅުވި -- އަހުމަދު ނިޝާތު / މިހާރު ފޮޓޯ\nޕީޕީއެމްގެ މައްސަލައިގައި ކޮމިޝަނުން ބަންޑާރަ ނައިބުގެ ލަފާ ހޯދަނީ\n27 ޑިސެމްބަރ 2018 - 15:47 18 comments\nއިލެކްޝަންސް ކޮމިޝަނުގެ ރައީސް އަހުމަދު ޝަރީފް ވިދާޅުވީ ޕީޕީއެމްގެ ލީޑާޝިޕް އާ ޕާޓީއެއް އުފެއްދުމަށް މަސައްކަތް ކުރާ ވާހަކަތައް ނުރަސްމީކޮށް ދެކެވޭއިރު އެކަމުގައި އޮތީ މައިގަނޑު ދެ ކަންބޮޑުވުން ކަމަށެވެ. އެއީ ޕީޕީއެމް ލީޑް ކުރާނެ ފަރާތަކީ ކޮބައިތޯ އުފެދޭ ސުވާލާއި ޕާޓީގެ އަރަންޏާއި ދަރަންޏަށް ޒިންމާވާނެ ފަރާތެއްގެ ސުވާލު ކަމަށެވެ.\n"އަޅުގަނޑުމެން ކަންބޮޑުވޭ އެތައް ހާސް މެންބާޝިޕެއް ހިމެނޭ ޕާޓީއެއްގެ ލީޑާޝިޕް އެކީގައި އެހެން ޕާޓީއަކަށް ގޮސްފި ނަމަ ދެން އެ ޕާޓީއަށް ކުރިއަށްދެވޭނެ އުސޫލަކީ ކޮބައިތޯ. ނުވަތަ އެ ޕާޓީގައި އިސްނަގައިގެން އެކަން ކުރާނީ ކޮން ފަރާތަކުންތޯ،" ޝަރީފް ވިދާޅުވި އެވެ.\n"އެ ޕާޓީގެ މިލްކިއްޔާތުގައިވާ ތަކެއްޗާއި އެ ޕާޓީގެ އަރަންޏާއި ދަރަންޏާ ދެން ތަސައްރަފު ކުރާނީ ކޮން ފަރާތަކުންތޯ ވެސް އެއީ ސުވާލެއް."\nޝަރީފް ވިދާޅުވީ އެފަދަ މައްސަލަތަކަށް ގާނޫނީ އޮނިގަނޑުގެ ތެރެއިން ހައްލެއް ލިބެން ނެތް ކަމަށެވެ. އެހެންކަމުން ބަންޑާރަ ނައިބު އަދި ގާނޫނީ އެހެން ފަރާތްތަކުގެ ލަފާ އެކަމަށް ހޯއްދަވާނެ ކަމަށް އޭނާ ވިދާޅުވި އެވެ.\n"ގާނޫނުގައި ނުވަތަ ގަވާއިދުގައި އެކަމަށް އަލިއަޅުވާފައެއް ނެތް. އެހެން ނަމަވެސް އަޅުގަނޑުމެން މިހާރު އެފަދަ ކަމެއް ހިނފައިފި ނަމަ ނުވަތަ ހިނގަން އުޅޭ ނަމަ އަމަލު ކުރާނީ ކޮން ގޮތަކުންތޯ ގާނޫނީ ފަރާތްތަކުގެ މަޝްވަރާ ހޯދަމުން މި ދަނީ. އަދި އިރާދަކުރެއްވިއްޔާ ކުރިއަށް އޮތް ހަފްތާ ތެރޭގައި ދައުލަތުގެ ބަންޑާރަ ނައިބުގެ ލަފަޔަށް ވެސް ގާނޫނީ އެހެން ފަރާތްތަކާ ވެސް މަޝްވަރާ ކުރާނަން،" ޝަރީފް ވިދާޅުވި އެވެ.\nޕާޓީގެ ދަރަންޏާ މެދު ޒިންމާވާނީ ކޮން ފަރާތަކުންތޯ އިލެކްޝަންސް ކޮމިޝަނުގެ މެންބަރުންގެ މެދުގައި ބަހުސްކޮށް އެއްބަސްވުމަށް ނާދެވުނު ކަމަށް ވެސް ޝަރީފް ވިދާޅުވި އެވެ.\n"ތި ސުވާލަކީ [ޕާޓީގެ ދަރަންޏާމެދު ޒިންމާވާނީ ކާކުތޯ] މި ދުވަސްކޮޅު ކޮމިޝަނުގެ މެންބަރުން ވަރަށް ގަދައަށް ބަހުސް ކުރަމުން ގެންދާ ނަމަވެސް މެންބަރުންގެ މެދުގައި އެއްބަސްވުމަކާ ހަމައަށް ނާދެވޭ ސުވާލެއް،" އޭނާ ވިދާޅުވި އެވެ.\nމީގެ އިތުރުން ޝަރީފް ވިދާޅުވީ ޕާޓީއެއްގެ ލީޑާޝިޕް އެހެން ޕާޓީއަކަށް ބަދަލުވުން ފަދަ ކަމެއް ހިނގައިފި ނަމަ އަމަލު ކުރާނެ ގޮތުގެ އޮނިގަނޑެއް އެކުލަވާލުމުގެ މަސައްކަތް ކުރަމުން އަންނަ ކަމަށެވެ.\n"ސިޔާސީ ޕާޓީ ހިންގުމުގެ ގަވާއިދުގެ ތެރެއަށް އެފަދަ ފްރޭމްވޯކެއް ނުވަތަ އެފަދަ އޮނިގަނޑެއް ލުމުގެ މަސައްކަތްތަކެއް ކުރަމުން މި ދަނީ،" އޭނާ ވިދާޅުވި އެވެ.\nޕީޕީއެމްގެ ލީޑަޝިޕްގެ ސައްހަކަމާމެދު ގޮތެއް ނިންމުމުގެ މައްސަލަ ސުޕްރީމް ކޯޓުގައި އޮތް އިރު އާ ޕާޓީއެއް އުފެއްދުމަށް މަސައްކަތް ކުރައްވާނެ ކަމަށް މިހާރު ޕީޕީއެމްގެ ލީޑަރު އަދި ކުރީގެ ރައީސް އަބްދުﷲ ޔާމީން ވަނީ އިއުލާން ކުރައްވައިފަ އެވެ.\nޕީޕީއެމްގެ ނައިބު ރައީސް އަދި ފޮނަދޫ ދާއިރާގެ މެންބަރު އަބްދުއްރަހީމް އަބްދުﷲ ވަނީ އެ ޕާޓީން ވަކިވެވަޑައިގެން "ޕީޕަލްސް ނެޝަނަލް ކޮންގްރެސް" ގެ ނަމުގައި އާ ޕާޓީއެއް އުފެއްދުމުގެ ހުއްދައަށް އެދިފަ އެވެ.\nއިތުރު ލިޔުންތައް އިލެކްޝަންސް ކޮމިޝަން ޕީޕީއެމް އީސީގެ ރައީސް އަހުމަދު ޝަރީފް


SunOnline: Labour Party ufadhan beynunvaa aanmu jalsaa mirey baavvanee\nލޭބަރ ޕާޓީ އުފަައްދަން ބޭނުންވާ އާންމު ޖަލްސާ މިރޭ ބާއްވަނީ\nނަޖާހު މަސްއޫދު 11 Jan 2019, 15:00\nއާންމު ޖަލްސާ ބޭއްވުމުގެ ހުއްދަ އެމްއެލްއެސްޑީޕީ އަށް ދިނުމުގެ ތެރެއިން--\nމޯލްޑިވްސް ލޭބަރ އެންޑް ސޯޝަލް ޑިމޮކްރެޓިކް ޕާޓީ (އެމްއެލްއެސްޑީޕީ) އުފެއްދުމަށް ބާއްވަން ޖެހޭ ފުރަތަމަ އާންމު ޖަލްސާ މިރޭ ބާއްވަން ނިންމައިފިއެވެ.\nއެމްއެލްއެސްޑީޕީ އުފައްދަން ބާއްވާ އާންމު ޖަލްސާ ބާއްވާނީ މިރޭ 20:00ގައި ދަރުބާރުގޭ ރަންނަބަނޑޭރި މާލަމުގައެވެ. އެ ޖަލްސާގައި ޕާޓީގެ ހިންގާ ގަވާއިދާއި، ޕާޓީގެ ލޯގޯއާއި ވަގުތީ ހިންގާ ކޮމިޓީ ފާސް ކުރާނެއެވެ.\nއެމްއެލްއެސްޑީޕީ އުފެއްދުމުގެ ހުއްދަ އިލެކްޝަންސް ކޮމިޝަނުން ދީފައި ވަނީ ގާނޫނީ ވަކީލް އަބްދުﷲ ހަސީން އަށެވެ. އެ ޕާޓީން 3000 ފޯމު ހަމަކޮށް އިލެކްޝަންސް ކޮމިޝަނަށް ހުށަހެޅީ ޑިސެމްބަރު މަހުގެ ހަ ވަނަ ދުވަހުއެވެ. އާންމު ޖަލްސާ ބޭއްވުމުގެ ހުއްދަ ދިނީ ޑިސެމްބަރު 19 ވަނަ ދުވަހުއެވެ.\nގާނޫނު ބުނާ ގޮތުން ސިޔާސީ ޕާޓީއެއް އުފެއްދުމަށް ބޭއްވޭ އާންމު ޖަލްސާ ބޭއްވުމަށް ހުއްދަ ދެވޭތާ ތިން މަސް ދުވަހުގެ ތެރޭގައި އެ އާންމު ޖަލްސާ ބާއްވަން ޖެހޭނެއެވެ. އަދި ޖަލްސާ ބޭއްވުމުގެ ތިން ދުވަސް ކުރިން އީސީއަށް އަންގަންވާނެއެވެ. އެ ކޮމިޝަނުން އެ ޖަލްސާ މޮނިޓާ ކުރާނެއެވެ. އޭގެ އިތުރުން އެ ޖަލްސާ ބާއްވާކަން އާންމުކޮށް އަންގާ ހުރިހާ މީޑިއާތަކަށް އިއުލާނު ކުރަން ޖެހޭނެއެވެ.\nއިލެކްޝަންސް ކޮމިޝަންގެ ދަފްތަރުގައި މިވަގުތު އޮތީ ހަތް ސިޔާސީ ޕާޓީއެކެވެ. އެއީ ޕީޕީއެމާއި، އެމްޑީޕީއާއި، އެމްޑީއޭއާއި ޖުމްހޫރީ ޕާޓީއާއި ޑީއާރުޕީއާއި އަދާލަތު ޕާޓީ އަދި އެމްޓީޑީއެވެ.\nކައުންސިލް އިންތިހާބަށް އާބާދީ ގުނާނެ ގޮތް ކަނޑައަޅައިފި


Dhevana Division ge semifinal thah miadhu\nދެވަނަ ޑިވިޝަންގެ ސެމީ ފައިނަލްތައް މިއަދު\n14 ފެބްރުއަރީ 2020 - 15:30:24\nދެވަނަ ޑިވިޝަން ފުޓްބޯޅަ މުބާރާތުގެ ސެމީ ފައިނަލް މެޗުތައް މިއަދު ކުޅެވޭނެއެވެ. ސެމީ ފައިނަލްގެ ފުރަތަމަ މެޗުގައި މިއަދު ހަވީރު ވާދަކުރާނީ ސުޕަރ ޔުނައިޓެޑް ސްޕޯޓްސް ކްލަބާ ޕީކޭއެވެ.\nދެވަނަ ޑިވިޝަން ފުޓްބޯޅަ މުބާރާތުގެ ސެމީ ފައިނަލް މެޗުތައް މިއަދު ކުޅެވޭނެއެވެ. ސެމީ ފައިނަލްގެ ފުރަތަމަ މެޗުގައި މިއަދު ހަވީރު ވާދަކުރާނީ ސުޕަރ ޔުނައިޓެޑް ސްޕޯޓްސް ކްލަބާ ޕީކޭއެވެ. އަދި ސެމީ ފައިނަލްގެ ދެވަނަ މެޗުގައި މިރޭ ވެލެންސިޔާ ނުކުންނާނީ ޖޭޖޭ ސްޕޯޓްސްއާ ދެކޮޅަށެވެ.\nނުވަ ޓީމު ދެ ގްރޫޕަކަށް ބަހާލައިގެން ކޮންމެ ގްރޫޕަކުން އެންމެ މޮޅު ދެ ޓީމު ސެމީ ފައިނަލް ކުޅޭ މި މުބާރާތުގެ ފައިނަލުން މޮޅުވާ ޓީމަކަށް އަންނަ ސީޒަންގައި އެއްވަނަ ޑިވިޝަނުން ފުރުސަތު ލިބޭނެއެވެ. ފައިނަލުން ބަލިވާ ޓީމެއް ޖެހޭނީ ދިވެހި ލީގުން ފުލަށްދާ ޓީމަކާއި އެކު ޕްލޭ އޮފް ދެ މެޗު ކުޅޭށެވެ.\nމި ދެ ލެގުގެ އެގްރިގޭޓުން މޮޅުވާ ޓީމުވެސް އަންނަ ސީޒަންގައި ކުޅޭނީ އެއްވަނަ ޑިވިޝަންގައެވެ. ދިވެހި ލީގުގެ ފަހު ބުރު، މުބާރާތުގެ ގަވާއިދުގައި އޮތް ގޮތާއި ޚިލާފަށް އެފްއޭއެމުން ބަދަލުކޮށްފައިވާތީ ދިވެހި ލީގުގެ ފުލަށް ދިޔަ ޓީމުގެ ގޮތުގައި ޕްލޭ އޮފް ކުޅޭނީ ކޮން ބައެއްކަމެއް ސާފެއް ނޫނެވެ.


23 resort eh gai covid ge active case thah\nރާއްޖޭގެ ކޮވިޑް-19 ހާލަތު\nރިސޯޓް މުވައްޒަފުންގެ ތެރެއިން 34 މުވައްޒަފުން ދަނީ މިވަގުތު ކޮވިޑަށް ފަރުވާ ހޯދަމުން\n22 ފަތުރުވެރިން ދަނީ ކޮވިޑް-19 އަށް ފަރުވާ ހޯދަމުން\nރާއްޖޭގެ 21 ރަށަކުން 46 މީހުން ދަނީ މިވަގުތު ކޮވިޑަށް ފަރުވާ ހޯދަމުން\nކ. މާލެ | 24 އޮކްޓޯބަރ 2020 | ހޮނިހިރު 03:50 | 14,464\nރާއްޖޭގެ ރިސޯޓެއް، ރިސޯޓް މުވައްޒަފުންގެ ތެރެއިން 34 މުވައްޒަފުން ދަނީ މިވަގުތު ކޮވިޑަށް ފަރުވާ ހޯދަމުން - އާކައިވް\nރާއްޖޭގެ 23 ރިސޯޓަކުން މީހުން ކޮވިޑް-19 އަށް ޕޮޒިޓިވްވެފައިވާ ކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނެފިއެވެ.\nއެޗްޕީއޭ އިން އާންމުކޮށްފައިވާ މައުލޫމާތުތައް ދައްކާގޮތުން ރިސޯޓް މުވައްޒަފުންގެ ތެރެއިން 34 މުވައްޒަފުން ދަނީ މިވަގުތު ކޮވިޑަށް ފަރުވާ ހޯދަމުންނެވެ. އަދި 22 ފަތުރުވެރިން ދަނީ ކޮވިޑް-19 އަށް ފަރުވާ ހޯދަމުންނެވެ.\nމީގެ އިތުރުން ރާއްޖޭގެ 21 ރަށަކުން 46 މީހުން ކޮވިޑަށް ފަރުވާ ހޯދަމުންދާ އިރު، މީގެ ތެރެއިން 40 މީހުންނަކީ ދިވެހިންނެވެ. އަދި ހަ މީހުންނަކީ ބިދޭސީންނެވެ.\nއަތޮޅުތެރޭގެ ރަށްތަކުގެ ތެރެއިން އެންމެ ގިނަ އަދަދެއްގެ ބަޔަކު ކޮވިޑަށް ޕޮޒިޓިވްވެ މިވަގުުތު ފަރުވާ ހޯދަމުންދަނީ ހދ. ކުޅުދުއްފުށީގައެވެ. އެއީ އަށް ދިވެހިންނާއި ތިން ބިދޭސީންނެވެ. މީގެ އިތުރުން ލ. ކައްދޫ އިން ހަތް މީހަކު ބައްޔަށް ފަރުވާ ހޯދަމުން އަންނަ އިރު، ރ. ވާދޫ އިން ހަތަރު މީހުން ވަނީ ކޮވިޑަށް ޕޮޒިޓިވްވެފައެވެ.\nމިރަށްތަކުގެ އިތުރުން މީހުން ޕޮޒިޓިވްވެފައިވާ ރަށްތަކަކީ ހއ. ހޯރަފުށި، ހއ. ދިއްދޫ، ހދ. ހަނިމާދޫ، ހދ. ނޮޅިވަރަމް، ހދ. ކުރިނބި، ރ. އުނގޫފާރު، އެއަތޮޅު ރަސްގަތީމް އަދި ދުވާފަރުގެ އިތުރުން ބ. އަތޮޅު ކެންދޫ، އޭދަފުށި، ހިތާދޫ، ޅ. ކުރެންދޫ، ތ. މަޑިފުށި، ލ. ގަން، ގއ. ކަނޑުހުޅުދޫ، ގއ. ކޮލަމާފުށި އަދި ޏ. ފުވައްމުލަކުގެ އިތުރުން ސ. ފޭދޫއެވެ.\nއަތޮޅުތެރޭގައި ހުރި ކޮވިޑް މެނޭޖްމެންޓް ފެސިލިޓީތަކުގައި ދެ މީހުން ފަރުވާ ހޯދަމުންދާ އިރު، އެއީ ށ. އަތޮޅު ކޮވިޑް ފެސިލިޓީގައި ފަރުވާ ހޯދަމުންދާ މީހަކާއި ބ. އަތޮޅު ކޮވިޑް މެނޭޖްމެންޓް ފެސިލިޓީގައި ފަރުވާ ހޯދަމުންދާ މީހެކެވެ.


TC molhuve New Radiant ge lead hanivejje\nޓީސީ މޮޅުވެ، ނިއުގެ ލީޑް ހަނިވެއްޖެ\nޓީސީގެ ކުޅުންތެރިން ލަނޑެއް ޖަހާފައި އުފާފާޅު ކުރަނީ: މަހިބަދޫ އަތުން މޮޅުވީ 2-1އިން.\nއުރީދޫ ދިވެހި ޕްރެމިއާ ލީގުގައި މިރޭ މަހިބަދޫ އަތުން 2-1އިން ޓީސީ މޮޅުވެ، ނިއު ރޭޑިއަންޓްގެ ލީޑު ހަނިވެއްޖެ އެވެ.\nމި ނަތިޖާގެ ސަބަބުން އެއްވަނާގައިވާ ނިއު އާއި ދެ ވަނާގައިވާ ޓީސީއާ ދެމެދު މިހާރު އޮތީ އެންމެ ދެ ޕޮއިންޓްގެ ތަފާތެކެވެ. ޓީސީ އަށް ލިބިފައިވަނީ 21 ޕޮއިންޓެވެ. ނިއު އަށް ލިބިފައިވަނީ 23 ޕޮއިންޓެވެ. މަހިބަދޫ އޮތީ އެންމެ ޕޮއިންޓަކާއެކު ޓޭބަލުގެ ފުލުގަ އެވެ. ނިއު އަށް ކުރިން ލިބިފައިއޮތް ފަސް ޕޮއިންޓްގެ ލީޑު ހަނިވި މައިގަނޑު ސަބަބަކީ އެ ޓީމު މިއަދު ހަވީރު ވެލެންސިއާ އަތުން 4-2އިން ބަލިވުމެވެ.\nމިރޭގެ މެޗުގައި ޓީސީގެ ފުރަތަމަ ލަނޑު ޖެހީ ބްރެޒިލްގެ ފޯވަޑް ރަފޭލް ބެޓިމް މާޓެވެ. މެޗުގެ 71 ވަނަ މިނިޓްގައި އޭނާ ޖެހި މި ލަނޑަށް ފަހު ޓީސީ އަށް ލީޑު ފުޅާކޮށްދިނީ 81 ވަނަ މިނިޓްގައި އިބްރާހީމް ވަހީދު ހަސަން އެވެ. މަހިބަދޫގެ ހަމައެކަނި ލަނޑު ޖެހީ މެޗު ނިމެން ދެ މިނިޓަށްވެފައިވަނިކޮށް އެންޑަސަން ޑަސިލްވާ އެވެ.\nމެޗަށް ފަހު ޓީސީގެ ކޯޗު މުހައްމަދު ނިޒާމް (ނިޒާމްބެ) ބުނީ އޭނާގެ ޓީމުގެ މުހިންމު ބައެއް ކުޅުންތެރިން ނުލައި ލިބުނު ކާމިޔާބީއާ މެދު ހިތްހަމަޖެހޭ ކަމަށެވެ.\n"މިހާރު ނަތީޖާތައް މިފެންނަނީ ލީގުގެ އެންމެ ކުރީގައި އޮންނަ ޓީމު ވެސް އެކެއް ނުވަތަ ދެ ކުޅުންތެރިއަކު މަދުކޮށް ކުޅެން ޖެހުނީމަ ނަތީޖާ ގޯސްވެގެންދާތަން. އެގޮތުން ބަލާއިރު ޓީސީ ވެސް ބައެއް ކުޅުންތެރިން ނެތި ކުޅެންޖެހުނު މި މެޗުގައި ދެއްކި ކުޅުމާއި ނަތީޖާއާމެދު ހިތްހަމަޖެހޭ،" ނިޒާމްބެ ބުންޏެވެ.\nއޭނާ ބުނީ މަހިބަދޫއަކީ ލީގުގައި ކޮންމެ ޓީމަކަށް ވެސް ކުޅެން އެންމެ އުނދަގޫވާނެ ޓީމު ކަމަށެވެ.\n"އެއީ އެމީހުންނަށް އެއްވެސް ޕްރެޝަރެއް ނޯންނާނެ. އެމީހުން ވަރަށް އީޒީ ބޯޅައެއް ކުޅޭނީ. އޭގެ ބަދަލުގައި އެހެން ޓީމުތައް ތަފާތުވާނެ،" ނިޒާމްބެ ބުންޏެވެ.\nލީގުގައި މާދަމާ ހަވީރު ކުޅޭނީ ވިކްޓަރީ އާއި މާޒިޔާ އެވެ. މާދަމާ ރޭ ކުޅޭނީ ބީޖީ އާއި އީގަލްސް އެވެ.\nޓީސީ ދިވެހި ޕްރެމިއާ ލީގް މަހިބަދޫ


Yaugoobu Hushahelhee Bill Olhaalan Adhaalthun Dhin Eccheh: Inthi - Vaguthu\nގާނޫނުލްއުގޫބާތަށް އިސްލާހު ގެނައުމުގެ ބިލު ދިރާސާކޮށް ޖުޑިޝަރީ ކޮމިޓީން އެކުލަވާލި ރިޕޯޓަށް ރައްޔިތުންގެ މަޖިލިހުގެ ދާންދޫ ދާއިރާގެ މެންބަރު ޔައުގޫބް އަބްދުﷲ ހުށަހެޅުއްވި އިސްލާހަކީ އަދާލަތު ޕާޓީގެ ނުފޫޒުން އައި އިސްލާހެއް ކަމަށް ކޮމިޓީގެ މުގައްރިރު އިމްތިޔާޒް ފަހުމީ (އިންތި) ވިދާޅުވެއްޖެއެވެ.\nއެމްޑީޕީގެ ޕާލިމެންޓްރީ ގްރޫޕްގެ އަޣުލަބިއްޔަތުން ނިންމީ އެ ބިލު އިތުރަށް ދިރާސާކުރަން ޖުޑިޝަރީ ކޮމިޓީއަށް ފޮނުވުމަށެވެ. މަޖިލީހުގެ ސުޕަ މެޖޯރިޓީ އޮތް އެމްޑީޕީގެ ޕާލިމެންޓްރީ ގްރޫޕްގެ އަޣުލަބިއްޔަތު ލިބުނު ގޮތަށް ބިލު އަނބުރާ ފޮނުވާލިއެވެ.\nއޭރު ދާންދޫ ދާއިރާގެ މެންބަރު ޔައުގޫބް އަބްދުﷲ ބިލަށް އިސްލާހުތަކެއް ވެސް ހުށަހަޅުއްވާފައި އޮތެވެ. ޕާލިމެންޓްރީ ގްރޫޕުން ބިލު އަނބުރާ ފޮނުވާލަން ނިންމުމުން ޔައުގޫބްގެ އިސްލާހުތައް ނެންގެވިއެވެ.\n"ސަންގު ޓީވީ" ގެ ޕްރޮގްރާމެއްގައި ބައިވެރިވެވަޑައިގެން އިންތި ވިދާޅުވީ ނަފުރަތުގެ ބިލާ ގުޅޭ ގޮތުން އެމްޑީޕީގެ އެތެރެއިން ވެސް ފަހުން މަސައްކަތްތައް ކުރީ އެމްޑީޕީގެ މައިގަނޑު އަސާސްތަކާއި ވިސްނުންތަކާ ދިމާ އިދިކީލައަށް ކަމަށެވެ.\nއިންތި ދެން އިޝާރާތް ކުރެއްވީ ޔައުގޫބް ހުށަހެޅުއްވި އިސްލާހަށެވެ. ވަކި މެންބަރެއްގެ ނަން ވިދާޅުނުވެ އިންތި ވިދާޅުވީ އިސްލާހު އައި ގޮތާ މެދު މެންބަރާ ސުވާލު ކުރެއްވުމުން އޭނާ ވިދާޅުވި ގޮތުން އެއީ އިސްލާމިކް މިނިސްޓްރީން ލަފާ ދިން ގޮތުގެ އިސްލާހެއް ކަމަށެވެ.\nއިންތި ސިފަކުރެއްވީ އެއީ ރައްޔިތުންގެ މަޖިލީހުގައި ގޮނޑިއެއް ވެސް ނެތް އަދާލަތު ޕާޓީގެ ނުފޫޒުން ގެނައި އިސްލާހެއްގެ ގޮތުގައެވެ. އެއީ އިސްލާމިކް މިނިސްޓަރު ޑރ. އަހުމަދު ޒާހިރަކީ އަދާލަތު ޕާޓީގެ ބޭފުޅަކަށް ވެސް ވުމުންނެވެ.\n"މެންބަރު ގާތުގައި އަޅުގަނޑުމެން އެއްސެވީމަ މެންބަރު ވިދާޅުވޭ އަޅުގަނޑަށް ނޭނގެއޭ އެ މާއްދާގައި އޮތް އެއްޗެއް. އަޅުގަނޑަށް އިސްލާމިކް މިނިސްޓްރީން އެ އިސްލާހު ދިނީމަ ލީއޭ. މި ފެންވަރަށް ދިޔައިމަ ދެރަ ދެއްތޯ." އިންތި ވިދާޅުވިއެވެ.\nއެ އިސްލާހަކީ ތާއީދު ކުރެވޭނެ އިސްލާޙެއް ވެސް ނޫން ކަމަށް އިންތި ވިދާޅުވިއެވެ. އޭގެ ސަބަބުން ބިލު ފޮނުވި މަގްސަދު ގެއްލޭ ކަމަށް އޭނާ ވިދާޅުވިއެވެ. މި ގޮތުން "ލާދީނީ ގޮވުން" އަނެއްކާ ވެސް ހުއްދަވާ ކަމަށް އޭނާ ވިދާޅުވިއެވެ.\n"ބިލެއް މަޖިލީހަށް ފޮނުވާއިރު ފޮނުވާނީ ކޮންމެ ވެސް މަގްސަދެއް އޮވެގެން. ބަންޑާރަ ނައިބުގެ އޮފީޙުން ބިލު ފަރުމާކޮށް މަޖިލީހަށް ފޮނުވި މަގްސަދު މުޅިން ގެއްލިގެން ދާނެ ގޮތަށް އެމްޑީޕީގެ މެންބަރަކަށް އިސްލާމިކް މިނިސްޓްރީން އަނެއްކާ އިސްލާހެއް ދެނީ." އިންތި ވިދާޅުވިއެވެ.\nމަޖިލީހުގެ ރައީސް މުހައްމަދު ނަޝީދު އަވަހާރަކޮށްލަން މިދިޔަ މެއި މަހުގެ ހަވަނަ ދުވަހުގެ ރޭ ދިން ބޮމުގެ ހަމަލާއިން އެމަނިކުފާނުގެ ހަށިކޮޅަށް ލިބިވަޑައިގެންނެވި ބޮޑެތި ޒަޚަމްތަކުން ސަލާމަތް ވުމަށް ފަހު އެމަނިކުފާނު މަސައްކަތް ކުރައްވަމުން ގެންދަވަނީ "ލާދީނީ ގޮވުން" ޖިނާއީ ކުށަކަށް ހެދުމަށެވެ.\nނަޝީދުއާއި އެމަނިކުފާނުގެ އަރިސް ބޭފުޅުން މަސައްކަތް ކުރެއްވީ މަޖިލިސް ޗުއްޓީއަށް ދިއުމުގެ ކުރިން ބިލު ފާސްކުރުމަށެވެ. އެކަމަކު އެ ގޮތަށް އެހެން ނުވުމުން ނަޝީދުއާއި އަރިސް މެންބަރުން ގެންދަވަނީ ވަރަށް ބޮޑަށް ނުރުުހުން ފާޅުކުރައްވަމުންނެވެ.\nނަޝީދުއާއި ރައީސް އިބްރާހިމް މުހައްމަދު ސޯލިހްއާ ދެމެދު ވެސް ޚިޔާލު ތަފާތުވުން މިހާރު ވަނީ ބޮޑުވެފައެވެ. ނަޝީދު ވަނީ ރައީސް ސޯލިހްއާއެކު ސިޔާސީ ގޮތުން އެކުގައި ދެން ނުހުރެވޭނެ ކަމަށް ވެސް ވިދާޅުވެފައެވެ.\nޖުލައި 28, 2021 11:41\nބަލަ އިންތި ކަލޭ އަދިވެސް ތިބިލަކާ ޖެހިގެންގޮސް ނެއްޓެން ނޭނގުނު ދޯ؟؟ ތިބިލަކީ ކަލޭގެ ރޫހާނީ ލީޑަރާ އިންޑިއާގެ ދިފާއުގައި ކުރަންއުޅޭ މަކަރުވެރި ހީލަތްތެރި ރޭވުމެއް ކަމަށް ދީނީ އިލްމުވެރިންނާ ރާއްޖޭގެ ގިނަ ބަޔަކު އޮތީ ބުނެފަ.\nތީ މިހާރު ރައްޔިތުން ބަލައިގަންނަ ބައިގަނޑެއް ނޫން. ތިޔަ ބައިގަނޑު ދޮގުހަދައިގެން ރައްޔިތުންނަށް އޮޅުވާލައިގެން އުޅުނު ދުވަސްތައް މާޒީވެއްޖެ. ތިޔަހެން ލަވާ ހަޅޭކަކުން މިއަދަކު އަސަރެއް ނުކުރާނެ. ގިއްޗަށްވެ ގަސްދޮށަށް ފައިބާ މޫސުން ދެން އޮތީ. ލާދީނީ ފިކުރަށް ރައްޔިތުން ހެއްލޭނެކަމަށް ހީކުރުމަކީ މޮޔަކަމެއް. ރައްޔިތުން މިހާރު ހޭލައިފި.\nޖުލައި 28, 2021 11:42\nއިންތިމެންގެ ތަރި އޮއްސޭކަށް މާކަގިނަދުވަހެއް ނެތް އިނގޭތޯ! މިިހާރުވެސް ހަމަ ކިރިޔާ ފެންމަތީގަ އޮތްކަން. އުއްމީދުކުރަން ކުރިޔަށް އޮތް ދައުރުގައި އެއްވެސް އިންތިޚާބަކަށް ކުރިމަތިނުލާނެކަމަށް. ކުރިމަތި ލައިފިއްޔާ ލަދުވެތި ނަތީޖާއަކާ ބައްދަލުކުރަން ޖެހިދާނެ ކަމަށް ބެލެވޭ.\nޖުލައި 28, 2021 13:53\nހެހެހެހެހެ..ތިހެން ހަޅޭ ލަވަލަވާ ތިއްބަ ކުރިމަތިލައިގެން ކާމިޔާބުވެސް ކުރަނީ..\nޖުލައި 28, 2021 11:44\nލާދީނީ ވީމާ ލާދީނީއޭ ގޮވޭނެ. ގޮވާނެ. ކިތަންމެ ބިލެއް ހެދިޔަސް ގާނޫނެއް ހެދިޔަސް މިކަން އޮންނާނީ މިހެން.\nޖުލައި 28, 2021 11:48\nލާދީނީ ގޮވުން ހުއްޓުވިދާނެ ލާދީނީ ކަންތައް ނުކުރާނަމަ. ލާދީނީ ކަންތައް ކުރާނަމަ ދެންކިޔަންވީ ކޮންނަމެއްތޯ؟ މިއުޒިކް ހުއްދަކުރާނަމަ، މަރަށް މަރު ނުހިފުން މިފަދަ ކަންތައްކުރާ މީހުންނަށް ކިޔާނެ ނަމަކީ ކޮބާ؟\nޖުލައި 28, 2021 13:25\nމެމްބަރު ޔައުގޫބް ހުށަހެޅި އިސްލާހަކީ އަސްލާމިކް މިނިސްޓްރީގެ ހުށަހެޅުންތަކާ ގާތް އެއްޗެއް. އެ ހުށަހެޅީ ވެސް އަދި އިންތިމެނައް ލާދީނީ ބިލު ފާސް ކުރަން ނުކެރިގެން އުޅެނީވެސް ﷲގެ އިރާދަ ފުޅައް ފަހު، ރައްޔިތުން ތިޔާ ދެކޮޅުވީމަ\nބަޔަކު ލާހެދުމުން ތަހުޒީބު ދިވެހިން\nޖުލައި 28, 2021 15:14\nކީއްކުރާނީ ދިވެހިންނަކީ ތަންދޮރު ދަންނަ ރޯފިލާތިބި ބައެއްނަމަ ކަލޭމެންކަހަލަ މީހުން ތިޔަކަހަލަ މަގާމުތަކުގަ ނުތިބޭނެކަމީ ހަމަ ޔަގީން ކަމެއް


"FRIENDS" inn gina baeh ge loabi hoadhi Tyler maruvejje | ThePress\nLast Updated 23:38, 06 December\n"ފްރެންޑްސް" އިން ގިނަ ބައެއްގެ ލޯބި ހޯދި ޓައިލާ މަރުވެއްޖެ\n25 October 2021, 08:40\n"ފްރެންޑްސް" ސީރީޒްގައި ގަންތާގެ ރޯލުން ފެނިގެންދިޔަ ޖޭމްސް މައިކަލް ޓައިލާ / ފޮޓޯ: އެމެރިކަން ޕޯސްޓް\nއަދާ ޖެހުނުއިރުވެސް ގިނަ ބައެއްގެ މެދުގައި އެންމެ މަގުބޫލު ޓީވީ ޝޯގެ ގޮތުގައި ސިފަ ކުރަމުން އަންނަ "ފްރެންޑްސް" ސީރީޒްއިން ގިނަ ބައެއްގެ ސަމާލުކަން ހޯދި އެމެރިކާގެ ބަތޮލް، ޖޭމްސް މައިކަލް ޓައިލާ، 59، މަރުވެއްޖެއެވެ.\n"ފްރެންޑްސް" ސީރީޒްގައި ގަންތާގެ ރޯލުން ފެނިގެންދިޔަ ޓައިލާ މަރުވީ، އޭނާ ދިރިއުޅެމުންދާ ގޭގައި ކަމަށް، އޭނާގެ މެނޭޖަރު އާންމު ކުރި ބަޔާނުގައިވެއެވެ.\nޓައިލާއަށް ޕްރޮސްޓޭޓް ކެންސަރު ޖެހިފައި ވާ ކަން، 2018 ވަނަ އަހަރު ވަނީ ދެނެގަނެވިފައެވެ. އޭގެ ފަހުން، އޭނާގެ ކަށިތަކަށްވެސް ކެންސަރު ވަނީ ފެތުރިފައެވެ. ކެންސަރު ޖެހުނު ކަން އެނގުމާއެކު، ޓައިލާ ވަނީ އާންމުންގެ ހިދުމަތަށް ނިކުމެފައެވެ. އެގޮތުން ދުރާލާ ކެންސަރަށް ޓެސްޓު ކޮށް، ބަލި ދެނެގަތުމަށް އޭނާ ވަނީ ކެމްޕޭން ކޮށްފައެވެ.\nމެއި 2021 ގައި ފެނިގެންދިޔަ "ފްރެންޑްސް"ގެ ރީޔޫނިއަން އެޕިސޯޑްގައިވެސް ޓައިލާ ވަނީ، ޒޫމް މެދުވެރިކޮށް ބައިވެރިވެފައެވެ. ޓައިލާ ބުނާ ގޮތުގައި "ފްރެންޑްސް" ސީރީޒްގައި އޭނާ މަސައްކަތް ކުރި 10 އަހަރު ދުވަހަކީ، އޭނާގެ ހަޔާތުގައި އައި އެންމެ ހަނދާން ނައްތާލަން ދަތިވި ދުވަސްތަކެވެ. އެއަށްވުރެ ފުރިހަމަ އެހެން ތަޖުރިބާއެއް ހިޔާލަށްވެސް ނުގެނެވޭ ކަމަށް ޓައިލާ ވަނީ ބުނެފައެވެ.\n1994 ވަނަ އަހަރުން ފަށައިގެން 2004 ވަނަ އަހަރުގެ ނިޔަލަށް ދެމިގެން ދިޔަ "ފްރެންޑްސް" ސީރީޒްގެ 150 އެޕިސޯޑެއްގައި "ގަންތާ" ނުވަތަ ޓައިލާގެ އެކްޓިންގް ފެނިގެންދެއެވެ.


5 މުޢުތަޒިލާއިން - Maktaba Salafiyyah Maldives - Connecting you to the Major Scholars of the Ummah\n ﷲ ގެ ސިފަފުޅުތައް ނަފީކޮށް ޖަޙުމިއްޔާއިންގެ އަޤީދާ ފަތުރަމުންދާ "އަހުލުވެރިޔާއަށް" ރައްދު - الأخ حسين رشيد بن محمود حفظه الله 12 ސެޕްޓެމްބަރ, 2017\t ލިޔެ ތައްޔާރުކުރީ: المَكْتَبَة السَّلَفِيَّة المَالدِيْفِيَّة\t ބެއްލެވީ: 341\n شرح أصول السنة للإمام أبي بكر الحميدي 11 - "ﷲ ވަނީ ޢަރްޝީގެ މަތީގައި އިސްތިވާވެވޮޑިގެންނެވެ." މިނޫންގޮތަކަށް ކަނޑައަޅައިފިމީހާ އަކީ ނަފީކޮށް އިންކާރުކުރި ޖަހްމީއެކެވެ. - أُسْتَاذ أبو أنس محمد حسن حفظه الله\t 12 ސެޕްޓެމްބަރ, 2017\t ލިޔެ ތައްޔާރުކުރީ: أُسْتَاذ أبو أنس محمد حسن حفظه الله\t ބެއްލެވީ: 111\n شرح أصول السنة للإمام أبي بكر الحميدي 8 - ޤުރުއާނަކީ ﷲ ގެ ކަލާމްފުޅެވެ. އަދި އެއީ މަޚްލޫޤެއް ކަމަށް ބުނާ މީހަކީ ބިދުޢަވެރިއެކެވެ. - أُسْتَاذ أبو أنس محمد حسن حفظه الله\t 13 އޮގަސްޓު, 2017\t ލިޔެ ތައްޔާރުކުރީ: أُسْتَاذ أبو أنس محمد حسن حفظه الله\t ބެއްލެވީ: 170\n شرح أصول السنة للإمام أبي بكر الحميدي5- އީމާންކަމަކީ ބުނާބަހާ ޢަމަލެވެ. އެއީ އިތުރުވާ މަދުވާ އެއްޗެކެވެ. - أُسْتَاذ أبو أنس محمد حسن حفظه الله\t2އޮގަސްޓު, 2017\t ލިޔެ ތައްޔާރުކުރީ: أُسْتَاذ أبو أنس محمد حسن حفظه الله\t ބެއްލެވީ: 708


AIIMS ge advisory eh: Momos rangalhah hafaigen kaathi – adduLIVE\nމޯމޯސް ރަނގަޅަށް ހަފައިގެން ކާތި\nJun 15, 2022, 09:07 އަހުމަދު އަދްޝަން\nގިނަ ބައެއްގެ މެދުގައި މިހާރު ވަރަށް މަގުބޫލު ކެއުމެއް ކަމަށްވާ މޯމޯސް ކާ އިރު ރަނގަޅަށް ހަފައިގެން ކެއުމަށް އިރުޝާދުދީ އިންޑިއާގެ މަޝްހޫރު އެއިމްސް ހޮސްޕިޓަލުން ހެލްތު އެޑްވައިޒަރީއެެއް ނެރެފި އެވެ.\nއެ ހޮސްޕިޓަލުން މިފަދަ އެޑްވައިޒަރީއެއް ނެރުނީ އިންޑިއާގެ ވެރިރަށް ނިއު ދިއްލީގައި މޯމޯސް ކެއި 50 އަހަރުގެ މީހެއްގެ ކުއްލި މަރާ ގުޅިގެންނެވެ. މީޑިއާތަކުން ރިޕޯޓްކޮށްފައިވާ ގޮތުގައި އެ މީހާ މަރުވީ މަގުމަތީގައި ކާ އެއްޗެހި ވިއްކާ ސްޓޯލަކުން މޮމޯސް ކެއުމާ ގުޅިގެންނެވެ. އަދި އޭނާ ކުއްލިއަކަށް ވެއްޓުނީ މޯމޯސް ކަނިކޮށެވެ.\nމޯމޯސް ކައިގެން ވެއްޓުނު މީހާ ހޮސްޕިޓަލަށް ގެންދިޔަ އިރު ވެސް އޮތީ މަރުވެ އެވެ.\nއެ ހާދިސާއާ ގުޅިގެން އެ މީހާ ދިއްލީގެ އެއިމްސް ހޮސްޕިޓަލަށް ގެންގޮސް ޗެކްކުރި އިރު، ކަރުތެރޭގައި މޯމޯސްގެ އެތިކޮޅުތައް ތާށިވެފައިވާ ކަމަށް ދެއްކި އެވެ. އަދި ޑޮކްޓަރުން ވިދާޅުވީ އެ މީހާ މަރުވާން ދިމާވީ ރަނގަޅަށް ނުހަފައި މޯމޯސްތަކެއް ދިރުވައިލުމުން ކަރުތެރޭގައި ތާށިވެ ނޭވާހޮޅި ވެސް ބެނދިގެން ކަމަށެވެ.\nމި ހާދިސާއަށް ރިއާޔަތްކޮށް އެއިމްސް އިން ނެރުނު އެޑްވައިޒަރީގައި ބުނީ މޯމޯސް ކާ އިރު ރަނގަޅަށް ހަފައިގެން ކެއުމަށް ވަރަށް އިރުޝާދުދޭ ކަމަށާއި ނޫން ނަމަ މިފަދަ ކަމެއް ދިމާވުމަކީ ވަރަށް ގާތް ކަމެއް ކަމަށެވެ. އެތަނުން ބުނީ މޮމޯސް އަކީ އެއްފަހަރާ އެއްކޮށް އަނގަޔަށް ލެވޭ ވަރަށް އާންމުކޮށް ހުންނަ ކެއުމަކަށް ވިޔަސް މޯމޯސް އެއްކޮށް އަނގަޔަށް ލައިގެން ކެއުމަކީ އެއްގޮތަށް ވެސް ރައްކާތެރި ގޮތެއް ނޫން ކަމަށެވެ.\nމޯމޯސް އަކީ ފުށްގަނޑެއްގެ ތެރެއަށް ތަފާތު އެކި ވައްތަރުގެ ޑަމްޕްލިން އަޅައިގެން، ސްޓީމްކޮށް ނުވަތަ ފެނުކައްކައިގެން ތައްޔާރުކުރާ ކެއުމެކެވެ.


Manta in dhe dhivehinnah SkyDive kurumuge furusathu dhenee\nމަންޓާއިން ދެ ދިވެހިންނަށް ސްކައިޑައިވް ކުރުމުގެ ފުރުސަތުދެނީ\nދިވެހިރާއްޖޭގެ އެތެރޭގެ އުދުހުންތަކުގެ ސިނާއަތުގައި ބޮޑު މަގުބޫލުކަމެއް ހޯދާފައިވާ މަންޓާ އެއާއިން ދެ ދިވެހިންނަށް ސްކައިޑައިވްކުރުމުގެ ފުރުސަތު ދިނުމަށް ނިންމައިފިއެވެ.\nމި ފުރުސަތު އެ އެއާލައިނުން ދިނުމަށް ހަމަޖެހިފައިވަނީ ފޭސްބުކް ޕްރޮމޯޝަނެއްގެ ދަށުންނެވެ. މަންޓާއިން މައުލޫމާތު ދޭގޮތުގައި ނަސީބުން ހޮވޭ އެއް ފަރާތަށާއި އިތުރު ފަރާތަކަށް ދެ ސްކައިޑައިވްއާއި، އެ އެއަރލައިންގެ ފަރާތުން ދެކޮޅު ޓިކެޓް ލިބިގެންދާނެއެވެ.\nސްކައި ގައިޒް މޯލްޑިވްސްއާއި ގުޅިގެން ކުރިއަށްގެންދާ މި ޕްރޮމޯޝަންގައި ބައިވެރިވުމަށް މަންޓާ އެއާ އަދި ސްކައި ގައިޒްގެ ފޭސްބުކް ޕޭޖަށް ލައިކްދިނުމަށްފަހު، އެކުގައި ސްކައި ޑައިވިންގ ކުރަން ބޭނުންވާ ފަރާތެއް ޚާއްސަ ޕޯސްޓެއްގައި ޓެގްކުރަންޖެހެއެވެ. މި ޕްރޮމޯޝަން ކުރިއަށްދާނީ މިމަހުގެ 13ވަނަ ދުވަހުން 30ވަނަ ދުވަހުގެ ނިޔަލަށެވެ.\nމީގެން ހޮވޭ ދެ ފަރާތަކަށް އަންނަ މަހު ގއ.ކޫއްޑޫގައި އޮންނަ ސްކައިޑައިވް މޯލްޑިވްސް ހަަރަކާތުގައި ބައިވެރިވުމުގެ ފުރުސަތު ލިބިގެންދާނެއެވެ. މި ހަރަކާތުގައި ދުނިޔޭގެ 20ގައުމަކުން 300އަށްވުރެ ގިނަ ސްކައިޑައިވަރުން ބައިވެރިވާާނެއެވެ.\nމި ޕްރޮމޯޝަނުން މޮޅުވާ ފަރާތާއި ބައިވެރިޔާ ކުރާނީ ޓަންޑެމް ސްކައިޑައިވިންގއެވެ. މީގައި ފުންމާލާނީ އިންސްޓްރަކްޓަރަކާއި އެކުގައި، ދެ މީހުންނަށް ޚާއްސަ ވައިކުޑައަކާއި އެކުގައެވެ.\nމަންޓާއިން އާ އަހަރުގެ މުނާސަަބަތުގައި ފަސިންޖަރުންނަށް ހަދިޔާ ބަހައިފި01 month ago\nމަންޓާއާއި ޔުނިސެފްގެ އެޕްރެންޓްސްޝިޕް ޕްރޮގްރާމް ފަށައިފި02 months ago\nމަންޓާ އެއާއިން ރާއްޖެއަށް ފުރަތަމަ ފަހަރަށް ސެލްފް ޗެކިންގ ތައާރަފްކުރަނީ02 months ago\nމަންޓާ އެއާ ހުވަދޫއަށް ދަތުރުކުރަން ފައްޓައިިފި!02 months ago\nމަންޓާ އެއާގެ ދަތެރެ ހުވަދޫއަށް ފައްޓަންނޫ!22 months ago\nކުންފުނިތަކުގެ ހަރަދު ކުޑަކުރަން ނުވަ ކަމެއް ކުރަން ފިނޭންސް މިނިސްޓްރީން އަންގައިފި 12weeks ago


Manchester City katuvaalumahfahu Tottenham semi ah | Mihaaru\nސިޓީ ކަޓުވާލުމަށް ފަހު ޓޮޓެންހަމް ސެމީ އަށް\nޓޮޓެންހަމްގެ ކޯޗު ޕޮޗެޓީނޯ (ކ) އާއި އެ ޓީމުގެ މުހިއްމު ގޯލު ޖެހި ލޮރެންޓޭ.-- ފޮޓޯ: އޭއެފްޕީ\n18 އެޕްރީލް 2019 - 04:12\nމެންޗެސްޓާ (އޭޕްރީލް 18) - ޔުއެފާ ޗެމްޕިއަންސް ލީގުގެ ކުއާޓާ ފައިނަލުގެ ދެ ވަނަ ލެގުގައި ރޭ މެންޗެސްޓާ ސިޓީން 4-3 އިން މޮޅުވި ނަމަވެސް ރަށުންބޭރުގައި ޖެހި ގޯލުން ކުރިހޯދައިގެން ޓޮޓެންހަމް ހޮޓްސްޕާސް ފުރަތަމަ ފަހަރަށް މުބާރާތުގެ ސެމީ ފައިނަލުން ފުރުސަތު ހޯދައިފި އެވެ.\nމި ސީޒަނުގައި ހަތަރު ތަށި ހޯދުމަށް ޓާގެޓްކޮށްގެން ތިބި ސިޓީ އަށް މި ހިސާބުން އެ ދޮރު ބަންދުވީ އެވެ. ލީގު ކަޕް ޗެމްޕިއަންކަން ހޯދާފައިވާ ސިޓީ އަށް މި ސީޒަނުގައި ދެން ކާމިޔާބުކުރެވެން އޮތީ އެފްއޭ ކަޕާއި އިނގިރޭސި ޕްރިމިއާ ލީގެވެ. އެފްއޭ ކަޕް ފައިނަލުގައި އެ ޓީމު ކުޅޭނީ ވަޓްފޯޑްއާ އެވެ. ޕްރިމިއާ ލީގުގެ ރޭހުގައި ސިޓީގެ ވާދަވެރިންނަކީ ލިވަޕޫލް އެވެ.\nޓޮޓެންހަމާއި ސިޓީ އެގްރިގޭޓަށް ބަލާއިރު 4-4 އިން އެއްވަރުވިއިރު، ޓޮޓެންހަމަށް ކުރި ލިބުނީ ރަށުންބޭރުގައި ޖެހި ގޯލު ގިނަވުމުންނެވެ. ޓޮޓެންހަމް ދަނޑުގައި ކުޅުނު މެޗުން އެ ޓީމު މޮޅުވީ 1-0 އިންނެވެ.\nމިދިޔަ އަހަރުގެ ކުއާޓާ ފައިނަލުން ސިޓީ ކެޓީ ލިވަޕޫލް އަތުންނެވެ. މި ފަހަރު ވެސް އެ ޓީމު އިނގިރޭސި ޓީމެއްގެ އަތްދަށުވުމަކީ އިނގިރޭސި މީޑިއާގައި ގިނަ ފާޑުކިއުންތަކެއް އެ ޓީމަށް އަމާޒުވާނެ ސަބަބެކެވެ. މި މަހުގެ 30 ވަނަ ދުވަހު ކުޅޭ ސެމީ ފައިނަލްގައި ޓޮޓެންހަމް ބައްދަލުކުރާނީ ޔުވެންޓަސް ކަޓުވާލުމަށް ފަހު ހައިރާންކުރަނަވި ގޮތަކަށް ސެމީގެ ޖާގަ ހޯދި ނެދަލެންޑްސްގެ އަޔަކްސްއާ އެވެ. އަޔަކްސް ވަނީ މިދިޔަ ތިން އަހަރުގެ ޗެމްޕިއަން ރެއާލް ވެސް ކަޓުވާލައިފަ އެވެ.\nސިޓީގެ އިއްތިހާދު ސްޓޭޑިއަމްގައި މިރޭ ކުޅުނު މެޗު ފަށައިގެން ފުރަތަމަ 21 މިނިޓް ތެރޭގައި ވަނީ ފަސް ލަނޑު ފެނިގެންގޮސްފަ އެވެ. މެޗުގެ ހަތަރު ވަނަ މިނިޓްގައި ރަހީމް ސްޓާލިން ސިޓީ އަށް ލީޑުނަގައިދީފައިވަނިކޮށް ޓޮޓެންހަމަށް ހަތް ވަނަ މިނިޓްގައި އެއްވަރުކޮށްދިނީ ސޮން ހެއުން މިން އެވެ. އޭގެ ތިން މިނިޓް ފަހުން ސޮން ވަނީ އިތުރު ލަނޑެއް ޖަހައި ޓޮޓެންހަމަށް ލީޑުނަގައިދީފަ އެވެ. އެކަމަކު މިނިޓެއް ނުވަނިސް ސިޓީގެ ބެނާޑޯ ސިލްވާ ވަނީ އެ ޓީމަށް ނަތީޖާ ހަމަހަމަކޮށްދީފަ އެވެ.\nމެޗުގެ 21 ވަނަ މިނިޓްގައި ކެވިން ޑިބްރޭނާ ދިން ބޯޅަ އަކުން ސިޓީ އަށް ލީޑުނަަގައިދިނީ ސްޓާލިންނެވެ. ދެ ވަނަ ހާފްގައި ގިނަ އެޓޭކުތަކެއްކޮށް ސިޓީން ވަނީ މެޗުގެ 59 ވަނަ މިނިޓްގައި ސާޖިއޯ އަގުއޭރޯގެ ގޯލުން ދެ ލަނޑުގެ ލީޑެއްނަގައި ސެމީ އަށް ދިއުމުގެ އުއްމީދު ބޮޑުކޮށްފަ އެވެ.\nއެކަމަކު ހިތްވަރު އެލުވައިނުލައި ކުޅުނު ޓޮޓެންހަމުން ވަނީ މެޗުގެ 73 ވަނަ މިނިޓްގައި ފެނާންޑޯ ލޮރެންޓޭގެ ގޯލުން އެއްވަރުކޮށްފަ އެވެ. ވީޑިއޯ އެސިސްޓަންޓް ރެފްރީ (ވީއޭއާރް)ގެ އެހީ ހޯދައިގެން މި ގޯލު ބަލައިގަންނަން ރެފްރީ ނިންމިއިރު، އެ ލަނޑު ޖެހީ ލޮރެންޓޭގެ އަތުން ކަމަށް ސިޓީގެ ކުޅުންތެރިން ވަނީ އެޕީލްކޮށްފަ އެވެ.\nރޭގެ މެޗުގެ ތެރެއިން ސިޓީގެ ކޯޗު ގާޑިއޯލާ. -- ފޮޓޯ: އޭއެފްޕީ\nއަލުން ލަނޑެއް ޖަހައި މެޗުން މޮޅުވާން ސިޓީން ކުރި މަސައްކަތް ކާމިޔާބުވުމާ ގާތަށް ދިޔަ އެވެ. މެޗުގެ އިތުރު ވަގުތުގެ ގޮތުގައި ދެއްކި ފަސް މިނިޓްގެ ތެރޭގައި ސްޓާލިން ވަނީ ލަނޑެއް ޖަހައިފަ އެވެ. އެ ލަނޑު ޖެހުމަށް ފަހު ސްޓާލިން އާއި ސިޓީގެ ބެންޗުން ވެސް ވަނީ ވަރަށް ބޮޑަށް އުފާފާޅުކޮށްފަ އެވެ. އެކަމަކު މަންޒަރު އެއްކޮށް ބަދަލުވީ ވީއޭއާރްގެ އެހީގައި ބެލިބެލުމުގައި ސިޓީގެ އެ އެޓޭކް ފެށިއިރު އަގުއޭރޯ އޮފްސައިޑްގައި ހުރުމުން ރެފްރީ އެ ލަނޑު ގަބޫލުނުކުރަން ނިންމި ހިސާބުންނެވެ. އެއާ އެކު ސިޓީގެ ކުޅުންތެރިން މޫނުމަތިން މާޔޫސްކަން ފެނިގެންދިޔައިރު، ޓޮޓެންހަމުން ދިޔައީ އުފާފާޅުކުރަމުންނެވެ.\nމެޗަށް ފަހު ސިޓީގެ ކޯޗު ޕެޕް ގާޑިއޯލާ ބުނީ މެޗުގެ މުހިއްމު ނިންމުންތަކެއް ދިޔައީ އޭނާގެ ޓީމާ ދެކޮޅަށް ކަމަށާއި އޭނާ އަކީ އެއްވެސް އިރެއްގައި ވީއޭއާރްއާ ދެކޮޅަށް ވާހަަކަ ދެއްކި މީހެއް ނޫން ކަމަށާއި އެހެންވުމުން އެއްވެސް ވަރަކަށް އެކަމުގެ ޝަކުވާ ނުކުރާނެ ކަމަށެވެ. އަދި ސިޓީ އަށް މުޅި ދެ ލެގަށް ބަލާއިރު ވެސް ގިނަ ފުރުސަތުތަކެއް ލިބުނު ކަމަށާއި ނަތީޖާ ނުނެރެވުނީ ފުރުސަތުތަކުގެ ބޭނުން ނުހިފުމުން ކަމަށް ބުންޏެވެ.\nޓޮޓެންހަމުން އެންމެ ފަހުން މުބާރާތުގެ ކުއާޓާ ފައިނަލުގައި ކުޅުނީ 2011 ވަނަ އަހަރު އެވެ. އެ ފަހަރުގެ ކުއާޓާ ފައިނަލުން އެ ޓީމު ކެޓީ މި މުބާރާތުގެ އެންމެ ކާމިޔާބު ޓީމު ކަމަށްވާ ރެއާލް މެޑްރިޑް އަތުންނެވެ. މި ފަހަރުގެ މުބާރާތުގެ ސެމީ ފައިނަލުން ޓޮޓެންހަމަށް ޖާގަ ލިބުމުން އެ ޓީމުގެ ކޯޗު މައުރީސިއޯ ޕޮޗެޓީނޯ ވަނީ މެޗަށް ފަހު ވަރަށް ބޮޑަށް އުފާފާޅުކޮށްފަ އެވެ.\nޕޮޗެޓީނޯ ބުނީ ގްރޫޕް ސްޓޭޖުން ޓޮޓެންހަމަށް އަރައިގަނެވުނީ ވަރަށް މަސައްކަތުން ކަމަށާއި އޭނާގެ ޓީމުން ދައްކާ ހިތްވަރުގެ ސަބަބުން ބޭނުންވާ ނަތީޖާނެރެން ފަސޭހަވެފައިވާ ކަމަށެވެ. އަދި ކުއާޓާ ފައިނަލުގައި ސިޓީއާ ޖެހުމުން ފުރަތަމަ ވެސް ކުޅުންތެރިން ނިންމީ ޗެލެންޖް ގަބޫލުކޮށް ސެމީގެ ޖާގަ ހޯދުމަށް ކަމަށް ބުންޏެވެ.\nހުވާ މިބުނީ ހާދަ ކަޑައެއް ވެއްޖެއޭ ތި ޓޮޓުންހަމް މޮޅުވީމަ. ގޫނަރ\nހަތަރު ތަށިި ހޯދިފަ ތިހުރީ... ޕުރެމިއަރލީގް ވެސް ސިޓީއަކަށް ނުލިބޭނެ... ލިވަރޕޫލް ގެންދާނީ ޗެމްޕިއަންލީގުވެސް.. ޕުރެމިއަރލީގްވެސް..\nކަލޯ ... ކަލެއަށް ވަހީ ނާންނާނެކަން މަ ދެނަހުރީމެވެ.\nގާޑިއޯލާއަށް އޮންނާނީ ރާކަނިމަސް ކެވިފަ. ގޭގައިން ފާޚާނާ ތައްޓާއެކު4ތަށި ހަމަކޮށްލާ. ސިޓީގެ ކުޅުން ވަރަށް ރަނގަޅު. ނަތީޖާ ނުނެރެވުނީ.


Fc afirinnaai kalha bencha bahdhalu kuri match ehvaruvi iru, Xaphier ah molhe - AO News\nއެފްސީ އަފިރިންނާއި، ކަޅަބެންޗާ އެއްވަރުވިއިރު، ކްލަބް ރިވެރިން އަށް މޮޅެއް\nރޭ “ގައުމު ސްޓްރީޓް ސޮކާ ޓޯނަމެންޓް”ގައި އެފްސީ އަފިރިންނާއި، ކަޅަބެންޗާ ބައްދަލުކުރި ފޯރިގަދަ މެޗު އެއްވަރުވެގެން ނިމިއްޖެއެވެ.\nމި މެޗުގައި ދެ ޓީމުންވެސް މެޗުގެ ލީޑް ނެގުމަށް ގިނަ މަސައްކަތްތަކެއް ކޮށްފައިވާއިރު، މެޗު ނިމުނީ 1-1 ނަތީޖާއަކުން އެއްވަރުވެގެންނެވެ. މި މެޗުގެ ފުރަތަމަ ހާފްގައި އެފްސީ އަފިރިން އިން ލަނޑެއް ޖަހާފައިވާއިރު މި ލަނޑު އެ ޓީމަށް ކާމިޔާބުކޮށްދިނީ ހަސަން ޒައިދާން މުހައްމަދު އެވެ. މެޗުގެ ފުރަތަމަ ހާފްގައިވެސް ކަޅަ ބެންޗައިން މެޗުގެ ނަތީޖާ އެއްވަރުކުރުމަށް މަސައްކަތްކޮށްފައިވާއިރު އެ ހާފް ނިމުނީ އިތުރު ލަނޑެއް ނުޖެހިއެވެ.\nމެޗުގެ ދެވަނަ ހާފްގެ ދެވަނަ މިނިޓްގައި ކަޅަބެންޗާއިން ލަނޑެއްޖަހާ މެޗުގެ ނަތީޖާ އެއްވަރުކޮށްފައިވާއިރު، މި ލަނޑު އެ ޓީމަށް ކާމިޔާބުކޮށްދިނީ މުހައްމަދު ފަޒީލްއެވެ. މެޗުގެ ފަހު ހާފްގައި ދެ ޓީމުންވެސް ލީޑްނެގުމަށް ގިނަ ހަމަލާތަކެއް އުފައްދާފައިވާއިރު މެޗު ނިމިގެން ދިޔައީ ދެ ޓީމަށްވެސް އިތުރު ލަނޑެއް ނުޖެހިއެވެ.\nރޭ ކުޅުނު ތިން މެޗުގައި ކްލަބް ރިވެރިން ނެކްސަސް އާއި އުސްގަނޑަ ޖޫނިއާސް ބައްދަލުކުރި މެޗު3ލަނޑު0ލަނޑުން ކާމިޔާބުކުރީ ކްލަބް ރިވެރިން ނެކްސަސް އެވެ. މެޗުގެ ފުރަތަމަ ހާފްގެ ފަސްވަނަ މިނިޓްގައި ކްލަބް ރިވެރިން ނެކްސަސްގެ އައިމަން ނަސީރު އެ ޓީމަށް ލަނޑެއް ކާމިޔާބުކޮށްދިން އިރު މެޗުގެ ދެވަނަ ހާފްގައިވެސް އައިމަން ވަނީ އިތުރު ލަނޑެއް ޓީމަށް ކާމިޔާބުކޮށްދީފައެވެ. ފޯރިގަދަ މޮޅު ކުޅުމެއް ފެނިގެން ދިޔަ މި މެޗުގައި ރިވެރިން ނެކްސަސްގެ ހޫދު ލަތީފް އެ ޓީމަށް ލަނޑެއް ކާމިޔާބުކޮށްދިންއިރު މެޗު ނިމިގެން ދިޔައީ އުސްގަނޑަ ޖޫނިއާސްއަށް ލަނޑެއް ޖަހާނެ ފުރުސަތެއް ނުލިބިއެވެ.\nމި މެޗުގެ މޮޅު ކުޅުންތިރިއަކަށް ހޮވުނީ ރިވެރިން ނެކްސަސް އަށް ދެ ލަނޑު ކާމިޔާބު ކޮށްދިން އައިމަން ނަސީރުއެވެ\nމިއަދުވެސް މި މުބާރާތުގެ ހަތަރު މެޗު ކުޅުމަށް ހަމަޖެހިފައިވާއިރު މިއަދު ހަވީރު ކުޅޭ ފުރަތަމަ މެޗުގައި ބައްދަލުކުރާނީ އެފްސީ ބީރިކަނާ އާއި އެފްސީ ގަންބުރިއެވެ. ރޭގަނޑު ކުޅުމަށް ހަމަޖެހިފައިވާ ފުރަތަމަ މެޗުގައި ސަންސް އޮފް ލޮންސް އާއި ޔުނައިޓެޑް ބޯއިސް ބައްދަލުކުރުމަށް ހަމަޖެހިފައިވާއިރު ދެވަނަ މެޗުގައި ބައްދަލުކުރާނީ އެފްސީ ހަބޭސް އާއި އެފްސީ މަންތަރައެވެ. ތިންވަނަ މެޗުގައި އެފްސީ އުސްގަނޑާއި ގަބުރު އެފްސީ ބައްދަލުކުރާއިރު ރޭގަނޑުގެ މެޗުތައް ފެށޭ ގަޑިއަކީ 20:30 ހެވެ،\nހިތަދޫ ކްލަބް ރިވެރިން ނެކްސަސްކަޅަ ބެންޗާއުސްގަނޑަ ޖޫނިއާސްއެފްސީ އަފިރިންގައުމު ސްޓްރީޓް ސޮކާ ޓޯނަމެންޓް


އޭންޖީ: ދިވެހި ދަސްކުރަމުން އެހެން މީހުންނަށް ދަސްކޮށްދެނީ\n10 ޖޫން 2021 - 12:06 3\nދިވެހިންގެ ހިތްހެޔޮ ކަމާއި ކާނާ އާއި ފަސޭހަ ދިރިއުޅުމަށް ރާއްޖެއަށް އަންނަ އެތައް ބައެއްގެ ތައުރީފު އަބަދުވެސް ލިބެ އެވެ. އެކަމަކު މިފަހަރު މިއޮތީ ދިވެހި ބަސް އެނގެން ފެށި ހިސާބުން ބަހަށް ދެވުނު ހާއްސަ ލޯތްބާއެކު އެހެން މީހުންނަށް ވެސް ދިވެހި ދަސްކޮށްދޭން މަސައްކަތްކުރަމުން އަންނަ އިޓަލީގެ 22 އަހަރުގެ އެންޖެލިކާ (އޭންޖީ) ގެ ވާހަކަ އެވެ.\nއޭންޖީ މަސައްކަތްކުރަނީ ރ އަތޮޅުގައި އޮންނަ ކުޑަފުށި ރިސޯޓުގެ ގެސްޓް ރިލޭޝަންސް ޓީމްގެ ޓީމް ލީޑަރުގެ ގޮތުގަ އެވެ. އޭނާ ރާއްޖެއަށް އައީ 2018 ވަނަ އަހަރު އޭ ލެވެލް ނިންމުމަށް ފަހު އެވެ. އެ އައި ގޮތަށް ރިސޯޓުގައި މަސައްކަތް ކުރަމުން ވަޒީފާގެ ކުރިއެރުން ލިބުނު އިރު ދިވެހި ރައްޓެހިން ލިބި ދިވެހި މާހައުލާއި ވަރަށް ބޮޑު ގުޅުމެއް އުފެދިފައިވާ ކަމަށް އޭންޖީ ބުންޏެވެ. އެހާ ހިސާބުން އޭނާ ބޭނުންވީ ދިވެހި ބަހުން ލިޔަން ކިޔަން ދަސްކުރުމަށެވެ.\n"އަހަންނަކީ ތަފާތު ސަގާފަތްތަކާއި އާދަކާދަ އަދި ހާއްސަކޮށް ބަހަށް ލޯބިކުރާ މީހެއް. ރިސޯޓުން ވަޒީފާ ހޯދައިގެން މަސައްކަތަށް އައީ ވެސް ތަފާތު ސަގާފަތްތަކުގެ ތަފާތު މީހުންނާ ވާހަކަދައްކަން ލިބޭނެ ފުރުސަތަކަށް ވާނެތީ،" މިހާރު ވެސް ތަފާތު ހަތަރު ބަހަކުން ވާހަކަ ދައްކަން ދަންނަ އޭންޖީ ބުންޏެވެ.\nމީގެ ދުވަސްކޮޅެއް ކުރިން ހާއްސަ ޝައުގުވެރިކަމަކާއެކު އޭންޖީ ދިވެހި ދަސްކުރަން ފެށީ އޭނާގެ ބައެއް ދިވެހި ރަހުމަތްތެރިގެ އެހީތެރިކަމާ އެކުގަ އެވެ. އެގޮތުން ތަފާތު ޑިކްޝަނަރީ ތަކާއި އޮންލައިންކޮށް ލިބެން ހުރި މައުލޫމާތެއް ވިއްޔާ ހުރިހާ އެއްޗެއް ހޯދި އެވެ. އެކަމަކު އެންމެ ފުރަތަމަ ސްޓޭޖުން ފަށައިގެން ދިވެހި ދަސްކުރަން ބޭނުންވާ ބޭރުގެ މީހަކަށް އެއީ ފަސޭހަ ކަމެއް ނޫންކަން އެހާ ހިސާބުން އޭނާ އަށް ގަބޫލުކުރެވުނެވެ.\nއޭންޖީ: އޭނާ ބޭނުންވަނީ ރާއްޖޭގައި ދިރިއުޅޭ ބޭރުގެ މީހުންނަށް ދިވެހި ދަސްކުރާނެ ފަސޭހަ ގޮތްތަކެއް ހޮދައިދޭން\n"މިގޮތަށް ދަސްކުރަން ބަލާއިރު ލިބެން ހުންނަ މައުލޫމާތުތައް ވަރަށް މަދު. އަސްލު ފުރަތަމަ ފެށި އިރަކު ޕޭޖެއް ހެދުމުގެ ހިޔާލެއް ވެސް ނެތް. އެކަމަކު ހިތަށް އެރީ ޕޭޖެއް ހަދައިފި ނަމަ އަހަރެން ކަހަލަ ވަރަށް ގިނަ މީހުންނަށް އޭގެއިން ފަސޭހަތަކެއް ވެހެންދާނެ ކަމަށް،" އޭންޖީ ބުންޏެވެ.\nއޭންޖީ ދިވެހި ދަސްކޮށްދޭ އިންސްޓާ ޕޭޖް ހެދި ފަހުން ކޮންމެ ދުވަހަކު ވެސް ދިވެހީގެ ކޮންމެވެސް ބަހެއް ފަސޭހައިން ދޭހަވާނެ ގޮތަށް ތަސްވީރާއި އެކު ނުވަތަ މަޖާ ވީޑިއޯ ކޮޅަކާ އެކު ހިއްސާކުރެ އެވެ. ބަސް ބޭނުންކުރާނެ އެކި ގޮތްތަކާއި ހާލަތްތައް ވެސް ބުނެދެ އެވެ.\nއޭނާ ދެކޭގޮތުގައި އުޅޭ މާހައުލުގެ ބަސް އެނގުން މުހިއްމެވެ. މަސައްކަތުގެ ކޮލިޓީ އާއި ދިރިއުޅޭ މާހައުލުގެ މީހުންގެ އިހުސާސްތަކާއި ދިރިއުޅުން ބޮޑަށް ދެނެގަނެވޭނީ ބަސް އެނގިގެންނެވެ. އޭނާ ބަސް ދަސްކުރާ ސަބަބަކީ އެއީ އެވެ. މަަސއްކަތް ކުރަނީ އެހެން މީހުންނަސް އެ ފުރުސަތު ހޯދައިދޭށެވެ.\nދިވެހި ދަސްކުރަން ޓާގެޓްކޮށްގެން އޭންޖީ މިހާތަނަށް ކުރި މަސައްކަތުން، އާންމުކޮށް މަސައްކަތުގެ މާހައުލާއި ރައްޓެހިންގެ ތެރޭގައި ވެސް ދައްކަން ބޭނުންވާ ބައެއް ވާހަކަތައް ދައްކާލެވޭ ވަރު ވެއްޖެ އެވެ. އެކަމަކު އެވަރުން ފުއްދާލަން ބޭނުން ނުވާކަމަށް އޭންޖީ ބުންނެވެ.\nދިވެހި ބަސް ކިޔަވަން ފެށި ފަހުން އޭނާއަށް ދިވެހި ބަސް ދެކެ ގަޔާވެވިއްޖެ އެވެ. ދިވެހިން ލިޔަން ބޭޏުންކުރާ އަކުރުތައް ތަފާތުކަމުން ލިޔަން ދަސްކުރުމުގެ ހާއްސަ ޝައުގުވެރިކަމެއް އުފެދިއްޖެ އެވެ. ރީތިކޮށް ވާހަކަ ދައްކައި ލިޔެކިޔަން ދަސްކުރަން ބޭނުންވަނީ އެހެންވެގެން ކަމަށް ވެސް އޭންޖީ ބުންޏެވެ.\n"މިހާރު ވެސް ފޮލޯކުރާ މީހުން ބުނޭ ވަރަށް ހިތްހަމަޖެހޭ ވާހަކަ އެެގޮތަށް ފަސޭހައިން ދެނެގަނެވޭ ކަހަލަ ގޮތަކަށް އަދި މީހުން ޝައުގުވެރި ވާ ގޮތަށް ކޮންޓެންޓް ލާތީ. އެހެންވީމަ ގަބޫލުކުރަނީ އެހެން މީހުންނަަށް އެހީތެރިކަމެއް އޭންޖީގެ ފަރާތުން ވެސް އެބަ ދެކޭ ކަމަށް،" އޭނާ ބުންޏެވެ.\nއޭންޖީ މިހާރު ބޭނުންވަނީ އޭނާގެ އިންސްޓަގްރާމް މެދުވެރިކޮށް ވީހާވެސް ގިނަ މީހުން ދިވެއްސަށް ޝައުގުވެރިކުރުވުމަށެވެ.


Nasheed Ah Dhin Hamalaa Ge Thahugee Anna Mahu Ninmaa Leveyne: PG - Vaguthu\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަމާޒުކޮށް ދިން ނިރުބަވެރި ހަމަލާއާ ގުޅޭ ގޮތުން ކުރިއަށް ގެންދާ ތަހުގީގު އަންނަ މަހުގެ ތެރޭގައި ނިންމާ ދައުވާ ކުރަން ފޮނުވޭނެ ކަމުގެ ޔަގީންކަން އޮތް ކަމަށް ޕްރޮސިކިއުޓާ ޖެނެރަލް ހުސައިން ޝަމީމް ވިދާޅުވެއްޖެއެވެ.\nމިއަދު ބޭއްވި ނޫސްވެރިންގެ ބައްދަލުވުމުގައި ޝަމީމް ވިދާޅުވީ އެ ބޮމުގެ ހަމަލާއާ ގުޅިގެން ކުރިއަށްދާ ތަހުގީގު ހިނގަނީ ބާރު ދުވެއްޔެއްގައި ކަމަށް ގަބޫލު ކުރައްވާ ކަމަށެވެ.\nއަންނަ މަހުގެ ތެރޭގައި މައްސަލަ ތަހުގީގުކޮށް ހުރިހާ ލިޔެކިޔުންތަކެއް ލިބޭނެ ކަމަށް ލަފާކުރެވޭ ކަމަށާއި އޮގަސްޓް ފަހެއްގެ ކުރިން ދައުވާ ކުރަން ކޯޓަށް ފޮނުވޭނެ ކަމަށެވެ.\nރައީސް ނަޝީދަށް ދިން ބޮމުގެ ހަމަލާއަކީ ވަރަށް ހައްސާސް މައްސަލައެއްކަން ފާހަގަކުރައްވަމުން ޝަމީމް ވިދާޅުވީ މި ހަމަލާއަކީ އެންމެ ބޮޑެތި މައްސަލަތަކުގެ ތެރޭގައި ހިމެނޭ ކަމަކަށްވާތީ ދައުލަތުގެ ޕްރޮސެކިއުޓަރެއްގެ ގޮތުގައި ކްރިމިނަލް ކޯޓުގައި ވަކާލާތު ކުރައްވާނެ ކަމަށެވެ.\nމި މައްސަލާގެ ތަހުގީގު މިހާރު ގޮސްފއިވާ މިންވަރާއި މެދު ހިތްހަމަޖެހޭ ކަމަށާއި، އެއީ ވަރަށް ބޮޑު އިސްކަމެއް ދީގެން ބަލަމުން އަންނަ މައްސަލައެއް ކަމުގައި ވިދާޅުވިއެވެ.\n"ހުރިހާ މައުލޫމާތެއް މިކޮޅަށް ވަގުތުން ވަގުތަށް ލިބެމުން ވެސް އެބަދޭ، އަޅުގަނޑުމެންގެ އިރުޝާދު ވެސް އަދި ރާއްޖޭން ބޭރުގެ ބައެއް ފަރާތްތަކުގެ އިރުޝާދު ވެސް ފުލުހުން އެބަ ހޯއްދަވާ. ޖުމްލަ ގޮތެއްގައި އަޅުގަނޑު ހިތްހަމަޖެހޭ ތަހުގީގު ކުރިއަށްދާ ގޮތާއި މެދު" ޝަމީމް ވިދާޅުވިއެވެ.\nޝަމީމް ވިދާޅުވީ ޕީޖީ އޮފީހުގެ ޕްރޮސެކިއުޓަރެއް ފުލުހުންނާއިއެކު ތަހުގީގުގައި މަސައްލަތް ކުރައްވާ ކަމަށެވެ. އަދި ހަފްތާއަކު އެއްފަހަރު ތަހުގީގުގެ ބްރީފިންނެއް ފުލުހުން އެމަނިކުފާނަށް ދެއްވާ ކަމަށެވެ.\nމި މައްސަލާގައި އަވަސް އަރުވާލައިފި ނަމަ އެކަމުގައި ބައިވެރިވި ބަޔަކު އަތުނުވެ ދިޔުމުގެ ބިރުވެރިކަން އޮތް ކަމަށް އޭނާ ވިދާޅުވިއެވެ. އަދި ލަސްކޮށްފިނަމަ ހެކި ނައްތާލުމުގެ ފުރުސަތު އޮންނާނެ ކަަން ފާހަގަކުރެއްވިއެވެ.\nނަޝީދު އަވަހާރަކޮށްލަން އައިއީޑީއެއް ގޮއްވާލައިގެން ދިން ހަމަލާއިން އެމަނިކުފާނުގެ ފުރާނަ ސަލާމަތްވީ ކިރިޔާއެވެ. އޭޑީކޭގައި 16 ގަޑިއިރު ވަންދެން ކުރި އޮޕަރޭޝަނަކަށް ފަހު އެމަނިކުފާނުގެ ފުރާނަ ސަލާމަތް ކުރެވުނު ނަމަވެސް އަދިވެސް އިންފެކްޝަނެއް ހަށިގަނޑުގައި އުފެދުމުގެ ނުރައްކާ އޮތް ކަމަށް ޑޮކްޓަރުންނާއި ހަވާލާދީ އާއިލާ އިން ބުނެއެވެ.\nރައީސް ނަޝީދަށް ލިބިވަޑައިގެންނެވި ސީރިއަސް އަނިޔާތަކަށް، ފަރުވާ ހޯއްދެވުމަށް ޖަރުމަނަށް ވަޑައިގެންނެވީ މެއި 13 ވަނަ ދުވަހުއެވެ. ޖަރުމަނުވިލާތަށް ފުރާވަޑައިގެންނެވީ އޭޑީކޭގައި ހަފްތާއެއްހާ މުއްދަތަކަށް ފަރުވާ ހޯއްދެވުމަށް ފަހުއެވެ. އެމަނިކުފާނު އަވަހާރަކޮށްލަން ދިން ހަމަލާއިން ސަލާމަތްވެވަޑައިގެންނެވީ ވަރަށް ހަނިގޮތަކަށެވެ. ލިބިވަޑައިގެންނެވި ޒަހަމްތަކުގެ ސަބަބުން ގިނަ އަދަދެއްގެ ސާޖަރީތަކެއް ވެސް ހެއްދެވިއެވެ.\nޖޫން 20, 2021 14:19\nމިއޮށް އަންނަމަހެއް. މުންޑެއް އަނުމަށްވުރެ މިމަސް އަންނަން މާއުނދަގު.\nތީ މިހާރު މިސަރުކާރުން އަހަރުގެ މަސްތަކަށް އިތުރު ކޮށްގެން އުޅޭ ހަމަހެއް ކޮންމެ ކަމެއް ވެސް އަންނަމަސް ކަޑައީ އެ މަސް ދުވަހަކުވެސް ނާންނާތީ. ފްލެޓްތައްވެސް އަންނަމަސް އެމަހެއް ނައި.\nޖޫން 20, 2021 18:58\nމިރާއްޖޭގައި ގެންގުޅެނީ ކުށުގެ ޖިނާޢީ ޢަދުލުގެ ނިޒާމް ބޮޑަށް ވައްތަރީ ތަ ކްފީރީ ހަވާރިޖުންގެ އަދުލުގެ ނިޒާމާއި ނުންތޯ ؟


SunOnline: Fuluhun balikoh Gaumee Volley mubaaraathuge thashi Sifain ufulaalaifi\nފުލުހުން ބަލިކޮށް ގައުމީ ވޮލީބޯޅަ މުބާރާތުގެ ތަށި ސިފައިން އުފުލާލައިފި\nޢަބްދުﷲ އައިމަން 13 Jan 2020, 11:14\nޕޮލިސް ކުލަބު ބަލިކޮށް ސިފައިން ގައުމީ ވޮލީ މުބާރާތުގެ ތަށި އުފުލާލަނީ --- ސަން ފޮޓޯ// ފަޔާޒް މޫސާ\nވާދަވެރި ކުޅުމަކަށްފަހު އެންމެ ފަހުގެ ޗެމްޕިއަން ޕޮލިސް ކުލަބު 2-3 ސެޓުން ބަލިކޮށް ދިވެހި ސިފައިންގެ ކުލަބުން ގައުމީ ވޮލީ ބޯޅަ މުބާރާތުގެ ޗެމްޕިއަން ޓްރޮފީ އުފުލާލައިފި އެވެ.\nމިފަހަރުގެ ގައުމީ ލީގު ކާމިޔާބު ކުރިތާ ހަފްތާއެއްގެ ތެރޭގައި ގައުމީ މުބާރާތުގެ ވެސް ޗެމްޕިއަންކަން ސިފައިން ހޯދި އިރު އެ ޓީމުން ދެފަހަރު ވެސް ތަށި އުފުލާލީ ޕޮލިހުންނަށް ލަނޑު ދިނުމަށްފަހު އެވެ. އެގޮތުން މީގެ ހަފްތާއެއް ކުރިން ކުޅުނު ގައުމީ ވޮލީ ލީގުގެ ފައިނަލުގައި ޕޮލިހާ ވާދަކޮށް ބަލިވި ނަމަވެސް އެ މެޗު ފަސް ވަަނަ ސެޓަށް ދިއުމުން ސިފައިންނަށް ވަނީ ތަށި ޔަގީންވެފަ އެވެ.\nޖެނުއަރީ 6، 2020: އަހަރެއްގެ މެދުކެނޑުމަކަށްފަހު އަލުން ބޭއްވި ގައުމީ ވޮލީ ލީގު ޗެމްޕިއަންކަން ދިވެހި ސިފައިންގެ ކުލަބުން ހޯދުން -- ސަން ފޮޓޯ/ ފަޔާޒު މޫސާ\nލީގުގެ ދެ މެޗުގައި ވެސް ޕޮލިހުގެ އަތުން ބަލިވި ސިފައިން ގައުމީ މުބާރާތަށް ނުކުތީ ތަފާތު ރޫހެއްގަ އެވެ. ލީގުގައި ލިބުނު ތަޖުރިބާއާއި ހިތްވަރާ އެކު މުބާރާތަށް ނުކުމެ ސިފައިން ވަނީ ފުރަތަމަ ސެމީގެ އިތުރުން ރޭގެ ފައިނަލުގައި ވެސް 3-2 ސެޓުން ޕޮލިސް ބަލިކޮށްފަ އެވެ. ރޭގެ މެޗުގެ ސެޓުތައް ދިޔައީ 25-13، 27-29، 22-25، 25-22 އަދި 13-15 އިންނެވެ.\nސޯޝަލް ސެންޓަރުގައި ރޭ ކުޅުނު ފޯރިގަދަ ފައިނަލުގެ ފުރަތަމަ ސެޓު ފެށިގެން މޮޅަށް ކުޅެ ސެޓު ގެންދިޔައީ ޕޮލިހުންނެވެ. ސިފައިންނަށް މާ ގިނަ ފުރުސަތެއް ނުދީ ޕޮލިހުގެ އަލީ ހުޒާމް (ހުޒަންޓެ) އާއި އިސްމާއިލް ސާޖިދު (ކުޑަކާއްޓެ) އަދި ސްރީލަންކާ ގައުމީ ކުޅުންތެރިޔާ ދިޕްތީ ރޮމޭޝްގެ ފަރާތުން ތަފާތު ކުޅުމެއް ފެނުނު މި ސެޓު ޕޮލިހުން ގެންދިޔައީ 25-13 ގެ ބޮޑު ލީޑަކާ އެކު އެވެ.\nފުރަތަމަ ސެޓުގައި ލިބުނު ނާކާމީޔާބީއާ އެކު ދެވަނަ ސެޓު ފެށިގެން ސިފައިން ވަނީ ކުޅުން ރަނގަޅުކޮށްފަ އެވެ. ޕޮލިހުން އެ ސެޓުގައި ހަދަމުން ދިޔަ ކޮންމެ ޝޮޓަކަށް ރައްދުގައި ޝޮޓެއް ޖަހައި ހަމަހަމައަށް ކުޅެމުން ދިޔަ އިރު އެ ސެޓު ފަހު ވަގުތު ސިފައިން ކާމިޔާބު ކުރީ 29-27 އިންނެވެ. ދެ ޓީމަށް ވެސް ސެޓު ނިންމާލަން ފުރުސަތު ލިބުނު އެ ސެޓުގައި ސިފައިންގެ ކެޕްޓަން އަހުމަދު އަބްދުލް ކަރީމް (ލޯންގޭ) ވަނީ މޮޅު ކުޅުމެއް ދައްކާފަ އެވެ.\nދެވަނަ ސެޓުން މޮޅުވުމާ އެކު ލިބުނު ހިތްވަރުން ސިފައިން ވަނީ ތިންވަނަ ސެޓު ޑޮމިނޭޓް ކޮށްފަ އެވެ. އެގޮތުން ސިފައިންގެ ޓީމުގެ ސެޓަރު ހުސެއިން ޝާހިދު (ޝާޑު) އާއި އާދަމް ނަސީމް (އެޑަމް)ގެ އިތުރުން ލިބަރޯ އަހުމަދު ނަބީލްގެ ފަރާތުން މޮޅު ކުޅުމެއް ފެނިގެންދިޔަ އެ ސެޓު ސިފައިން ގެންދިޔައީ 22-25 އިންނެވެ.\nޕޮލިސް ކުލަބު ބަލިކޮށް ސިފައިން ގައުމީ ވޮލީ މުބާރާތް ކާމިޔާބުކުރުމުގެ ތެރެއިން --- ސަން ފޮޓޯ// ފަޔާޒް މޫސާ\nރޭގެ ފައިނަލު އިތުރަށް ވާދަވެރިވެގެން ދިޔައީ ހަތަރު ވަނަ ސެޓު ޕޮލިހުން ކާމިޔާބު ކުރުމުންނެވެ. އެ ސެޓުގެ ފަހުކޮޅާ ހަމައަށް ވެސް ސިފައިން ރަނގަޅު ފައިޓެއް ދިން އިރު ކުޑަކާއްޓެ އާއި ދިޕްތީގެ ތަޖުރިބާގެ ބޭނުންކޮށް ރަނގަޅަށް ކުޅެ ޕޮލިހުން ސެޓު ކާމިޔާބު ކުރީ 25-22 އިންނެވެ.\nނަތީޖާ ނެރުމަށް ރޭ ކުޅުނު ފަހު ސެޓު ފެށިގެން ޑޮމިނޭޓް ކުރީ ސިފައިންނެވެ. މެޗުގެ ކުރީކޮޅު ނެގި ލީޑާ އެކު ކުޑަ ތަފާތަކުން ސެޓު ގެންގޮސް މެޗު ކާމިޔާބު ކޮށް ސިފައިން ވަނީ ވަރަށް ބޮޑަށް އުފާފާޅު ކޮށްފަ އެވެ. އެ ޓީމުން އެ ސެޓު ކާމިޔާބު ކުރީ 15-13 އިންނެވެ.\nމިފަހަރުގެ މުބާރާތުގެ މޮޅު ކުޅުންތެރިއަކަށް ހޮވުނީ ގައުމީ ލީގުގެ ވެސް މޮޅު ކުޅުންތެރިޔާގެ މަގާމު ހޯދި އެޑަމް އެވެ. އެޑަމް ފަހަކަށް އައިސް އިންޑޯ ކޯޓުތަކުން ނުފެންނަ އިރު އޭނާ ބޮޑަށް ފޯކަސް ކުރަނީ ބީޗް ވޮލީއަށެވެ. އެގޮތުން އޭނާ ވަނީ މިދިޔަ އަހަރު މޮރިޝަސްގައި އޮތް އިންޑިއަން އޯޝަން އައިލެންޑް ގޭމްސްގައި ރާއްޖެއަށް ރިހި މެޑަލް ހޯދައިދިނުމުގައި މުހިއްމު ދައުރެއް އަދާކޮށްފަ އެވެ.


vnews - Eheedhey jamiyya akah faisaa hoadhaidheyn fali jahaafai Atlantic kandu huras kuranee\nއެހީދޭ ޖަމިއްޔާއަކަށް ފައިސާ ހޯދައިދޭން ފަލިޖަހާފައި އެޓްލާންޓިކް ކަނޑު ހުރަސްކުރަނީ\nޑަންކަން ހަޗިސަން އޭނާ އަމިއްލައަށް ބަނދެފައިވާ ދޯނީގައި ފަލިޖަހަނީ\nއަމިއްލައަށް ބަނދެފައިވާ ކުޑަ ދޯންޏެއްގައި ފަލިޖަހާފައި އެޓްލާންޓިކް ކަނޑު ހުރަސްކުރުމުގެ މަސައްކަތް މީހަކު ފަށައިފި އެވެ.\nޑަންކަން ހަޗިސަންއަކީ ސްކޮޓްލެންޑުގެ ރަށެއް ކަމަށްވާ ލޮކިންވަރގެ ރައްޔިތެކެވެ. އޭނާގެ އުމުރުގެ ބޮޑު ބައި ހޭދަކޮށްފައިވަނީ ކަނޑުމަތީގަ އެވެ. އެންމެ ފަހުން އޭނާ މަސައްކަތް ކޮށްފައިވަނީ އޮފްޝޯ ޑްރިލްއެއްގަ އެވެ.\nޑަންކަން މިހާރު މަސައްކަތް ފަށާފައި މިވަނީ އަމިއްލައަށް ބަނދެފައިވާ ކުޑަ ދޯންޏެއްގައި ފަލިޖަހާފައި އެޓްލާންޓިކް ކަނޑު ހުރަސްކުރާށެވެ. ފާއިތުވި ތިން އަހަރު އޭނާ ކޮށްފައިވަނީ ދޯނި ބަނުމުގެ މަސައްކަތެވެ.\nޑަންކަންގެ މަސައްކަތް ހާސިލްކުރުމަށްޓަކައި އެޓްލާންޓިކް ކަނޑު ހުރަސްކުރުމަށް އެމެރިކާގެ ނިއުޔޯކުން ފުރުމަށް ހަމަޖެހިފައިވަނީ މިމަހުގެ 19 ވަނަ ދުވަހު އެވެ.\nއޭނާގެ މަންޒިލަކީ ސްކޮޓްލެންޑްގެ ލޮކިންވަރއެވެ. ނިއުޔޯކުން ފުރައިގެން ފަލިޖަހާފައި ލޮކިންވަރއަށް 90 އާއި 100 ދުވަހާއި ދެމެދުގެ މުއްދަތެއްގެ ތެރޭގައި ވާސިލްވެވޭނެ ކަމަށް އޭނާ ގަބޫލުކުރެ އެވެ. މިއީ "ވޯޓައެއިޑް"ގެ ނަންދީފައިވާ ހިލޭ ސާބަހަށް މަސައްކަތްކުރާ އެހީދޭ ޖަމިއްއްޔާއަކަށް ފައިސާ ހޯދައިދިނުމަށް އޭނާ ހިންގާ ހަރަކާތެކެވެ.\nވޯޓައެއިޑްއަކީ އިނގިރޭސި ވިލާތުގައި 1981 ވަނަ އަހަރު ގާއިމްކޮށްފައިވާ ޖަމިއްޔާ އެކެވެ. މި ޖަމިއްޔާއިން ކުރާ މަސައްކަތަކީ ހާލުގައި ޖެހިފައިވާ މީހުންނާއި ފަގީރު ސަރަހައްދުތަކުގައި ދިރިއުޅޭ މީހުންނަށް ސާފު ބޯފެން ފޯރުކޮށްދިނުމާއި، ނަރުދަމާގެ ހިދުމަތްތައް ގާއިމްކޮށްދިނުމާއި، ތައުލީމް ހާސިލްކުރުމުގެ ފުރުސަތުތައް ހޯދައިދިނުމެވެ. މި ޖަމިއްޔާގެ އޮފީސްތައް އޮސްޓްރޭލިޔާ، ޖަޕާން، ސްވިޑްން، އަދި އިނގިރޭސި ވިލާތާއި އެމެރިކާގައި ވަނީ ގާއިމްކޮށްފަ އެވެ.\n"މި ދަތުރުގައި އަހަރެންނަށް ކުރިމަތިވާނެ އެންމެ ބޮޑު ދަތިކަމަކީ އެކަނިވެރިކަން. ނަމަވެސް އަހަރެންގެ އަޒުމަކީ އަހަރެން ފަދަ އާދައިގެ މީހަކަށްވެސް، އެހެން މީހުންނަށް އެހީތެރިވެދޭން ކަމެއް ކޮށްދެވިދާނެކަން. ބޭނުމަކީ އަހަރެން ފަދަ އާދައިގެ މީހަކަށްވެސް ފަލިޖަހާފައި އެޓްލާންޓިކް ކަނޑު ހުރަސްކޮށް، މިކަމުގެ ތެރެއިން ހާލުގައި ޖެހިފައިވާ މީހުންނަށް އެހީވުމަށް ފައިސާ ހޯދައިދިނުން،" ޑަންކަން ހަޗިސަން ބުންޏެވެ.


ބ.އަތޮޅަށް ހޯމް ކަރަންޓީނަށް މިދިޔަ އަހަރު ދިޔައީ 2616، ޕޮޒިޓިވްވީ 41 ބ.އަތޮޅަށް ހޯމް ކަރަންޓީނަށް މިދިޔަ އަހަރު ދިޔައީ 2616، ޕޮޒިޓިވްވީ 41\nބ.އަތޮޅަށް ހޯމް ކަރަންޓީނަށް މިދިޔަ އަހަރު ދިޔައީ 2616، ޕޮޒިޓިވްވީ 41\nހޯމް ކަރަންޓީނަށް ދިޔަ ބަޔަކު ލޯންޗް ކައިރީގައި އެންބިއުލާންސް އަންނަންދެން މަޑުކޮށްގެން. ފޮޓޯ ޕީއެސްއެމް ނިއުސް\nކޯވިޑް-19އިގެ ބަލި މަޑުކަމުގެ ތެރޭގައި މިދިޔަ އަހަރުުގެ ޑިސެމްބަރުގެ ނިއަލަށް ބ.އަތޮޅުގެ އެކި ރަށްރަށުގައި 2616 މީހުން ހޯމް ކަރަންޓީންވެފައިވާ ކަމަށް ބ.އަތޮޅު ހޮސްޕިޓަލުން ހާމަކޮށްފިއެވެ. މީގެ ތެރެއިން 41 މީހުންވަނީ ކޯވިޑަށް ޕޮޒިޓިވްވެފައެވެ.\nކޯވިޑް 19ގެ ބަލިމަޑުކަމާ ގުޅިގެން މާލެ ހިމެނޭ ސަރަހައްދުން މީހުން ފޭބުން މަނާ ކުރީ، 2020 ވަނަ އަހަރުގެ އޭޕްރީލް މަހުގެ 15 ވަނަ ދުވަހުއެވެ. އެއަހަރުގެ ޖޫން މަހުގެ ތެރޭގައި މިކަމަށް ލުޔެއް ދިނުމުގެ ގޮތުންނާ މިބަލިމަޑުކަން ކޮންޓްރޯލް ކުރުމަށް ސަރުކާރުން އެޅި ހަރުދަނާ ފިޔަވަޅުތަކުގެ ތެރެއިން މާލޭގައި ތިބި އަތޮޅު ތަކުގެ މީހުން ރަށްރަށުގައި ކަރަންޓީން ވުމުގެ ފުރުސަތުވަނީ ހުޅުވާލާފައެވެ. މިގޮތުން ހުޅުވާލި ފުރުސަތުގައި މިދިޔަ ޑިސެމްބަރު މަހުގެ ނިއަލަށް ބ.އަތޮޅުގެ 13 ރަށަށް 2616 މީހުންވަނީ ހޯމް ކަރަންޓީނަށް ގޮސްފައެވެ. މީގެތެރެއިން 41 މީހަކުވަނީ ކޯވިޑް 19 އަށް ޕޮޒިޓިވްވެފައެވެ.\nކޯވިޑް 19ގެ އެޗްޕީއޭއިން ވަކި ޚާއްސަ އުސޫލެއް ހަދައި ހޯމް ކަރަންޓީންގެ ކަންކަން ކުރިއަށްގެންގޮސްފައިވަނީ އެރަށްރަށުގެ ކައުންސިލްތަކާ ފުލުހުންނާ ސިއްޙީ މަރުކަޒުތަކާ ގުޅިގެން ބ.އަތޮޅު ހޮސްޕިޓަލުގައި ޤާއިމްކޮށްފައިވާ ކޯވިޑް ޓާސްކްފޯހުގެ ބެލުމުގެ ދަށުންނެވެ.\nބ.އަތޮޅަށް ހޯމް ކަރަންޓީނަށް މީހުން ދިޔަ ރަށްތަކާއި އަދަދު އަދި ޕޮޒިޓިވްވި މީހުން\nމި ބަލި ޖެހިގެން ބ.އަތޮޅުން އެއްވެސް މީހަކު ނިޔާވެފައި ނުވެއެވެ. އެހެންނަމަވެސް ތުޅާދޫގައި ހޯމް ކަރަންޓީންގައި ހުރި ޢުމުރުން 59 އަހަރުގެ ފިރިހެނަކު ހާޓްއެޓޭކެއް ޖެހިގެން ތުޅާދޫ ސިއްޙީ މަރުކަޒުގައި ފަރުވާދެމުން ދަނިކޮށް ނިޔާވިފަހުން ހެދި ޓެސްޓުތަކުން އެމީހާވަނީ ކޯވިޑް 19 އަށް ޕޮޒިޓިވްވެފައެވެ. އެމީހާ މަރުވީ ހާޓްއެޓޭކެއްޖެހިގެން ކަމަށް ތުޅާދޫ ސިއްޙީމަރުކަޒުން ވިދާޅުވެފައިވެއެވެ.\nހޯމް ކަރަންޓީނަށް އައިބަޔަކު ގެތެކަށްގެންދިއުމަށް އެންބިއުލާސްއަށް އަރުވަނީ ފޮޓޯ ޕީއެސްއެމް ނިއުސް\nނ.ރ.ބ.ޅ މިހަތަރު އަތޮޅުގެ ކޯވިޑް ފެސިލިޓީގައި ފަރުވާދީފައިވަނީ 11 މީހަކަށް މިހުރިހާއެންމެވެސް މިހާރުވަނީ ރަނގަޅުވުމުން ދޫކޮށްލާފައެވެ. މީގެތެރޭގައި ހިމެނެނީ ބ.އަތޮޅަށް ނިސްބަތްވާ އެންމެ މީހެކެވެ. ދެން ފަރުވާދީފައިވާ މިހުންނަކީ ރ އަތޮޅު ރަށަކަށް ނިސްބަތްވާ އުމުރުން ދުވަސްވެފައިވާ މީހެއްގެ އިތުރުން ރ އަތޮޅުގައި ހަދަމުންދާ ރިސޯޓަކުން ގެންދިޔަ ބިދޭސީންތަކެކެވެ.\nމިހާރުވެސް ހޯމް ކަރަންޓީންގައި ގިނަ ބަޔަކު ތިބިކަމަށް ބ.އަތޮޅު ހޮސްޕިޓަލުން ބުނެއެވެ. އަދި އެމީހުންގެ ހާލު ކޮންމެ ދުވަހަކު ހޮސްޕިޓަލުން އަންނަނީ ބަލަމުންނެވެ. އަދި ހޯމް ކަރަންޓީންގައި ތިބޭ ގިނަ މީހުންގެ ސާމްޕަލް ޓެސްޓްތައް ހަދަނީ ބ.އަތޮޅު ހޮސްޕިޓަލުންނެވެ.\nއެޗްޕީއޭއިން އެކުލަވާލާފައިވާ އުސޫލުގައި ވާގޮތުން ގެސްޓްހައުސް ހިންގާ ރަށްރަށުގައި ފަތުރުވެރިން އުޅޭނަމަ އެރަށެއްގެ ބަޔަކު ފަތުރުވެރިން ނޫޅޭ ރަށަކަށް ގޮސް މަޑުކުރާނަމަ އެމީހަކު ކަރަންޓީން ވާންޖެހޭނެއެވެ. މިހާރު ބ.އަތޮޅުގެ3ރަށަކުން އަންނަމީހުން ކަރަންޓީންވާންޖެހޭނެއެވެ. އެއީ ފުޅަދޫ އާއި ކަމަދޫގެ އިތުރުން ދަރަވަންދޫއެވެ. މިތިންރަށަކީ މިހާރު ގެސްޓްހައުސްތައް ހުޅުވާ ފަތުރުވެރިންނަށް ޚިދުމަތް ދޭރަށްރަށެވެ.


އާލިއާ އާއި ވަރުން "ކަލަންކް" ގެ ޝޫޓިންގައި: މިހާރު ވަނީ ފިލްމުގެ ޝޫޓިން ނިންމާލާފައި.\n19 ޖެނުއަރީ 2019 - 07:19\n"ތޭޒާބް" އާއި "ރާމް ލަކަން" އަދި "ޕުކާރް" ފަދަ ކާމިޔާބު އެތައް ފިލްމެއް ކުޅެފައިވާ ދެ ތަރިން އެންމެ ފަހުން އެކީގައި ފެނިފައި ވަނީ މީގެ 18 އަހަރު ކުރިން ރިލީޒްކުރި "ލައްޖާ" އިންނެވެ.\nއިންދަރު ކުމާރު ގެނެސްދޭ ހެއްވާ މަޖާ ފްރެންޗައިޒް "ދަމާލް" ގެ ތިން ވަނަ ބައިގެ ގޮތުގައި ގެނެސްދޭ "ޓޯޓަލް ދަމާލް" ގެ ޕޯސްޓަރު ވެސް މިހާރު ދައްކާލާފައިވާ އިރު، ފިލްމުގެ ޓްރެއިލާ މި މަހުގެ 21 ވަނަ ދުވަހު ބެލުންތެރިންނަށް ދޫކޮށްލާނެ އެވެ.\nފިލްމުގެ ކާސްޓުންގެ ތެރޭގައި އަޖޭ ދޭވްގަން، ޖާވިދު ޖެފްރީ، އަރުޝަދު ވަރްސީ، ރިތޭޝް ދޭޝްމުކް، ޖޯނީ ލީވާ އަދި ސަންޖޭ މިޝްރާ ހިމެނެ އެވެ. އަންނަ މަހުގެ 22 ގައި ރިލީޒް ކުރާ މި ފިލްމުގެ ހާއްސަ ލަވައަކުން ސޮނާކްޝީ ސިންހާ ވެސް ފެނިގެން ދާނެ އެވެ.\n"ދަމާލް" 2007 ގައި ގެނެސް ދިނުމަށް "ޑަބަލް ދަމާލް" ގެނެސް ދިނީ 2011 ގަ އެވެ. "ޓޯޓަލް ދަމާލް" އަކީ މަދޫރީ އާއި އަޖޭ އަދި އަނިލް މި ސީރީޒްއާ ގުޅުނު ފުރަތަމަ ފަހަރެވެ.\n"ފޮޓޯގްރާފް" މާޗް 8 ގައި\nބެލުންތެރިންގެ ވަރަށް ބޮޑު މަގުބޫލު ކަމެއް ހޯދި 2013 ގެ "ދަ ލަންޗް ބޮކްސް" ގެނެސް ދިން ކުޅަދާނަ ޑައިރެކްޓަރު ރިތޭޝް ބަޓްރާގެ އާ ފިލްމު "ފޮޓޯގްރާފް" އަންނަ މާޗް މަހުގެ 8 ވަނަ ދުވަހު ސިނަމާތަކަށް ގެންނަން ނިންމައިފި އެވެ.\nއާންމުކޮށް މި ފިލްމު ބަލައިލަން އޯޑިއަންސަށް ލިބުމުގެ ކުރިން މި މަހުގެ ތެރޭގައި ފަށާ ސަންޑާންސް ފިލްމު ވެސްޓިވަލާއި އަންނަ މަހު ބާއްވާ 69 ވަނަ ބާލިން އިންޓަނެޝަނަލް ފިލްމު ފެސްޓިވަލް (ބީއައިއެފްއެފް) ގައި "ފޮޓޯގްރާފް" ޕްރިމިއާ ކުރަން ވަނީ ހަމަޖައްސައިފަ އެވެ. މި ފިލްމުގެ ލީޑް ރޯލުން ފެނިގެން ދާނީ މިދިޔަ އަހަރުގެ އެންމެ ކާމިޔާބު އެއް ފިލްމު ކަމަށްވާ "ބަދާއީ ހޯ" ބަތަލާ ސާނިއާ މަލްއުތުރާ އާއި ނަވާޒުއްދީން ސިއްދީގީ އެވެ.\n"ފޮޓޯގްރާފް" ކިޔައި ދޭނީ ކާމިޔާބު ފޮޓޯގްރާފަރަކަށް ވާން މަސައްކަތް ކުރާ ފިރިހެނަކު ކައިވެނި ނުކޮށްގެން އޭނާގެ މާމަ ކުރާ ޕްރެޝަރުތަކާ ހެދި ދިމާވާ ހާދިސާތަކެވެ. މި މަސައްކަތުގެ ތެރޭގައި އުޅެނިކޮށް ދެން ނަވާޒުއްދީނާއި ސާނިޔާ ދިމާވެ އެވެ.\nއިންޑިއާގެ ކަރްގިލް ހަނގުރާމައިގެ ބަތަލެއްގެ ގޮތުގައި މަޝްހޫރުވެފައިވާ ކުރީގެ އަސްކަރީ އޮފިސަރު ވިކްރަމް ބަޓްރާގެ ހަޔާތުގެ މައްޗަށް ބިނާކޮށް ހަދާ ފިލްމުގެ ޝޫޓިން އަންނަ އެޕްރީލް މަހު ފަށާނެ ކަމަށް ވިކްރަމްގެ ރޯލް ކުޅޭ ސިދާތު މަލްއުތުރާ ބުނެފި އެވެ.\nކަރަން ޖޯހަރު ޕްރޮޑިއުސް ކުރާ މި ފިލްމާ ބެހޭ މާ ބޮޑު ތަފުސީލެއް އަދި ހާމަކޮށްފައި ނެތަސް މިޑް-ޑޭ އަށް ދިން އިންޓަވިއުއެއްގައި ސިދް ބުނީ އޭނާ މިހާރު ފިލްމަށް ތައްޔާރު ވާން ވެސް ފަށައިފި ކަމަށާއި ފިލްމުގެ ޝޫޓިން ފަށަން މިހާރު ކެތްމަދުވެފައިވާ ކަމަށެވެ.\nސިދު ވޯކްއައުޓް ސެޝަނެއްގައި.\nއޭނާ ބުނި ގޮތުގައި ވިކްރަމް ބަޓްރާގެ ބައޯޕިކްވެގެން ދާނީ ހަނގުރާމަތީގެ ގިނަ މަންޒަރުތަކެއް ފެނިގެން ދާނެ ފިލްމަކަށެވެ. އަދި ތަފާތު އެކި ކަހަލަ ހަތިޔާރުތަކާ ކުޅެން މި ފިލްމުން ފުރުސަތު ލިބޭތީ އެކަމާ ވަރަށް އުފާވާ ކަމަށް ބުންޏެވެ.\nރިޕޯޓްތައް ބުނާ ގޮތުން މި ފިލްމުގައި ސިދްއާ އެކު ބަތަލާގެ ރޯލުން ފެނިގެން ދާނީ އޭނާ މިހާރު ހިތާވެގެން އުޅޭ ކަމަށް އަޑު އަރާފައިވާ ބަތަލާ ކިއާރާ އަދުވާނީ އެވެ. މި ފިލްމު ސިނަމާތަކަށް އަންނާނީ އަންނަ އަހަރު އެވެ.\nސިދްގެ ދެ ފިލްމެއް މި އަހަރު ސިނަމާތަކަށް އަންނާނެ އެވެ. އެއީ "ޖަބަރިޔާ ޖޯޅީ" އާއި "މަރްޖާވާ" އެވެ.\n"ކަލަންކް" ގެ ޝޫޓިން ނިންމާލައިފި\nމި އަހަރުގެ އެންމެ އުންމީދީ ފިލްމުތަކުގެ ތެރޭގައި ހިމެނޭ ޕީރިއަޑް ޑްރާމާ "ކަލަންކް" ގެ ޝޫޓިން ނިންމާލައިފި އެވެ.\nއަންނަ އެޕްރީލް މަހުގެ 19 ވަނަ ދުވަހު ރިލީޒް ކުރަން ތާވަލުކޮށްފައިވާ މި ފިލްމަކީ 2014 ގެ "2 ސްޓޭޓްސް" ގެނެސް ދިން ޑައިރެކްޓަރު އަބީޝެކް ވަރުމަން ލިޔެ، ޑައިރެކްޓްކޮށްފައިވާ ފިލްމެކެވެ. ބޮޑު ކާސްޓެއް ހިމެނޭ "ކަލަންކް" ލީޑް ތަރިންނަކީ މަދޫރީ، ސަންޖޭ ދަތު، އާލިއާ ބަޓް، ވަރުން ދަވަން، ސޮނާކްޝީ ސިންހާ އަދި އަދިތިޔާ ރޯއި ކަޕޫރެވެ.\nމީގެ އިތުރުން މި ފިލްމުން ކުނާލް ކޭމޫ، ކިއާރާ، ކްރިތީ ސެނަން، މީރާ ޗޯޕްޅާ އަދި ޓީވީ އެކްޓަރު ހިތޭޝް ތޭޖްވާނީ ފަދަ ތަރިންގެ ހާއްސަ ފެނިލުންތަކެއް ހިމެނޭނެ އެވެ. "ކަލަންކް" އަކީ ކަރަން ޖޯހަރު ޕްރޮޑިއުސް ކުރާ ފިލްމެކެވެ.\nއިތުރު ލިޔުންތައް ބޮލީވުޑް ސަންޖޭ ދަތު އަޖޭ ދޭވްގަން މާދުރީ ޑިކްސިޓް ސޮނާކްޝީ ސިންހަ